Emmenge nuruhun life jacket ah! | Fainu Online\nއެންމެންގެ ނުރުހުން ލައިފުޖެކެޓަށް!\n19 އޮކްޓޯބަރު 2021, އަންގާރަ, 23:23\nޤުދުރަތީ ގޮތުން އަޅުގަނޑުމެންގެ މިކުޑަ ޤައުމު އުފެދިފައިވާ ގޮތުން އެއްތަނުން އަނެއްތަނަށް ދަތުރުކުރަން ޖެހިފައިވަނީ ކަނޑުމަގުންނެވެ. ކާބަފައިންގެ ޒަމާނުއްސުރެ އެކި ސިފަސިފައިގައި ހުންނަ އުޅަނދު ފަހަރުގައި ޒަރޫރީ ބޭނުންތަކަށް ބޭނުންވާ ތަކެތި ހޯދަންވެސް ގިނަ ފަހަރަށް ޖެހެނީ ކައިރީގައި އޮންނަ އަވަށްޓެރި ރަށަކަށް ދާށެވެ. އެގޮތުން ދަތުރުކުރަން އެންމެ ފުރަތަމަ ފެށުނީއްސުރެ ދިވެހިންނަކީ ކަނޑަށް ވަރަށްފަރިތަ ބައެކެވެ.\nފަތަންނުދަންނަ މީހަކު މަދެވެ. ނަމަވެސް، ފަތަން އެނގުމަކީ އަދި ހުރިހާ ކަމެއްގެ ހައްލެއް ވެސް ނޫނެވެ.\nމާސިންގާ ބިޔަކަނޑުގެ ރާޅުތަކުގެ ތެރެއިން ދަނީ ހާސްކަމެއް ނެތިއެއްނޫނެވެ. އަނބިން ތިބެނީ ދަރިންނަށް ބައްޕައިން ދެންފެނިދާނެ ކަމުގެ އުއްމީދު ގެއްލިފައެވެ. ކަންވާނީވެސް އެހެންތާއެވެ. ގިނަފަހަރަށް ދަތުރު ކުރަންޖެހެނީ ރިޔަލުގެ އެހީގައި ކަމުން، ވައިރޯޅި ކުޑަކޮށް ބާރުވުމަކީ ދަތުރު އަވަސްވާނެ ކަމަކަށްވާތީ މާބޮޑު ބެލުމެއްނެތި ފުރަނީއެވެ.\nކުނބު ފަރުމާން ބިންދައިގެން ގޮސް ރިޔާފޫގޮސް ކަނޑުވީ ކިތައްމީހުން ކަމެއްނޭގެއެވެ. ދެވޭ ނުދެވޭ ތަނެއް ނޭނގި ބެހުނީ ވެސް ކިހާ މީހުނެއް ކަމެއް ނޭނގެއެވެ. ހަޤީގަތަކީ އިހުޒަމާނުގައި ދަތުރު ފަތުރުކޮށް އުޅުނީ ދުނިޔެ މިއަދު މިދެކޭފަދަ ކުރިއަރާފައިވާ ޒަމާނީ ވަސީލަތްތައް ބޭނުންކޮށްގެނެއް ނޫންކަމެވެ. ކޮންމެހެން މޮޅުވާންވެގެނެއް ނޫނެވެ. އޭރު، މިހާރު ހުރިކަހަލަ ވަސީލަތްތައް ނެތީމައެވ.\nކޮންމެއަކަސް ކުރިއަށްވުރެ ދުވެލި ބާރު އޮޑިތަކާއި ލާންޗުތައް މިއަދު މިވަނީ ތަޢާރަފު ވެފައެވެ. ހަމައެގޮތަށް ދަތުރުގެ ބައިވެރިންގެ ރައްކާތެރި ކަމުގެ ގޮތުން ގެންގުޅޭނެ ލުއިފަސޭހަ އެތައް އެތައް ތަކެއްޗެއް މިހާރު މިވަނީ އުފައްދާފައެވެ.\nނުބީހެންޔާ ކަނޑާ ހަމައޭ ބުނާބީދައިން އެއްވެސް ކަމެއް ދިމާ ނުވަންޏާ ކީއްކުރާ އެއްޗެއްސެއް ހެއްޔެވެ؟ މީވަރަށް ގިނަ މީހުންގެ އަތްމަތީ ބަހެކެވެ.\nދަތުރުފަތުރު ކުރާ އުޅަނދު ފަހަރަށް އައި ތަރައްގީގެ ސަބަބުން މީހުންގެ ވިސްނުންވެސް މިވަނީ ވަރަށްބޮޑަށް ބަދަލުވެފައެވެ. ކަމެއްދިމާވެދާނެ ކަމުގެ ވިސްނުން ވަރަށްބޮޑަށް ދޫކޮށްލާފައެވެ. ވަސީލަތްތައް ގިނަވެފަ ގެންގުޅެން ފަސޭހައެއް ކަމަކު ކަނޑުމަތީ ދިމާވާ ނުރައްކާތެރި ހާދިސާތައް ދަނީ ދުވަހެއް ދުވަހަކަށް އިތުރުވަމުންނެވެ. ވީނުވީތަނެއް ނޭނގި ގެއްލިގެންދާ މީހުންދަނީ ގިނަވަމުންނެވެ.\nހިތާމައަކީ މިއިން ކޮންމެ ހާދިސާއެއް މެދުވެރިވުމުގައި ވެސް ބޮޑެތި އިހުމާލުތަކެއް ހުރުމެވެ. އޮޑިވެރިޔާގެ އިހުމާލެވެ. ކައްޕީގެ އިހުމާލެވެ. ފަޅުވެރިޔާގެ އިހުމާލެވެ. މޫސުމަށް ނުބެލުމެވެ. ދަތުރުގައި އަޅަންޖެހޭ ރައްކާތެރިކަމުގެ ފިޔަވަޅުތައް ނޭޅުމެވެ. އެންމެކުޑަމިނުން ކޮށްލަންޖެހޭނެ ކަންކަން ނުކޮށްދޫކޮށްލުމެވެ. ފަސިންޖަރުން ބޯޓަށްއަރަނީ އެމީހުންގެ ސަލާމަތާއި ރައްކައުތެރިކަން ކައްޕީގެ އަތަށް ދޫކޮށްލާފައެވެ. ވީހިނދު، ކައްޕީގެ ޒިންމާއަކަށް ވާންޖެހޭނީ އެކަން ކަށަވަރު ކޮށްދިނުމެވެ. އެންމެންގެ ސަލާމަތަށް އަޅަންޖެހޭ ފިޔަވަޅުތައް އެޅުމަށް އިރުޝާދު ދިނުމެވެ.\nއޮޑިއަށް އަރާ ކައްޕިއާއި ފަޅުވެރިންގެ ކޮލިފިކޭސަން ނުވަތަ ސަރުތުތަކަކީ ހަމައެކަނި ކުޑައުޖޫރަ ކަމުގައިވަނީނަމަ، ދަތުރުކުރާ ފަސިންޖަރުންނަށް އޮތް ރައްކާތެރިކަމަކީ ކޮބައިތޯއެވެ. ވަލެއް އައްސާލަން އެނގުމަކީ އަދި އޮޑިތެރޭގެ ކަންކަމާއި ނުރައްކާތެރި ހާލަތުގައި އަމަލުކުރެވޭނެ މީހަކަށް ނުވެދާނެއެވެ.\nވީހިނދު އޮޑިވެރިޔާގެ ޒިންމާވެސް ވަރަށްބޮޑެވެ. ދަތުރަށް އަރާ ފަސިންޖަރުންގެ ރައްކާތެރިކަން ކަށަވަރު ކުރުމަށް ތަމުރީނު ވެފައިތިބި ކައްޕިންނާއި ފަޅުވެރިންލުމުގެ އިތރުުން ދަތުރު ނިމެންދެން ރައްކާތެރިކަން ބެލެހެއްޓެން ޖެހޭނެއެވެ. ހަމަ އެފަދައިން އޮޑީގެ ސަލާމަތީ ކަންކަން ޤަވާއިދުން މޮނިޓަރ ކުރެވެން ވެސް ޖެހޭނެއެވެ. ފަސިންޖަރުންނަށް ބޭނުންވާ ކޮއްތާއި ފަސިންޖަރުންގެ ތަކެއްޗަށް ރައްކައުތެރިވާންވާނެއެވެ. މިދެންނެވީ ކޮންމެހެން އޮޑިވެރިޔާ ކޮންމެފަހަރަކު އަރާބަލަންވީ ވާހަކައެއް ނޫނެވެ. ކައްޕީގެ އެކޮލިޓީ ހުންނަން ޖެހޭނެވާހަކައެވެ.\nދަތުރަށް އަރާ އެންމެންގެ ހުރިހާ ޒިންމާއެއް އެވަނީ ކައްޕިމީހާގެ ބޮލުގައި އެޅިފައެވެ. އެހެންކަމުން ދަތުރަށް ފެށިއްސުރެ ދަތުރު ނިމެންދެން އެމީހުން ސަލާމަތްތެރިކަމަށް އިސްކަންދޭން ޖެހޭނެއެވެ. ދަތުރުން ލިބޭ މަންފާއަށް ވުރެ އަދި އޮޑިއަށްވުރެ މީހުންގެ ފުރާނަ ހަމަ ޔަޤީނުންވެސް މާ އަގުބޮޑުވާނެއެވެ.\nދަތުރަށް ފެށުމުގެ ކުރިން ލައިފު ޖެކެޓް އެޅުވުމާއި ދަތުރުގެ ދިގު މިނާއި ނުރައްކާތެރި ހާލަތެއްގައި އަމަލު ކުރަންޖެހޭނެ ގޮތާއި ކަން ކުރާނެ ގޮތުގެ މަޢުލޫމާތު ފަސިންޖަރުންނަށް ދޭންވާނެއެވެ. އަދި ދަތުރުމަތީ އެންމެންގެ ހާލުއަހުވާލު ޤަވާއިދުން ބަލަންޖެހޭނެއެވެ.\nދަތުރަށް ފެށެމަށްފަހު ފަސިންޖަރުންނާ އެންމެ ގާތުން ތިބޭނެ ބަޔަކީ ފަޅުވެރިންނެވެ. ކަމަކަށް ބޭނުންވިޔަސް އެންމެ ފުރަތަމަ ލޯތައް އަމާޒުވާނެ ބަޔަކަށް ތިބޭނީވެސް ފަޅުވެރިންނެވެ. ހަމަ އެގޮތަށް ފަސިންޖަރުންގެ ހުރިހާ ހަރަކާތެއް އެންމެ ގާތުން ފެންނާނެ އަދި އެހީތެރިވެދެވޭނެ ބަޔަކީ ވެސް ފަޅުވެރިންނެވެ. ފަސިންޖަރުންގެ ދަރަޖައަށް ފަޅުވެރިން ވެއްޓިއްޖެ ނަމަ އަޅާލަން ދެންތިބޭނީ ވަކި ކޮންބައެއްތޯއެވެ. އެހެންކަމުން، އެންމެންގެ ސަލާމަތަށް ބޭނުންވާ ހުރިހައިކަމެއް ފުރިހަމަ ކުރުމުގައި ފަޅުވެރިންގެ ރޯލު ވަރަށްވެސްބޮޑެވެ. ހަމައެކަނި ފެންޑަރުލައި ވާ އައްސާލުމަކުން ފަޅުވެރިއެއްގެ ޒިންމާ އަދާކުރެވުނީކީ ނޫނެވެ.\nމިފަދަ މުހިންމު ވާހަކައެއް ދައްކާނަމަ މިފަދަ ކަންކަމުގައި ޝާމިލުވާ އެންމެންގެ ވާހަކަ ގެންނަން ޖެހެނީ ސަބަބެއް އޮވެގެނެވެ. އެގޮތުން ފަސިންޖަރުންނާއި ގުޅޭގޮތުން ވެސް ފާހަގަ ކޮށްލާން ބޭނުން ކަންތައްތަކެއް އެބަހުއްޓެވެ.\nތެޅެމުން ފޮޅެމުން ޖެޓީއަށް ގޮސް ހިފައި ގެންގުޅޭ ލަގެޖް ދޫކޮށްލާފައި ދެވޭއިރު ނޭގޭވަރުވެގެން ދަތުރަށް ފުރައިގެން ވާކަށް ނެތެވެ. ތިމާގެ އަމަލުތައް ބެހެއްޓޭގޮތުން ފަހަރުގައި މިފުރަނީ ތިމާގެ ފަހު ދަތުރަށް ކަމަށްވެސް ވެދާނެއެވެ. ދަތުރަށް ފެށުމުގެ ކުރިން މޫސުމާބެހޭ އިދާރާތަކުންނާއި އެހެނިހެން ތަންތަނުންދޭ އިރުޝާދުތަކަށް ބަލަންވެއްޖެއެވެ. މޫސުން ގޯސްވާ ކޮންމެ ފަހަރަކު ކަނޑުމަތީ އެތައް ހިތާމަވެރި ހާދިސާތަކެއް ހިނގައެވެ. ކޮންމެފަހަރަކުވެސް ކޮންމެސް އެއްބައެއްގެ އިހުމާލުންނެވެ.\nނުބީހެންޏާ ކަނޑާހަމައޭ ބުނާބީދައިން ބައެއް މީހުންނަށް ކަމެއްނުވާހާ ހިނދަކު ހަމަ އެންމެ ރަނގަޅެވެ. ސަލާމަތީ ގޮތުން އަޅަންޖެހޭ އެއްވެސް ފިޔަވަޅެއް ނޭޅިޔަސް މައްސަލައެއްނެތެވެ. އެންމެ ކުޑަމިނުން ލައިފުޖެކެޓް އެޅުންވެސް މުހިއްމެއް ނުވެއެވެ. ގިނަމީހުންގެ ބަހަނާއަކަށްވަނީ ފަތަން އެނގުމެވެ.\nބުނެލަމެވެ. ލައިފުޖެކެޓު ބޭނުންވަނީ ހަމައެކަނި ފަތަންނޭނގޭ މީހުން އެކަންޏެއް ނޫނެވެ. ކިތަންމެ މޮޅުމީހަކަސް ނުރައްތެރި ހާދިސާއެއް ދިމާވެދާނެއެވެ. ވީހިނދު އުޒުރު ދައްކައި ތިޔަނާޅާން އުޅޭ ލައިފުޖެކެޓް އެޅުން އެއީ ތިމާ އެންމެ ލޯބިވާ މީހުންގެ ހައްޤުގައި ނާޅާ ދޫކޮށްލާވަރު އެއްޗެއް ނޫނެވެ. ދަތުރުގައި އިންނައިރު ކޮންމެވެސް ވަރެއްގެ އުނދަގުލެއް ވީނަމަވެސް ލައިފްޖެކެޓު ދޫކޮށް ނުލާށެވެ. އަދި ރަނގަޅަށް ލައިފު ޖެކެޓު އެޅުމަށް ސަމާލުކަން ދޭށެވެ. ދަތްދޮޅީގައި މާސްކް އަޅާ ގޮތަށް އެކަން ނުކުރަމާތޯއެވެ.\nމޫސުން ކިތަންމެ ރީއްޗަށް އޮތަސް ހަމަ ނުރައްކާތެރި ހާދިސާއެއް ހިނގާފަނެއެވެ. ވިސްނާލާށެވެ. ރައްކާވެ ތިބިއްޔާ ދަތުރެވެ.\nދަރިވަރުންގެ ތަރުބިއްޔަތުގައި ޓީޗަރުންނެކޭ އެއްވަރަށް ބެލެނިވެރިންގެ ދައުރުވެސް ބޮޑު\nމަދު މުވައްޒަފުންތަކެއް - ކޮށްދެއްވަނީ އަގުނުކުރެވޭ ފަދަ މަސައްކަތެއް\nއަހްމަދު 8 months ago\nރަނގަޅު ވާހަކައެއް. ލިޔުންތެރިޔާގެ ނަން އެނގިދާނެތަ\nރަނުން ރަނަށް 8 months ago


Enme fahun Uthuru Korea in kuri missile test security council in...\nދުނިޔެ - އުތުުރު ކޮރެއާ މައްސަލަ\nއެންމެ ފަހުން އުތުރު ކޮރެއާ އިން ކުރި މިސައިލް ޓެސްޓް ސެކިޔުރިޓީ ކައުންސިލުން ކުށްވެރިކޮށްފި\nސެކިޔުރިޓީ ކައުންސިލުން ވަނީ އުތުރު ކޮރެއާ އާ ދެކޮޅަށް ހަ ބާވަތެއްގެ ދަތިކުރުމުގެ ފިޔަވަޅު އަޅާފަ\nކ. މާލެ 16 މެއި 2017 | އަންގާރަ 13:38 1,707\nއުތުރު ކޮރެއާ އިން ދަނީ އަސްކަރީ ބާރު ދެއްކުމުގެ ގިނަ ހަރަކާތްތަކެއް ހިންގަމުން - ރޮއިޓަރސް\nއުތުރު ކޮރެއާ އިން އެންމެ ފަހުން ކުރި ނިއުކްލިއާ ޓެސްޓް، އދ. ގެ ސެކިޔުރިޓީ ކައުންސިލުން ކުށްވެރިކޮށް އަދި އާ ދަތިކުރުމުގެ ފިޔަވަޅު އަޅާނެ ކަމުގެ އިންޒާރު ދީފިއެވެ.\nފަނަރަ މެމްބަރުން ހިމެނޭ ސެކިޔުރިޓީ ކައުންސިލުގެ އިއްތިފާގުން އުުތުރު ކޮރެއާގެ އެންމެ ފަހުގެ މިސައިލް ޓެސްޓް ކުށްވެރިކުރިއިރު، 15 ގައުމުން ވަނީ އިތުރު ޓެސްޓްތަކެއް ނުކުރުމަށް ވެސް އުތުރު ކޮރެއާ އަށް އިންޒާރުކޮށްފައެވެ.\nއުތުރު ކޮރެއާ އިން އެންމެ ފަހުން ތަޖުރިބާކުރި މިސައިލް ވަރަށް ކާމިޔާބު ކަމަށް އެގައުމުން ބުނެއެވެ. އަދި އެ މިސައިލަކީ ނިއުކްލިއަރ ވޯހެޑެއް އުފުލުމުގެ ގާބިލުކަން ލިބިފައިވާ މިސައިލެއް ކަމަށް ވެސް ބުނެފައި ވެއެވެ.\nއުތުރު ކޮރެއާގެ ދައުލަތުގެ މީޑއާއިން ބުނާ ގޮތުގައި އަލަށް ތަޖުރިބާކުރެވުނު ހުވާސޮން-12 މިސައިލްއަކީ އެމެރިކާއަށް ހަމަލާދެވޭނެ ފެންވަރުގެ މިސައިލެކެވެ. އަދި ޓެސްޓް ކުރި މިސައިލް 700 ކިލޯމީޓަރަށް ދަތުރު ކުރި އިރު މިސައިލް 2،000 ކިލޯމީޓަރު އުހަށް ދަތުރުކުރިއެވެ. އަދި މިސައިލް ވެއްޓުނީ ޖަޕާނުގެ ހުޅަނގު އޮންނަ ކަނޑަށެވެ.\nއދ. ގެ ސެކިޔުރިޓީ ކައުންސިލުން ނެރުނު ބަޔާނެއްގައި ބުނީ "މި ވަގުތުން ވަގުތަށް ނިއުކްލިއާ ހަތިޔާރުން އުތުރު ކޮރެއާ ސަލާމަތް ކުރަން ޖެހޭ ކަމަށާއި އަދި އިޚްލާސްތެރި މަސައްކަތް މިކަމަށް ބޭނުންވާ ކަމަށެވެ."\nދެކޮރެއާ މައްސަލާގައި އެމެރިކާ އާއި އުތުރު ކޮރެއާގެ ގުޅުން ވަނީ ވަރަށް ބޮޑަށް ހީނަރުވެފައެވެ. އެމެރިކާ އާއި ދެކުނު ކޮރެއާގެ އެޖެންޓުން ވެގެން އުުތުރު ކޮރެއާގެ ލީޑަރު ކިމް ޖޮން-އުން އަވަހާރަކޮށްލަން އުޅޭ ކަމަށް އުތުރު ކޮރެއާގެ ދައުލަތުގެ މީޑިއާ އިން ދާދި ފަހުން ވަނީ ބުނެފައެވެ.


Muhimmu2match ge kurin Ibbe enburi dhandah | Mihaaru\nވޯލްޑް ކަޕް ކޮލިފައިންގައި ޗައިނާއާ ދެކޮޅަށް ކުޅުނު މެޗުގެ ކުރިން އޮތް ޕްރެކްޓިހުގެ ތެރެއިން އިއްބެ.-- ފޮޓޯ: ހުސެއިން ވަހީދު/ މިހާރު\nމުހިއްމު ދެ މެޗުގެ ކުރިން އިއްބެ އެނބުރި ދަނޑަށް\n06 ނޮވެމްބަރ 2019 - 09:21\nވޯލްޑް ކަޕް ކޮލިފައިންގައި މި މަހު ކުޅެން ހަމަޖެހިފައިވާ މުހިއްމު ދެ މެޗުގެ ކުރިން ގައުމީ ޓީމުގެ މިޑްފީލްޑަރު އިބްރާހިމް ވަހީދު ހަސަން (އިއްބެ) ރޭ މެލޭޝިއާ އަތުން ގައުމީ ޓީމު 2-1 އިން ބަލިވި ޕްރެކްޓިސް މެޗުގައި ކުޅެފި އެވެ.\nރޭ ކުޅުނު މެޗުގައި ގައުމީ ކޯޗު ޕީޓަ ސެގާޓް ވަނީ މެލޭޝިއާ ޓްރެއިނިން ކޭމްޕް ފުރިހަމަކުރަމުން އަންނަ 25 ކުޅުންތެރިންނަށް ވެސް ފުރުސަތު ދީފަ އެވެ. މެލޭޝިއާ ކޮޅަށް މި މެޗުގައި ރާއްޖޭގެ ހަމައެކަނި ލަނޑު ޖެހީ އީގަލްސްގެ ފޯވާޑް އަހުމަދު ރިޒުވާން (ރިޒޭ) އެވެ. ރޭގެ މެޗުގައި ލަނޑު ޖަހާނެ އިތުރު ފުރުސަތުތައް ރިޒޭ އާއި އަސަދުﷲ އަބްދުﷲ އަށް ލިބުނުއިރު، ހަމްޒާ މުހައްމަދު (ހަމްޕު) ވެސް ވަނީ ނުރައްކާތެރި ހަމަލާއެއް ފޮނުވާލައިފަ އެވެ.\nކޮލިފައިންގައި ގުއާމާ ދެކޮޅަށް ކުޅެން އޮތް މެޗުގެ ކުރިން ގައުމީ ޓީމުން އޮގަސްޓް މަހު ސްރީ ލަންކާގައި ޓްރެއިނިން ކޭމްޕް ފުރިހަމަކުރަމުންދަނިކޮށް އާއިލާ މެމްބަރުންތަކެއްގެ ކުއްލި މަރާ އެކު އިއްބެ ވަނީ އެނބުރި ރާއްޖެ އައިސްފަ އެވެ. އެހެންވެ ގުއާމް އަތުން އެ ގައުމުގައި 1-0 އިން މޮޅުވި މެޗުގައި އިއްބެ ނުކުޅެ އެވެ. ސެޕްޓެމްބަރު މަހު ޗައިނާ އަތުން 5-0 އިން މާލޭގައި ބަލިވި މެޗުގައި އަލުން އިއްބެ ސްކޮޑުގައި ހިމެނުނު ނަމަވެސް އެ މެޗުގައި ވެސް ނުކުޅެ އެވެ.\nއެ ދެ މެޗަށް ފަހު އިއްބެ، 23، މާޒިޔާ ޕްރެކްޓިހާ ގުޅުނު ފަހުން ފައިގެ ފަލަމަސްގަނޑަށް އަނިޔާވުމުގެ ސަބަބުން ފަހުން ހުރީ މެޗެއް ނުކުޅެ ކުޅުމާ ދުރުގަ އެވެ.\nމިދިޔަ މަހު ދިރާގު ދިވެހި ޕްރިމިއާ ލީގުގެ މެޗެއްގެ ކުރިން އޮތް ނޫސްވެރިންގެ ބައްދަލުވުމެއްގައި މާޒިޔާގެ ކޯޗު މަރުޖާން ސެކުލޮސްކީ ބުނީ އިއްބެ އަލުން ކުޅުމުގެ ތެރެއަށް ގެންނަން ޖެހޭނީ ވަރަށް ފަރުވާތެރިކަމާ އެކު ކަމަށާއި އެއްކޮށް ރިކަވާ ނުވެ ހުއްޓައި އޭނާ ލައްވައި ކުޅުވައިފިނަމަ މިހާރު ފަޔަށް ލިބިފައިވާ އަނިޔާ މުސްތަގުބަލުގައި ތަކުރާރުވުމުގެ ފުރުސަތު ބޮޑުކަމަށެވެ. އަނިޔާއިން ރަނގަޅުވުމަށް އިއްބެ ހޭދަކުރި މި މުއްދަތުގައި މިދިޔަ މަހު ގައުމީ ޓީމު ސީރިއާ އަތުން 2-1 އިން ބަލިވި ކޮލިފައިން މެޗުގައި ވެސް ނުކުޅެ އެވެ.\nކޮލިފައިންގައި މި މަހު މާލޭގައި އޮންނަ ފިލިޕީންސް މެޗާއި ގުއާމް މެޗުގެ ސްކޮޑަށް އިއްބެ ނެގީ އޭނާ މުހިއްމު ވުމުން ކަމަށް ސެގާޓް މީގެ ކުރިން ވަނީ ބުނެފަ އެވެ. އިއްބެ "މިހާރަ"ށް ބުނީ އެ މެޗަށް ފިޓްވާން ކުރާ މަސައްކަތުގައި އިއްޔެ މެލޭޝިއާއާ ދެކޮޅަށް ކުޅުނު މެޗަކީ ފެށުމެއްގެ ގޮތުގައި ދެކޭ ކަމަށެވެ.\n"އިންޝާﷲ އެ ދެ މެޗަށް ފިޓްވާނެ،" މިދިޔަ އަހަރު ރާއްޖޭން ސާފް ސުޒުކީ ކަޕްގެ ތަށި އުފުލާލި ޓީމުގައި މުހިއްމު ދައުރެއް އަދާކުރި އިއްބެ ބުންޏެވެ.\nގައުމީ ކޯޗު ކަމާ މިދިޔަ އަހަރު ސެގާޓް ހަވާލުވި ފަހުން އިއްބެ ފިޓްކޮށް ހުރެފިނަމަ އޭނާ އަށް ޓީމުގެ ފުރަތަމަ އެގާރައިން ފުރުސަތު ދެ އެވެ. ގައުމީ ޖޯޒީގައި އިއްބެގެ އެންމެ ހާއްސަ މެޗަކީ މިދިޔަ އަހަރުގެ ސާފް ސުޒުކީ ކަޕްގެ ސެމީ ފައިނަލެވެ. ނޭޕާލް އަތުން ރާއްޖެ 3-0 އިން މޮޅުވިއިރު، އިއްބެ ވަނީ މުހިއްމު ދެ ގޯލު ޖަހައިފަ އެވެ.\nއޭޝިއަން ކަޕަށް ކޮލިފައިވުމުގެ އަމާޒުގައި ރާއްޖޭން މަސައްކަތްކުރާއިރު މި މަހު މާލޭގައި އޮތް ދެ މެޗު ކާމިޔާބުކުރުން ވަރަށް މުހިއްމެވެ. ގައުމީ ޓީމުގެ ކުޅުންތެރިން އޭޝިއަން ކަޕްގެ ޓާގެޓުގައި މަސައްކަތްކުރަމުން އަންނައިރު، މި ވަގުތު އޮތީ ކޮލިފައިން ގްރޫޕްގެ ހަތަރު ވަނައިގަ އެވެ. ކޮލިފައިން ގްރޫޕް އޭގެ އެއް ވަނައިގައި އޮތީ ތިން މެޗުން ވެސް މޮޅުވެގެން ނުވަ ޕޮއިންޓް ހަމަކޮށްފައިވާ ސީރިއާ އެވެ. ދެ ވަނައިގައި އޮތް ޗައިނާ އަށް ތިން މެޗުން ލިބިފައިވަނީ ހަތް ޕޮއިންޓެވެ. ތިން ވަނައިގައި އޮތް ފިލިޕީންސަށް ތިން މެޗުން ހަތަރު ޕޮއިންޓް ލިބިފައިވާއިރު، ތިން މެޗުން ލިބުނު ތިން ޕޮއިންޓާ އެކު ރާއްޖެ އޮތީ ހަތަރެއްގަ އެވެ. އެންމެ ފުލުގައި އޮތީ ހަތަރު މެޗު ކުޅެ ޕޮއިންޓެއް ނުލިބި އޮތް ގުއާމް އެވެ.\nމެލޭޝިއާ ޓްރެއިނިން ކޭމްޕް ފުރިހަމަކޮށް ޓީމު އެނބުރި ރާއްޖެ އަންނާނީ އަންނަ ހޮނިހިރު ދުވަހު އެވެ. އެ އަށް ފަހު ތައްޔާރުވާނީ 14 ވަނަ ދުވަހު މާލޭގައި ފިލިޕީންސާ ދެކޮޅަށް ކުޅޭ މެޗަށެވެ.


ޔުނައިޓެޑް މޮޅުވިއިރު، އާސެނަލް އެއްވަރު\nބެންފީކާ އާއި އާސެނަލް ބައްދަލުކުރި މެޗު އެއްވަރުވީ 1-1 ން\nޔުނައިޓެޑް މޮޅުވީ ސޮސިއެޑާޑް އަތުން 4-0 ގެ ނަތީޖާއަކުން\n19 ފެބްރުއަރީ 2021 | ހުކުރު 12:07\nސޮސިއެޑާޑާއި ޔުނައިޓެދް ބައްދަލުކުރި މެޗުގެ ތެރެއިން: މި މެޗުން ޔުނައިޓެޑް މޮޅުވީ 4-0 ން\nޔުއެފާ ޔޫރޮޕާ ލީގުގެ ދެވަނަ ބުރުގެ ފުރަތަމަ ލެގުގައި ބުރާސްފަތި ދުވަހުގެރޭ ކުޅުނު މެޗުން މެންޗެސްޓާ ޔުނައިޓެޑް މޮޅުވިއިރު، ފުރަތަމަ ލެގުން އާސެނަލް އެއްވަރުވެއްޖެއެވެ.\nރަށުން ބޭރުގައި ކުޅުނު މެޗުން ޔުނައިޓެޑް މޮޅުވީ ސޮސިއެޑާޑް އަތުން 4-0 ގެ ނަތީޖާއަކުންނެވެ. ކޮވިޑް-19 އާ ގުޅިގެން މި މެޗު ސްޕެއިނުގައި ހުންނަ ސޮސިއެޑާޑުގެ ދަނޑުގައި ކުޅެވޭ ގޮތް ނުވުމުން، މެޗު ކުޅެފައިވަނީ އިޓަލީގައި ހުންނަ ޔުވެންޓަސްގެ ދަނޑުގައެވެ.\nމި މެޗުގައި ޔުނައިޓެޑުން މޮޅު ކުޅުމެއް ދެއްކިއިރު، ފުރަތަމަ ހާފުގައި އެ ޓީމުން ވަނީ ލީޑު ނަގާފައެވެ. އެގޮތުން މެޗުގެ 27 ވަނަ މިނެޓުގައި ޔުނައިޓެޑަށް ލީޑު ނަގައިދިނީ ބްރޫނޯ ފެނާންޑޭސްއެވެ. އަދި ދެވަނަ ހާފު ފަށައިގެން 12 ވަނަ މިނެޓުގައި ފެނާންޑޭސް ވަނީ އިތުރު ލަނޑެއް ޖަހައި ޔުނައިޓެޑަށް ލީޑު ފުޅާކޮށްދީފައެވެ.\nމި މެޗުގައި ޔުނައިޓެޑުން ގިނަ ހަމަލާތަކެއް އުފެއްދިއިރު، 65 ވަނަ މިނެޓުގައި މާކަސް ރަޝްފޯޑް ވަނީ އެ ޓީމުގެ ތިންވަނަ ލަނޑު ޖަހާފައެވެ. އަދި އޭގެ ފަހުން މެޗުގެ ފަހު މިނެޓުގައި ޔުނައިޓެޑުގެ ހަތަރުވަނަ ލަނޑު ޖަހައިދިނީ ޑެނިއަލް ޖޭމްސްއެވެ.\nބެންފީކާ އާއި އާސެނަލް ބައްދަލުކުރި މެޗުގެ ތެރެއިން: މި މެޗު އެއްވަރުވީ 1-1 ން\nޔޫރޮޕާ ލީގުގެ ދެވަނަ ބުރުގެ ފުރަތަމަ ލެގުގައި ބުރާސްފަތި ދުވަހުގެރޭ ބެންފީކާ އާއި އާސެނަލް ބައްދަލުކުރި މެޗު އެއްވަރުވީ 1-1 ގެ ނަތީޖާއަކުންނެވެ. މި މެޗު ޕޯޗުގަލުގައި ހުންނަ ބެންފީކާގެ ދަނޑުގައި ކުޅެން ހަމަޖެހިފައި އޮތް ނަމަވެސް، ކޮވިޑް-19 ގެ އުސޫލުތަކާ ގުޅިގެން މެޗު ކުޅެފައިވަނީ އިޓަލީގެ ރޯމުގައެވެ.\nމި މެޗުގެ ފުރަތަމަ ހާފުގައި ލަނޑެއް ފެނިފައި ނުވާއިރު، ދެވަނަ ހާފުގައި އެންމެ ފުރަތަމަ ލަނޑު ޖަހާ ލީޑު ނެގީ ބެންފީކާއިންނެވެ. މެޗުގެ 55 ވަނަ މިނެޓުގައި ލިބުނު ޕެނަލްޓީއަކުން މި ލަނޑު އެ ޓީމަށް ކާމިޔާބުކޮށްދިނީ އަފޮންސޯ ފެނާންޑޭސްއެވެ. އެކަމަކު އޭގެ ދެ މިނެޓު ފަހުން ބުކާޔޯ ސަކާ ވަނީ އާސެނަލަށް އެއްވަރުކޮށްދީފައެވެ.\nމީގެ އިތުރުން ޔޫރޮޕާ ލީގުގެ ދެވަނަ ބުރުގެ ފުރަތަމަ ލެގުގައި ބުރާސްފަތި ދުވަހުގެރޭ ކުޅުނު އެހެން މެޗުތަކަށް ބަލާއިރު، ޓޮޓެންހަމް ހޮޓްސްޕާ ވަނީ ރަށުން ބޭރުގައި ވޮލްފްސްބާގާ އަތުން 4-1 ން މޮޅުވެފައެވެ. އަދި ސްލާވިއާ ޕްރާގުގެ ދަނޑުގައި ލެސްޓާ ސިޓީ ކުޅުނު މެޗު ނިމުނީ ލަނޑެއް ނުޖެހި އެއްވަރުވެގެންނެވެ. އޭސީ މިލާނާއި ރެޑް ސްޓާ ބެލްގްރޭޑް ބައްދަލުކުރި މެޗު 2-2 ން އެއްވަރުވިއިރު، ގްރަނާޑާ ވަނީ އަމިއްލަ ދަނޑުގައި ނާޕޮލީ 2-0 ން ބަލިކޮށްފައެވެ.


Neymar ge transfer gai PSG ge sharuthuthakeh | Mihaaru\n27 އޯގަސްޓް 2019 - 15:40\nއަންނަ މަހު ދެ ވަނަ ދުވަހު ޔޫރަޕްގެ ގިނަ ގައުމުތަކަށް ޓްރާންސްފާ މާކެޓް ބަންދުވާއިރު، އޭގެ ކުރިން ނޭމާގެ ޑީލް ނިންމަން ޕީއެސްޖީން ބޭނުންވެ އެވެ. އެވެ. އެކަމަކު ގޮތެއް ނުނިމި އޮތީ ނޭމާ ވިއްކާލާނެ ކްލަބަކާ މެދު ޕީއެސްޖީގެ ބޯޑުގެ ހިޔާލުތަފާތުވުންތަކެއް ހުރުމުންނެވެ.\nބާސެލޯނާ އާއި ރެއާލުން ހުށަހެޅި ޑީލްތަކަކަށް ޕީއެސްޖީން މިހާތަނަށް ނުނެކޭ ބުނެފައިވާއިރު، ރިޕޯޓްތައް ބުނާގޮތުން މިހާރު ޕީއެސްޖީގެ ޑިރެކްޓަރު ލިއޮނާޑޯ ވަނީ އެ ކްލަބްގެ ބޯޑުގެ ވަކި ޝަރުތުތަކެއް ޑީލްގައި ހިމަނަން ހުށަހަޅަން ނިންމައިފަ އެވެ. އަދި އެ ގޮތަށް އެންމެ ރަނގަޅަށް އެއްބަސްވާ ކްލަބަކަށް ނޭމާ ދޫކޮށްލަން ޕީއެސްޖީން ތައްޔާރުކަމަށް ފްރާންސްގެ ނޫސްތަކުން ބުނެ އެވެ.\nމީގެ ދެ އަހަރު ކުރިން ޕީއެސްޖީން ދުނިޔޭގެ ރެކޯޑް އަގެއް ކަމަށްވާ 246 މިލިއަން ޑޮލަރަށް ގެނައި ނޭމާ އެ ކްލަބް ދޫކޮށްލަން ބޭނުންވެފައިހުރި އިރު، ސީޒަނުގައި މިހާތަނަށް އޭނާ އަދި މެޗެއް ނުކުޅެ އެވެ. ޕީއެސްޖީގެ ސަޕޯޓަރުން އަންނަނީ ތަކުރާރުކޮށް އެ ޓީމުގެ މެޗުތަކުގައި ނޭމާއާ ދެކޮޅު ލިޔުންތަކެއް ހިމެނޭ ބެނާތައް ހިފައިގެން ޝުއޫރުފާޅުކުރަމުންނެވެ.\nޕީއެސްޖީން މިހާރު ނޭމާ ހޯދަން ޑިމާންޑްކުރަނީ ބާސެލޯނާ އިން ނަމަ 112 މިލިއަން ޑޮލަރު އިތުރުން އޮސްމާން ޑެމްބެލޭ އަދި ނެލްސަން ސެމޭޑޯ އެވެ. އަދި ރެއާލުން ވެސް އެ ވަރުގެ ޓްރާންސްފާ ފީއެއްގެ އިތުރުން ލޫކަ މޮޑްރިޗާއި ހަމޭސް ރޮޑްރިގޭޒް އަދި ކޭލޯ ނަވާސް ތެރެއިން ދެ ކުޅުންތެރިއަކު ހިމަނަން އަންގައިފަ އެވެ. މީގެ ކުރިން ޕީއެސްޖީން ވަނީ ރެއާލުގެ ޑީލް ތެރޭގައި ބްރެޒިލްގެ ޒުވާން ވިންގް ވިނީޝިއުސް ޖޫނިއާ ހިމަނަން ނިންމައިފަ އެވެ. އެކަމަކު ރެއާލުން އެކަމާ ދެކޮޅު ހެދުމުން ފަހުން ޕީއެސްޖިން ޖެހުނީ އެ ވިސްނުން ދޫކޮށްލާށެވެ.\nބާސެލޯނާ އިން ނޭމާގެ ޑީލް ކުރިއަށް ގެންދަން މި ވަގުތު އެންމެ ބޭނުންވަނީ ލޯން އެއްބަސްވުމެއްގެ ދަށުން ގެނައުމަށް ފަހު އަންނަ އަހަރު ޓްރާންސްފާ ފީ ދެއްކުމަށެވެ. ލޯން ފީ އެއްގެ ގޮތުގައި މި ވަގުތު 35 މިލިއަން ޑޮލަރު ދޭން ވެސް ބާސެލޯނާ ތައްޔާރެވެ. އެކަމަކު ޕީއެސްޖީން ބޭނުންވަނީ 112 މިލިއަން ޑޮލަރު ހިމަނައިގެން ޑީލް ކުރިއަށްގެންދާނެ އެވެ.\nފްރާންސްގެ ބައެއް މީޑިއާ ރިޕޯޓްތައް ބުނާގޮތުގައި ބާސެލޯނާގެ ޑިރެކްޓަރު އެރިކް އަބިދާލް އާއި ލިއޮނާޑޯ މިރޭ ނޭމާގެ ޑީލްގެ މަޝްވަރާ ބައްދަލުވުމެއް ބާއްވާނެ އެވެ. ރެއާލުން ވެސް ލިއޮނާޑޯއާ އެކު ފަހު ބައްދަލުވުމެއް ބާއްވަން އެދިފައިވާއިރު، އެ ފުރުސަތު ލިބެން އޮތީ ބާސެލޯނާއާ އެކު ބާއްވާ ބައްދަލުވުމަށް ފަހު ކަމަށް ޕީއެސްޖީން ވަނީ ރެއާލަށް އަންގައިފަ އެވެ.\nނޭމާއާ ހަވާލާދީ ބްރެޒިލްގެ ބައެއް މީޑިއާތަކުން ރިޕޯޓްކުރާ ގޮތުގައި އޭނާ ބޭނުންވަނީ ކުރިން ލިބޭ ވަރަށް ވުރެ ކުޑަ މުސާރައެއްގައި ވެސް އަލުން ބާސެލޯނާ އަށް ބަދަލުވާށެވެ. އެކަމަކު އެ ފުރުސަތު ލިބެން ނެތް ނަމަ ރެއާލަށް ބަދަލުވުމަކީ ވެސް އޮތް ކަމެއް ކަމަށް ވެ އެވެ. ބްރެޒިލްގެ ސަންޓޯސް ދޫކޮށް ބާސެލޯނާ އަށް 2013 ވަނަ އަހަރު ނޭމާ ބަދަލުވީ އޭރު ރެއާލުން ލިބުނު ހުށަހެޅުމަށް ނޫނެކޭ ބުނެފަ އެވެ.


މަރަށް ތެޅުނު އިރުވެސް ބެލީ ފޮޓޯނެގޭތޯ! – Faanooz\nމަރަށް ތެޅުނު އިރުވެސް ބެލީ ފޮޓޯނެގޭތޯ!\nJanuary 19, 2019 | އަޙުމަދު އަނަސް\nމިދުވަސްކޮޅު އެންމެ ގަދަޔަށް މިދެއްކޭ ވާހަކައަކީ އާދަޔާއި ޚިލާފަށް ރާއްޖޭގައި، ޚާއްސަކޮށް މާލޭގައި އެކްސިޑެންޓަތައް ގިނަވަމުންދާ ވާހަކައެވެ. އެކްސިޑެންޓްތަކުގައި މީހުނާއި، ދުއްވާ އެއްޗހި އަދި ތަންތަނަށް ބޮޑެތި ގެއްލުންތަކެއް ލިބެމުންދާތަން އެބަފެނެއެވެ. މަދުން ނަމަވެސް މިފަދަ އެކްސިޑެންޓް ތަކުގައި މީހުން މަރުވަމުން ދާކަންވެސް އެބަ ފާހަގަކޮށްލެވެއެވެ.\nމިއަދު ހޭލައިގެން އެންމެ ފުރަތަމަ ފޯނު ނަގައި ބަލާލިއިރު ކަމަކު ދާކަށް ނެތެވެ. މާލޭގައި 17 އަހަރުގެ ކުޑަކުއްޖަކު ސައިކަލެއްގައި ގޮސް ލޮރީއެއްގައި ޖެހިފައި އޮތް މަންޒަރު ފެނުމާއެކު އަހަރެންގެ ހިތަށް އެރިއެވެ. ނޫނޭވާ މީނަ މި ދުއްވީ ހާދަ މަޑުންނޭ. ގައިމު ސައިކަލު އެއޮތީ މުޅިން ފުނޑުފުނޑު ވެފައެވެ. ކޮންމެއަކަށް އެއީ ވެ ނިމިފައިވާ ކަމެކެވެ. އެކްސިޑެންޓުގައި އަނިޔާވި ކުއްޖާއަށް ހެޔޮ ދުޢާކުރުން ނޫންކަމެއް އަހަންނަކަށް ނުކުރެވުނެވެ.\nމިހެން އުޅެފައި މެންދުރުވިހާއިރު ފޯނު ނަގައި ބަލާލިއިރު ދެން މިފެނުނު މަންޒަރަކުން މޭގަނޑު އަތަށް އައި ކަހަލައެވެ. “މިއަދު ހެނދުނު އެކްސިޑެންޓުގައި އަނިޔާވި ކުއްޖާ ނިޔާވެއްޖެ” މި ބީދައިން ނޫސްތަކުގެ ފަލަ ސުރުހީގައި ލިޔެވިފައި އޮތް މަންޒަރު ފެނި ހިތަށް ވެރިވެގެން ދިޔައީ އިތުރު ބިރުވެރިކަމެކެވެ. އަހަރެންގެ އެކުވެރި އަޚެއް މިފަދަ އެކްސިޑެންޓެއްގައި ދުނިޔެ ދޫކުރިތާ އަދި މިވީ އެންމެ މަހެކެވެ. އަނެއްކާވެސް ހަމަ އެ އުމުރުގެ ކުއްޖަކު މިފަދަ ގޮތެއްގައި ދުނިޔެއާއި އަލްވަދާއު ކިޔައިފިތާއޭ ހިތާހިތުން ކިޔާލީމެވެ.\nދެން މީސް މީޑިޔާއިން މި ފެންނަންފެށީ އަނެއްކާވެސް ޤަބޫލުކުރަން ދަތި މަންޒަރުތަކެކެވެ. މިއަދު ހެނދުނު އެކްސިޑެންޓުވި ކުއްޖާ މަރަށް ތެޅެމުން ދިޔަ މަންޒަރެވެ. އެހެނަސް އެންމެން ތިބީ ހަމަޖެހިލާފައެވެ. އެމީހަކަށް ވިވަރަކުން ފޮޓޯނަގާށެވެ. ނުވަތަ ވީޑިޔޯ ކުރާށެވެ. ބަޔަކު އެތަނުން އެމްބިޔުލާންސަށް ގުޅާށޭ، ޕޮލިހަށް ގުޅާށޭ ކިޔަމުން ދާ އަޑު އިވެއެވެ. ދެން އަނެއްކާވެސް އަނެއް ވީޑިޔޯއިން މި ފެންނަނީ ހައިރާންކުރުވި މަންޒަރެކެވެ.\nއަސްތާ! އެކްސިޑެންޓުވެފައި އޮތް ކުއްޖާ އެމީހަކަށް ހިފުނު ގޮތަކަށް ނަގައި އެ ލަނީ ލޮރީއެއްގެ ފޮށިގަނޑުގެ ތެރެއަށެވެ. އެހިނދު އޭނާގެ ނޭފަތުން ހޯސް ލާފައި އެ ފައިބައިގަނީ ލެއެވެ. އެކަމަށް ބެލުމެއްނެތި، އޭނާ އެ ލޮރީގެ ފޮށިގަނޑުގުގެ ތެރޭގައި ބާއްވައިގެން އެ ދިޔަގޮތަށް ދިޔައީއެވެ.\nމީހަކު އަޅެފަހެ އަޖައިބެއް ނުވާނެ ހެއްޔެވެ. ދިވެހިން މިއަދު މިކަމާ ލަދަގަންނަށް އެބަ ޖެހެއެއް ނޫންހެއްޔެވެ؟ “ޓިޕިކަލް ދިވެހިންގެ ގޮތް” ދޫކޮށްލާކަށް ނުވޭހެއްޔެވެ؟ މިއަދު އޭނާއަށް އަވަސް ފަރުވާދެވި، އެންމެ އެދެވޭ ގޮތެއްގައި އޭނާ ހަސްފަތާލަކާއި ހަމައަށް ގެންދެވުނު ނަމަ އޭނާ ދުނިޔޭގައި ހުރުންވެސް އެކަށީގެންވެއެވެ.\nސަރުކާރުން އިސްނަގައިގެން ކޮންމެ ދިވެއްސަކަށް “Basic First Aid” ޓްރެއިނިންގ އެއް ދިނުމަކީ މުހިންމު ކަމެއް ކަމުގައި އަހަރެން ދެކެމެވެ. އަދި ދުއްވަމުންދާ މީހުން، ދުވެލި މަޑުކުރުން އެދެމެވެ. ދުވެލި މަޑުކުރާށެވެ. ފުރާނަ ސަލާމަތްކުރާށެވެ.\nސަރުކާރު ޒިންމާ ނުނެގިއަސް އާންމު ރަަައްޔިތުން ސޯސަލް މީޑިޔާ އަށް ވަދެވޭ ފަދައިން މައުލޫމާތު ލިބޭ ސައިޓު ބަލައި އަމިއްލައަށް ދަސްކުރަން ޒިންމާ ނެގެން ވާނެ.. ކޮންމެ ކަމަކަށް ސަރުކާރު ޒިންމާ ނަގާކަށް ނުޖެހޭ. ރަަައްޔިތުންގެ ޒިންމާވެސް އެބޮއި..


އަލްޙާފިޡް އިބްނު ކަޘީރު رحمه الله – DhiSalafiyyah\nއަލްޙާފިޡް އިބްނު ކަޘީރު رحمه الله\n17/08/2015 ޢިލްމުވެރިން, ސިޔަރަތާއި ތާރީޚްއަލް އުޚްތު އުންމު ޢަބްދިﷲ\nއެކަލޭގެފާނުގެ ނަންފުޅަކީ: އަބުލް ފިދާ ޢިމާދުއްދީން އިސްމާޢީލް ބުން ޢުމަރު ބުން ކަޘީރު އަލްޤުރަޝީ އަލްބުޞްރާވީ (އެބަހީ: ބުޞްރާއަށް އުފަން) ދިމިޝްޤީ (އެބަހީ: ދިމިޝްޤުގައި ކިޔަވައިވިދާޅުވެ ދިރިއުޅުއްވި) އެވެ.\nއެކަލޭގެފާނު އުފަންވެވަޑައިގަތީ ހިޖުރައިން 701 ހ ގައި ބުޞްރާގައެވެ. ބައްޕާފުޅަކީ އޭރު އެއަވަށުގައި ޚުޠުބާދެއްވަން އުޅުއްވި ބޭކަލެކެވެ. އިބްނު ކަޘީރުގެ ޢުމުރުފުޅުން4ހަތުރުގައި ބައްޕާފުޅު އަވަހާރަވިއެވެ. އެއަށްފަހު އެކަލޭގެފާނު ބައްލަވައި ކިޔަވައިދެއްވީ ބޭބޭފުޅު ޝައިޚު ޢަބްދުލްވައްހާބެވެ. 706 ހ ގައި، އެކަލޭގެފާނުގެ ޢުމުރުފުޅުން5އަހަރުވުމުން ދިމިޝްޤަށް ބަދަލުވިއެވެ.\nހިޖުރައިން 711ހ ގައި ކީރިތި ޤުރުއާން ހިތުދަސްކުރެއްވިއެވެ. އަދި ޤިރާއަތްތަކަށް ކިޔަވަން ދަސްކުރައްވާ ތަފްސީރުގައި ކުރިއަރާވަޑައިގަތެވެ. އަދި ހިޖުރައިން 718ހ ގައި ޝާފިޢީ މަޛުހަބުގެ ފޮތެއްކަމުގައިވާ ‘އައްތަންބީހު’ ހިތުދަސްކުރެއްވިއެވެ. އަދި މުޚްތަޞަރު އިބްނު ޙާޖިބުވެސް ހިތުދަސްކުރެއްވިއެވެ.\nއެކަލޭގެފާނުގެ ފިޤުހު ކިޔަވާވިދާޅުވީ: ބުރްހާނުއްދީން އަލްފިޒާރީ (އ. 729 ހ) އަރިހުންނެވެ.\nއަދި ޖަމާލުއްދީން އަލްމިއްޒީއާއެކު (އ. 724ހ) އެކަލޭގެފާނު ދެމިހުންނެވިއެވެ. އެކަލޭގެފާނުގެ ޢިލްމުފުޅުން އިބްނު ކަޘީރު ފައިދާ ޙާޞިލުކުރެއްވިއެވެ. އަދި އެކަލޭގެފާނުގެ ދަރިކަނބަލުންނާ ކައިވެނި ބައްލަވައިގަތެވެ. އަދި ޝައިޚުލް އިސްލާމް ތަޤިއްޔުއްދީން ބުން ޢަބްދުލްޙަލީމް ބުން އަބްދުއްސަލާމް ބުން ތައިމިއްޔާ (އ. 728 ހ) ގެ އަރިހުންވެސް ކިޔަވާވިދާޅުވިއެވެ. އަދިވެސް މަޝްހޫރު އިމާމު، އަލްޙާފިޡް، އަލްމުއައްރިޚު ޝަމްސުއްދީން މުޙައްމަދު ބުން އަޙްމަދު ބުން އުޘްމާން އައްޒަހަބީ (އ. 748ހ)ގެ އަރިހުންވެސް ކިޔަވާ ވިދާޅުވިއެވެ.\nއިމާމު ޛަހަބީގެ ފޮތެއްކަމުގައިވާ މުޢުޖަމުލް މުޚައްޞަޞްގައި އިބްނު ކަޘީރާ ބެހޭގޮތުން ވިދާޅުވެފައިވެއެވެ.\n“އެއީ އިމާމުވެރި ފަތުވާދެއްވި ޢިލްމުވެރި ޙަދީޘް ޢިލްމުގެ ފަންނުވެރި ފިޤުހުގައި ފުންނާބުއުސް ތަފްސީރުޢިލްމުގެ ޢިލްމުވެރިޔާއެވެ. އެކަލޭގެފާނުވަނީ ފައިދާހުރި ވަރަށް ގިނަ ފޮތްތައް ލިޔުއްވާފައެވެ.”\nއަދިވެސް އައްދުރަރުލް ކާމިނާގައި އަލްޙާފިޡް އިބްނު ޙަޖަރު އަލްޢަސްޤަލާނީ ވިދާވެޅުފައިވެއެވެ.\n“ޙަދީޘް ޢިލްމުގައި އިބްނު ކަޘީރުވަނީ މަތަނާއި ސަނަދާ ގުޅުންހުރި މަސައްކަތްތައް ކުރައްވާފައެވެ. އެކަލޭގެފާނަކީ ސިކުނޑިރަނގަޅު ސަމާސާކުރެއްވާ އުޅުއްވި ބޭކަލެކެވެ. އެކަލޭގެފާނުގެ ފޮތްތައްވަނީ ޙަޔާތްޕުޅުގައިވެސް އެކިކަންކޮޅުތަކަށް ފެތުރިފައެވެ. އަދި އެކަލޭގެފާނު އަވަހާރަވުމަށްފަހުވެސް މީސްތަކުންވަނީ އޭގެން ފައިދާ ޙާޞިލުކޮށްފައެވެ.”\nޢިލްމުގައި އެކަލޭގެފާނުގެ މަޤާމު\nއެދުވަސްވަރުގެ ވަރަށް ގިނަ މަދްރަސާތަކުގައި އެކަލޭގެފާނު ކިޔަވައިދެއްވިއެވެ. އެގޮތުން دار الحديث الأشرفية ، والمدرسة الصالحية ، والمدرسة النجيبية ، والمدرسة التنكزية އަދި والمدرسة النورية الكبرى މިހުރިހާ މަދްރަސާއެއްގައިވެސް ކިޔަވައިދެއްވިއެވެ.\nއެކަލޭގެފާނު ނިސްބަތްވާ ފިޤުހީ މަޛްހަބު\nއެކަލޭގެފާނު ކިޔަވައި ވިދާޅުވީ އެޒަމާނުގައި އުޅުއްވި ޝާފިޢީ މަޛްހަބުގެ ފިޤުހުވެރިންގެ އަރިހުންނެވެ. ފަހެ އެބޭކަލުންގެ ފޮތްތައް ހިދުވަސްކުރައްވާ އެބޭކަލުންގެ ޢިލްމު ޙާޞިލުކުރެއްވިއެވެ. އަދި ޝާފިޢީ މަޛްހަބުގެ ފޮތްތައްވެސް އެކަލޭގެފާނު ލިޔުއްވިއެވެ. އެދުވަސްވަރު މިޞްރާއި ޝާމްކަރައިގައި ފެތުރިފައިވާ މަޛްހަބަކީ ޝާފިޢީ މަޛްހަބެވެ.\nއަލްހާފިޡް އިބްނު ޙަޖަރު ވިދާޅުވެފައިވެއެވެ.\n” އިބްނު ކަޘީރު ލޯފަންވެފައިވަނީ އަވަހާރަވުމަށް ކައިރިވެފައި ވަނިކޮށެވެ. އަވަހާރަވީ ހިޖުރައިން 774ހ ގައި ދިމިޝްޤުގައެވެ.”\nމާތް ﷲ އިބްނު ކަޘީރަށް ހެޔޮ ރަޙްމަތްލައްވައި އެކަލޭގެފާނު ސުވަރުގޭގެ އަހުލުވެރިންގެ ތެރެއިން ލައްވާނދޭވެ!\nމިލިޔުމުގެ މައިގަނޑު މަޞްދަރު


އަސަރުގަދަ މި ފޮޓޯގައި ފެންނަ މަންމަގެ ރުއިމުގެ އަޑު އިވޭ ހެއްޔެވެ؟ – Haftha\nThu,4June, 2020, 12:24 pm\nއަސަރުގަދަ މި ފޮޓޯގައި ފެންނަ މަންމަގެ ރުއިމުގެ އަޑު އިވޭ ހެއްޔެވެ؟\nޣާޒާއަށް ރެއަކީ ވެސް ނާމާން ދުވަހެކެވެ. ޣާޒާއިން އިސްރާއީލަށް ފޮނުވާލި ކަމަށް ބުނާ ހަމަލައެއް އެގައުމުގެ ގެއަކަށް އަމާޒުވެ ހަތް މީހުން ޒަހަމްވުމުގެ ބަދަލެއްގެ ގޮތުގައި ވަރުގަދަ ހަމަލާތަކުން މުޅި ޣާޒާ ގުޑުވާލިއެވެ. ބޮމާއި ސައިރެންގެ އަޑުތަކުން މުޅި ޣާޒާ ގުގުމާލިއެވެ. ރޭ ނިމިގެންދިޔައީ ހަމަނިދި ނުލިބި ބިރުވެރިކަމެއްގެ ތެރޭގައެވެ.\nޣާޒާއަށް ދިން ހަމަލާތަކަށްފަހު މިއަދު ސޯޝަލް މީޑިއާ ފުރާލީ ހަމަލާގައި ލިބުނު ގެއްލުންތަކުންނެވެ. ފެނިގެންދިޔައީ ބިމާ ހަމަވެފައިވާ ގެތަކެވެ. ގޮތްހުސްވެފައިވާ މޫނުތަކެކެވެ. ނިކަމެތިކަމުން އިތުރު ނިކަމެތިކަމަށް ދިޔަ މީހުންގެ ލޮލުން ކަރުނައެވެ.\nއޭގެ ތެރެއިން ވެސް އެންމެ ހިތުގައި ޖައްސާލި ފޮޓޯއަކީ ޣާޒާގެ އަންހެނަކު ބިމާ ހަމަވެފައިވާ އިމާރާތެއްގެ ކުރިމަތީގައި ހުރެ ރޯ މަންޒަރެވެ. އަތުގައި އޮތް ބާލީހަކާއި ރަޖައާއެކު އެ މަންމަ ހުރީ އޭނާގެ ބިމާ ހަމަވެފައިވާ ގޭގެ ކުރިމަތީގައެވެ.\nރޮއެ ގިސްލަމުން އެ މަންމަގެ އުދާސްތައް ބަންޑުން ކޮށްލި ވީޑިއޯއެއް ވެސް ދަނީ ދައުރުވަމުންނެވެ. އެ ވީޑިއޯގައި އޭނާ ބުނަނީ، ވޭތުވެދިޔަ އަހަރުތަކުގައި ޣާޒާއަށް ރީތި ދުވަހެއް އަދި ދެކިފައިނުވާ ކަމަށެވެ.\nއިސްރާއީލުގެ ޔަހޫދީ ދައުލަތުން ދިން ހަމަލާގައި އޭނާގެ އަމިއްލަ ގެ ބިމާ ހަމަވިއިރު، ފުރަތަމަ އަންހެން ދަރިފުޅުގެ ކައިވެނި މި ހަފްތާގައި ބޭއްވުމަށް ހަމަޖެހިފައިވާ ކަމަށް ވެސް އެ މަންމަ ރޮމުން ބުނެފައިވެއެވެ. އަދިމިއީ އޭނާގެ ދަރިފުޅަށް ދިން ހަދިޔާއެއް ކަމަށް ބުނެފައިވެއެވެ.\nމިއީ އެންމެ މަންމައެއްގެ ހިތްދަތި ވާހަކަތެކެވެ. ރޭގެ ހަމަލާގައި ޣާޒާގެ ބައެއް އާއިލާތަކުން ދަނީ އެ ހިތްދަތިކަން ތަޖުރިބާ ކުރަމުންނެވެ.


އެމް.ޑަބްލިއު.އެސް.ސީ ގެ ތާރީހް ދިރާސާ ކޮށް ފޮތެއް ލިޔެދޭނެ ފަރާތެެއް ހޯދުން\nއެމް.ޑަބްލިއު.އެސް.ސީ ގެ 25 ވަނަ އަހަރީ ދުވަހާ ގުޅިގެން، މިކުންފުނީގެ 25 އަހަރުގެ ތާރީޙް ފޮތެއްގެ ސިފައިގައި ނެރުމަށް ވަނީ ހަމަޖެހިފައެވެ. ވީމާ، މިކަމަށް ޝައުގުވެރިވެ ލައްވާ ފަރާތްތަކުން ތިރީގައި މިވާ ތާވަލާއި އެއްގޮތަށް މައުލޫމާތު ސާފުކުރެއްވުމަށްފަހު އަގެ ހުށައެޅުން އެދެމެެވެ.\nފެން ބިލްޑިންގް5ވަނަ ފަންގިފިލާ\nނޯޓް:. ކޯޓޭޝަން ހުށައަޅުއްވާއިރު ކުންފުންޏެއް ނަމަ ކުންފުނީގެ ތައްގަނޑު ޖައްސަވަން ވާނެއެވެ. މީގެއިތުރުން އަގު ހުށަހަޅުއްވާއިރު އަގު ހުށަހަޅާ ފަރާތުގެ އައިޑީ ކާޑު ކޮޕީ، އަދިކުންފުންޔެއް ނަމަ އަގު ހުށައަޅުއްވާ ކުންފުނީގެ / ވިޔަފާރި ރަޖިސްޓްރީ އަދި ޖީ.އެސް.ޓީ ސެޓްފިކެޓްގެ ކޮޕީ ބިޑާއި އެކު ހުށަހަޅަން ވާނެއެވެ.\nސުންގަޑި: 26 ޑިސެންބަރު 2019 1259


SunOnline: Kalhu nasluge meehakah aniyaa kuri massalaigai France ge4fuluhakah dhauvaakoffi\nކަޅު ނަސްލުގެ މީހަކަށް އަނިޔާކުރި މައްސަލާގައި ފްރާންސުގެ4ފުލުހަކަށް ދައުވާކޮށްފި\nރުގިއްޔާ މުހައްމަދު މޫސާ 01 Dec 2020, 12:13\nފްރާންސުގެ ފުލުހުން ކަޅު ނަސްލުގެ މީހަކަށް އަނިޔާ ކުރާ މަންޒަރު ފެންނަ ވީޑިއޯއެއް މިދިޔަ ހަފްތާގައި ވަނީ އާއްމުވެފަ -- ފޮޓޯ: އޭއެފްޕީ\nޕެރިސް (ޑިސެމްބަރު 1): މިދިޔަ މަހުގެ 21ގައި ފްރާންސުގެ ވެރިރަށް ޕެރިހުގައި ދޮން ނަސްލުގެ ފުލުހުންތަކެއް ކަޅު ނަސްލުގެ މީހަކަށް އަނިޔާ ކުރި މައްސަލާގައި އެގައުމުން ހަތަރު ފުލުހެއްގެ މައްޗަށް ދައުވާކޮށްފި އެވެ.\nފްރާންސުން އެ ދައުވާތައް ކުރީ މިއުޒިކް ޕްރޮޑިއުސަރެއް ކަމަށްވާ މިޝެލް ޒެކްލާގެ ސްޓޫޑިއޯގައި ފުލުހުންތަކެއް އޭނާ އަށް އަނިޔާ ކުރާ މަންޒަރު ފެންނަ ވީޑިއޯއެއް މިދިޔަ ހަފްތާ ތެރޭ އާއްމުވި ފަހުންނެވެ. އެ ހާދިސާގައި ފުލުހުން އެ ސްޓޫޑިއޯ ތެރެއަށް ކަރުނަ ގޭސް ޖަހާތަން ވެސް ވީޑިއޯއިން ފެނެ އެވެ.\nފުލުހުން ބުނި ގޮތުގައި އެ މައްސަލަ ފެށުނީ ޒެކްލާ މާސްކެއް ނާޅާތީ އާއި އޭނާގެ ދަބަހުގައި މަސްތުވާތަކެތި ހުރި ކަމަށް ބެލެވިގެންނެވެ. އެ ވީޑިއޯ ފެންމަތިވުމުގެ ކުރިން ފުލުހުން ވަނީ ޒެކްލާ ހައްޔަރު ކުރަން އުޅުމުން އޭނާ ގަދަ ދައްކާ، މާރާމާރީ ހިންގި ކަމަށް ބުނެފަ އެވެ.\nޒެކްލާ ބުނި ގޮތުގައި އެ ފުލުހުން އޭނާއާ ނަސްލީ ގޮތުން ދިމާ ކުރި އެވެ. އަދި އެ އަނިޔާއަށް ފަހު އޭނާއަށް ހޮސްޕިޓަލުން ފަރުވާ ހޯދަން ޖެހުނެވެ.\nއެ މައްސަލާގައި ދެ ފުލުހަކު ވަނީ ހައްޔަރުކޮށްފަ އެވެ. އަދި އިތުރު ދެ ފުލުހަކު ހައްޔަރު ކުރުމަށް ފަހު، ޝަރުތުތަކަކާ އެކު ވަނީ ދޫކޮށްލާފަ އެވެ.\nމީގެ އިތުރުން އެ ހަތަރު ފުލުހުންގެ މައްޗަށް ވަނީ ގަސްތުގައި މީހަކަށް އަނިޔާ ކުރުމުގެ ދައުވާ އާއި ރަސްމީ ލިޔެކިޔުންތަކެއް ގަވާއިދާ ހިލާފަށް ނަކަލު ކުރުމުގެ ދައުވާކޮށްފަ އެވެ.\nއެ ހާދިސާ ހިނގާފައި ވަނީ، ފުލުހުންގެ ފޮޓޯ އާއި ވީޑިއޯ އާއްމު ކުރަން ހުރަސް އަޅާ މާއްދާއެއް ހިމެނޭ އަމަނާ ބެހޭ ގާނޫނެއް ފްރާންސުގެ ޕާލިމެންޓުގެ ތިރީގެއިން މިދިޔަ ހަފްތާގައި ފާސް ކުރި ފަހުންނެވެ.\nއެ މާއްދާއަށް ފާޑު ކިޔާ މީހުން ވަނީ އޭގެ ސަބަބުން ފުލުހުން ކުރާ އަނިޔާ ހާމަ ކުރަން އުނދަގޫ ވާނެ ކަމަށް ބުނެފަ އެވެ. އަދި އެ މާއްދާއަށް ތާއިދު ކުރާ މީހުން ވަނީ އެއީ ފުލުހުންނަށް ފުރައްސާރަ ކުރުން ހުއްޓުވަން މުހިއްމު މާއްދާއެއް ކަމަށް ބުނެފަ އެވެ.


Youth Championship: semi ah team thah thahyaaruvefai! | Mihaaru\nޔޫތު ޗެމްޕިއަންޝިޕްގެ ތަރިން: (ކ.ވ) - ގްރީން ސްޓްރީޓްސްގެ ޔާމީން، އީގަލްސްގެ ހަންނަ، ދަ ގްރާންޑޭގެ ހުސާމް އަދި ޓީސީ ސްޕޯޓްސް ކްލަބްގެ އަކްމަލް.\nޔޫތު ޗެމްޕިއަންޝިޕް: ސެމީ އަށް ޓީމުތައް ތައްޔާރުވެފައި!\n16 ފެބުރުއަރީ 2019 - 10:13\nޒުވާން ކުޅުންތެރިން އުފެއްދުމުގެ މަގުސަދުގައި އެފްއޭއެމުން ކުރިއަށްގެންދާ 21 އަހަރުން ދަށުގެ ޔޫތު ޗެމްޕިއަންޝިޕުގެ ސެމީ ފައިނަލް މެޗުތަކަށް މިއަދު އޮންނައިރު، މުބާރާތުގައި މިހާތަނަށް ވެސް ވަނީ ފެންވަރު ރަނގަޅު ގިނަ ކުޅުންތެރިންތަކެއް ވަނީ ފެނިގެން ގޮސްފަ އެވެ. މުބާރާތުގެ ފަހު ތިން މެޗު ކުރިއަށް އޮތްއިރު، މި ތިން މެޗު ވެސް ފޯރިގަދަވާނެ ކަމަށް ބެލެވެ އެވެ.\nސެމީ ފައިނަލް ފުރަތަމަ މެޗުގައި މިއަދު ހަވީރު ނުކުންނާނީ ގްރޫޕް އޭގެ އެއް ވަނަ ޓީސީ ސްޕޯޓްސް ކްލަބާއި ގްރޫޕް ބީގެ ދެ ވަނަ ގްރީން ސްޓްރީޓްސް އެވެ. ދެ ވަނަ މެޗުގައި މި މުބާރާތުގެ އެންމެ ކާމިޔާބު ޓީމު އަދި ގްރޫޕް ބީގެ އެއް ވަނަ އީގަލްސް ނުކުންނާނީ މި ފަހަރު އަލަށް ފުރަތަމަ ޑިވިޝަނުގައި ކުޅޭ ދަ ގްރާންޑޭ ސްޕޯޓްސް ކްލަބް އެވެ.\nމުބާރާތުގެ ސެމީ ފައިނަލަށް ނުކުންނައިރު އެންމެ ބޮޑު ހިތްހަމަ ޖެހުމެއްގައި އޮންނާނެ ޓީމަކީ އީގަލްސް އެވެ. ގްރޫޕް ސްޓޭޖުގައި ކުޅުނު ހަތަރު މެޗުން ވެސް އީގަލްސް މޮޅުވެފައިވާއިރު، އެ ޓީމު ސެމީ ފައިނަލަށް ނުކުންނާނީ ސައްތަ އިން ސައްތަ ރެކޯޑަކާ އެކު އެވެ. ޒުވާން ކޯޗު އިބްރާހިމް ސައީދު (ކަކާ)ގެ ބެލުމުގެ ދަށުން މިހާތަނަށް އީގަލްސް އިން އަންނަނީ މޮޅު ކުޅުމެއް ދައްކަމުންނެވެ.\nގްރޫޕް ސްޓޭޖުގައި އީގަލްސް އިން ކުޅުނު ހަތަރު މެޗަށް ބަލާއިރު ގިނަ ކުޅުންތެރިންތަކަކަށް ވަނީ ފުރުސަތު ދީފަ އެވެ. އެ ޓީމުން 11 ލަނޑު ޖެހިއިރު ބައިކޮޅަށް ވަނީ އެންމެ ދެ ގޯލެވެ. އީގަލްސް އަށް ގްރޫޕް ސްޓޭޖުގައި އެންމެ މޮޅު ކުޅުމެއް ދެއްކީ އެ ޓީމުގެ ކެޕްޓަން ހަސަން ރާއިފް (ހަންނަ) އެވެ. އޭނާ ވަނީ ހަތަރު ލަނޑު ޖަހައި ދެ މެޗުގެ މޮޅު ކުޅުންތެރިޔާގެ މަގާމު ހޯދައިފަ އެވެ.\nމުޅި ސްކޮޑަށް ބަލާއިރު އީގަލްސްގައި ރަނގަޅު ގިނަ ކުޅުންތެރިންތަކެއް އެބަތިއްބެވެ. ގްރޫޕް ސްޓޭޖުގެ ފަހު މެޗުގައި އެ ޓީމުން ގްރީން ސްޓްރީޓްސްގެ މައްޗަށް ކުރި ހޯދީ ގިނަ ބަދަލުތަކެއް ޓީމަށް ގެނެސްގެންނެވެ.\nމުބާރާާތުގެ ފުރަތަަމަ މެޗުން މާޒިޔާ އަތުން ބަލިވި ނަމަވެސް ގްރީން ސްޓްރީޓްސް އިން ވަނީ ދެން ކުޅުނު މެޗުތަކުގައި ތަފާތު ދައްކައިފަ އެވެ. ކުރީގެ މިޑްފީލްޑަރު އަޝްރަފު ލުތުފީ (ސަމްޕަތު)ގެ ކޯޗުކަމުގައި ކުޅެމުން އަންނަ ގްރީން ސްޓްރީޓްސް ސެމީން ފުރުސަތު ހޯދީ ކުޅުނު ހަތަރު މެޗުގެ ތެރެއިން ދެ މެޗުން މޮޅުވެގެންނެވެ.\nމިދިޔަ އަހަރު 19 އަހަރުން ދަށަށް މި މުބާރާތް ބޭއްވިއިރު ޗެމްޕިއަންކަން ހޯދި ގްރީން ސްޓްރީޓްސްގެ އެންމެ މުހިއްމު ކުޅުންތެރިޔަކީ މި ފަހަރު ޓީމުގެ ކެޕްޓަން އަދި ގައުމީ ޓީމުގެ ކުޅުންތެރިޔާ އަބްދުﷲ ޔާމީން (ޔާން) އެވެ. މުބާރާތުގައި މިހާތަނަށް ހަތަރު ލަނޑު ޖަހައި ޔާމީން ވަނީ ދެ މެޗުގެ މޮޅު ކުޅުންތެރިޔާގެ މަގާމު ވެސް ހޯދައިފަ އެވެ.\nގްރޫޕް ސްޓޭޖުގައި ކުޅުނު ހަަތަރު މެޗަށް ބަލާއިރު، ގްރީން ސްޓްރީޓްސް އިން ވަނީ ހުރިހާ މެޗެއްގައި ވެސް ލަނޑު ޖަހާނެ ގިނަ ފުރުސަތުތަކެއް ހޯދައިފަ އެވެ. އެ ޓީމު ބަލިވި ދެ މެޗުގައި ވެސް ނަތީޖާ އެނބުރުނީ ޑިފެންސްލައިނުން ހެދުނު ގޯހެއްގެ ސަބަބުންނެވެ.\nތަޖުރިބާކާރު ކޯޗު އަހުމަދު ނާޝިދު (ނާދު)ގެ އިރުޝާދުގެ ދަށުން މި ފަހަރު ކުޅެމުން އަންނަ ދަ ގްރާންޑޭ ސްޕޯޓްސް ކްލަބް ސެމީ ފުރުސަތު ހޯދީ ގްރޫޕް އޭގެ ދެ ވަނަ ޓީމުގެ ގޮތުގަ އެވެ. ގްރޫޕް ސްޓޭޖުގައި ކުޅުނު ތިން މެޗުގެ ތެރެއިން ދަ ގްރާންޑޭ އަށް ހޯދުނީ އެންމެ މޮޅެކެވެ. އެއީ 2-0 އިން ފޯކައިދޫ އަތުން ހޯދި މޮޅެވެ. އެ ޓީމަށް ސެމީން ފުރުސަތު ލިބުނީ ފަހު ވަގުތުގަ އެވެ.\nދަ ގްރާންޑޭ އަށް މިހާތަނަށް އެންމެ މޮޅު ކުޅުމެއް ދެއްކި ކުޅުންތެރިޔަކީ އެ ޓީމުގެ ކުރިއަށް ކުޅޭ އަހުމަދު ހުސާމް އެވެ. އޭނާ ވަނީ ފޯކައިދޫއާ ދެކޮޅަށް ކުޅުނު މެޗުގައި ދެ ގޯލު ޖަހައި މެޗުގެ މޮޅު ކުޅުންތެރިޔާގެ މަގާމު ވެސް ހޯދައިފަ އެވެ.\nސެމީ ފައިނަލުގައި ދަ ގްރާންޑޭ ނުކުންނަން ޖެހޭނީ މި މުބާާރާތަށް ބަލާއިރު އެންމެ ތަޖުރިބާކާރު ޓީމު އީގަލްސްއާ ދެކޮޅަށެވެ. މި މެޗުގައި ދަ ގްރާންޑޭ އަށް ކިރިޔާ ވެސް ފުރުސަތެއް އޮތީ ވަރަށް ސަމާލުވެގެން ކުޅެގެންނެވެ. އެއީ އީގަލްސް ޓީމުގައި އެ ޓީމުގެ ސީނިއާ ޓީމަށް ވެސް ކުޅޭ ގިނަ ކުޅުންތެރިންތަކެއް ތިބުމުންނެވެ.\nމި ފަހަރުގެ މުބާރާތުގައި އެންމެ ރަނގަޅު އެޓޭކިން ފުޓްބޯޅައެއް ކުޅުނު އެއް ޓީމަކީ ޓީސީ އެވެ. ގްރޫޕް ސްޓޭޖުގައި އެ ޓީމު މެޗަކުން ބަލިނުވެ ސެމީ ފައިނަލަށް ދިޔައީ ތިން މެޗުގެ ތެރެއިން ދެ މެޗުން މޮޅުވެގެންނެވެ. އަހުސަން ރަޝީދުގެ އިރުޝާދުގެ ދަށުން ކުޅެމުން އަންނަ ޓީސީން ވަނީ ގްރޫޕް ސްޓޭޖުގައި އަށް ގޯލު ޖަހައިފަ އެވެ.\nހުނަރުވެރި ގިނަ ކުޅުންތެރިންތަކެއް ތިބި ޓީސީ ޓީމުން އެންމެ ފާހަގަކޮށްލެވޭ ކުޅުންތެރިޔަކީ އެ ޓީމުގެ މެދުތެރެއަށް ކުޅޭ އަކުމަލް މުހައްމަދު (އަކޫބެ) އެވެ. އޭނާ ވަނީ ގްރޫޕް ސްޓޭޖުގައި ދަ ގްރާންޑޭއާ ދެކޮޅަށް ކުޅުނު މެޗުގައި ހެޓްރިކެއް ހަދައި މޮޅު ކުޅުންތެރިއާގެ މަގާމު ހޯދައިފަ އެވެ. އަދި ގްރޫޕް ސްޓޭޖުގައި އޭނާ ވަނީ ޖުމްލަ ހަތަރު ގޯލު ޖަހައިފަ އެވެ.\nވަރުގަދަ މިޑްފީލްޑް ލައިނެއް އޮތް ޓީސީގެ އެންމެ ބޮޑު ތަފާތަކީ ވެސް އެއީ އެވެ. ޓީސީން ގްރޫޕް ސްޓޭޖުގައި ކުޅުނު މެޗުތަކަށް ބަލާއިރު އެ ޓީމުގެ އެޓޭކްތައް ފެށުމާއި މުހިއްމު ވަގުތުގައި ޑިފެންޑުކުރުމުގައި އެ ޓީމުގެ މެދުތެރެއިން ވަނީ މުހިއްމު ދައުރެއް އަދާކޮށްފަ އެވެ.\nމުބާރާތުގެ ސެމީ ފައިނަލް މެޗުތައް މިއަދު ކުރިއަށްދާއިރު، ހުރިހާ ޓީމަކަށް ވެސް މިހާތަނަށް މުބާރާތުގައި ދިމާވެފައިވާ އެންމެ ބޮޑު ކަންބޮޑުވުމަކީ މުބާރާތުގެ ޝެޑިއުލް އެވެ. ގާތްގާތުގައި މެޗުތައް ކުޅެން ޖެހުމުން ކުޅުންތެރިންނަށް އެންމެ ރަނގަޅު ކުޅުން ދައްކަން އުނދަގޫވި ކަމަށް ޓީމުތަކުގެ ކޯޗުން ވަނީ ފާހަގަކޮށްފަ އެވެ. އަދި މި ގޮތަށް މުބާރާތް ކުރިއަށް ގެންގޮސްގެން ބޭނުންވާ މަގުސަދުތައް ހާސިލްކުރަން އުނދަގޫވާނެ ކަމަށް ކޯޗުން ފާހަގަކުރެ އެވެ.\nޓީސީ އާއި ގްރީން ސްޓްރީޓްސް ކުޅޭ ސެމީގެ ފުރަތަމަ މެޗު ފަށާނީ މިއަދު ހަވީރު ހަތަރެއް ޖަހާއިރު އެވެ. އަދި ސެމީގެ ދެ ވަނަ މެޗުގައި ދަ ގްރާންޑޭ އާއި އީގަލްސް ކުޅޭ މެޗު ފަށާނީ މިރޭ 20:30 ގަ އެވެ.\nއިތުރު ލިޔުންތައް ކްލަބް އީގަލްސް ޓީސީ ސްޕޯޓްސް އަންޑަ 21 ޔޫތު ޗެމްޕިއަންޝިޕް އެފްއޭއެމް ޔޫތު ޗެމްޕިއަންޝިޕް


Bin Laden hoadhan eheevi Pakistaan doctor ge isthiunaafu massala miadhu balanee | Mihaaru\nބިން ލާދިން ހޯދަން އެހީވި ޕާކިސްތާނުގެ ޑޮކްޓަރުގެ އިސްތިއުނާފުގެ މައްްސަލަ ބަލަނީ\n09 އޮކްޓޯބަރ 2019 - 11:05\nއަލްގައިދާގެ ކުރީގެ ލީޑަރު އުސާމާ ބިން ލާދިން ޕާކިސްތާނުގައި ފިލައިގެން އުޅުނު ތަން ދެނެގަތުމަށް އެމެރިކާގެ ސެންޓްރަލް އިންޓެލިޖެންސް އެޖެންސީ (ސީއައިއޭ) އަށް އެހީތެރިވި ޕާކިސްތާނުގެ ޑޮކްޓަރު ޝަކީލް އަލް އަފްރީދީ މިނިވަންކޮށްދޭން އެދި އޭނާ ހުށަހަޅާފައިވާ މައްސަލައިގެ އަޑު އެހުމެއްް މިއަދަށް ތާވަލްކޮށްފި އެވެ.\nޕާކިސްތާނުގެ ޕިޝާވަރުގެ ހައި ކޯޓުގައި އަފްރީދީ އިސްތިއުނާފުކޮށްފައި ވަނީ ބިން ލާދިން މަރައިލި ހަމަލާއަށް ފަހު އޭނާ ހައްޔަރުކޮށް އިއްވާފައިވާ 33 އަަހަރުގެ ޖަލު ހުކުމެވެ. އެ ހުކުމް ފަހުން ވަނީ 23 އަހަރަށް ކުޑަކޮށްފަ އެވެ.\nއޭނާއަށް ޕާކިސްތާނުގެ ރަށްފުށު ހިސާބެއްގެ ކޯޓަކުން އޭރު ހުކުމް އިއްވީ ލަޝްކަރޭ އިސްލާމް ނަމަކަށް ކިޔާ ޓެރަރިސްޓް ޖަމާއަތަކަށް ހަރަދުކުރި ކަމުގެ ކުށުގަ އެވެ.\nއެކަމަކު ޕާކިސްތާނުން އަފްރީދީ ހައްޔަރުކުރީ ބިން ލާދިން މަރައިލުމަށް އެމެރިކާ އިން ދިން ހަމަލާއަށް ބޭނުންވާ މައުލޫމާތު ދީ ގައުމަށް ޣައްދާރުވި ކަމުގެ ތުހުމަތުގަ އެވެ. އެކަމަކު އެތުހުމަތާ އެއްގޮތަށް އޭނާއަށް ދައުވާކޮށްފައެއް ނުވެ އެވެ.\nއަފްރީދީ ސީއައިއޭއަށް އެހީތެރިވި ކަމަށް ތުހުމަތުކުރެވޭ ކަމަށް ޕާކިސްތާނު އޮފިޝަލުން އޭރު ބުނެފައިވެ އެވެ.\nޝަކީލް އަފްރީދީ އަކީ ކާކު؟\nޕާކިސްތާނުގެ ގަބީލާތަކުގެ ބާރު ގަދަ އަދި ވަކި ވަރަކަށް އަމިއްލަ މިނިވަންކަން އޮންނަ ޚައިބަރު ސަރަހައްދުގެ ސިއްހީ ހިދުމަތުގެ އިސް ވެރިޔަކީ ކުރިން އޭނާ އެވެ. އޭރު އޭނާ ވަނީ އެމެރިކާއިން ހަރަދުކޮށްގެން އެ ސަރަހައްދުގައި ވެކްސިން ދިނުމުގެ ގިނަ ޕްރޮގްރާމްތަކެއް ހިންގައިފަ އެވެ.\nއުސާމާ ބިން ލާދިން އެންމެ ފަހުން ދިރިއުޅުނު އެބޮޓްއަބާދުގައި ވެސް އެގޮތުން ވެކްސިން ދިނުމުގެ ޕްރޮގްރާމެއް ހިންގި އެވެ. އެމެރިކާގެ ޕްލޭނަކީ ކުޑަކުދިންގެ ޑީއެންއޭ ހޯދައި، ބިންލާދިންގެ ޑީއެންއޭ ދިމާވޭތޯ ބެލުމެވެ. އެކަމަކު ބިން ލާދިން އުޅުނު ތަން ކަށަވަރުކުރީ އެގޮތުން ހޯދި ޑީއެންއޭ ސާމްޕަލް ބޭނުންކޮށްގެން ކަމެއް ސީދާ ކަށަވަރު ކުރެވިފައެއް ނުވެ އެވެ.\nބިން ލާދިން މަރާލުމާ ގުޅޭ ގޮތުން ތައްޔާރުކޮށްފައިވާ ޑޮކިއުމެންޓަރީއެއްގައި ދައްކާ ގޮތުން، ވެކްސިން ދޭން ބަޔަކު ވަނުމުން، އެގޭގެ ސެކިއުރިޓީ ގާޑުން ވަނީ އެ އެންމެން ގަދަކަމުން ނެރެފަ އެވެ.\nޕާކިސްތާނުން އަފްރީދީ ހައްޔަރުކުރީ ބިން ލާދިން މަރައިލިތާ 20 ދުވަސް ފަހުން، މޭ 23، 2011 ގަ އެވެ.\nއަފްރީދީ ހައްޔަރުކުރި ފަހުން އޭނާގެ އާއިލާ އުޅެނީ ފިލައިގެންނެވެ. އަލް- ގައިދާގެ ހަނގުރާމަވެރިން އެމީހުންގެ ފަހަތުން އުޅެދާނެކަމުގެ ބިރު ބޮޑެވެ.\nއަފްރީދީ މިނިވަންކުރަން އެމެރިކާއިން އަބަދުވެސް އަންނަނީ ޕާކިސްތާނު ސަރުކާރަށް ބާރު އަޅަމުންނެވެ. އެގޮތުން ޕާކިސްތާނަށް އެމެރިކާއިން ކޮންމެ އަހަރަކު ދޭ 33 މިލިޔަން ޑޮލަރުގެ އެހީ ވަނީ އެކަމާ ގުޅުވއިގެން ކުޑަކޮށްފަ އެވެ. އެމެރިކާ އިން ނިންމާފައި ވަނީ އަފްރީދީ މިނިވަން ނުވެ ހުންނަ ކޮންމެ އަހަރަކު އެ އެހީގެ ތެރެއިން އެއް މިލިޔަން ޑޮލަރު އުނިކުރާށެވެ.\nއެމެރިކާގެ ރައީސްް ޑޮނަލްޑް ޓްރަމްޕް ރިޔާސީ އިންތިހާބުގެ ކެމްޕޭންގައި ވައުދުވެވަޑައިގެންނެވީ އޭނާއަށް ރައީސްކަން ލިބިވަޑައިގަންނަވާތާ "ދެ މިިނެޓް ތެރޭފައި އަފްރީދީ މިނިވަންކުރާނެ" ކަމަށެެވެ.\nމުރާސިލުން ބުނާ ގޮތުގައި އަފްރީދީ ހުށަހެޅި އިސްތިއުނާފްގެ މައްސަލައިގެ އަޑު އެހުމެއް މިއަދު ފުރަތަމަ ފަހަރަށް ބާއްވާ އިރު އެ މައްސަލަ ނިމޭ ގޮތަކުން އޭނާ މިނިވަން ވުމުގެ ފުރުސަތު އެބަ އޮތެވެ. ނުވަތަ އޭނާގެ ހުކުމް އިތުރަށް ބޮޑުވުމަކީ ވެސް އެކަށީގެންވާ ކަމެކެވެ.\nއިތުރު ލިޔުންތައް އުސާމާ ބިން ލާދިން ޕާކިސްތާން


MTCC in job fair eh maadhamaa baavvanee | Mihaaru\nއެމްޓީސީސީގެ "ކަށަވަރު ޕްރޮމޯ" ފެށުމަށް ބޭއްވި ރަސްމިއްޔާތެއްގައި އެ ކުންފުނީގެ ޖެނެރަލް މެނޭޖަރު އިސްމާއީލް އަދުހަމް (ކ) އަދި ސީސީއޯ އިބްރާހިމް ޒިޔަތު ބައިވެރިވެވަޑައިގަންނަވަނީ: އެމްޓީސީސީގެ ޖޮބް ފެއާ މާދަމާ ހަވީރު ހަތަރެއް ޖަހާއިރު ފަށާނެ.--- ފައިލް ފޮޓޯ: ނިޝާން އަލީ/ މިހާރު\nއެމްޓީސީސީން ޖޮބް ފެއާއެއް މާދަމާ ބާއްވަނީ\n03 މާޗް 2017 - 14:084comments\nއެމްޓީސީސީގައި މިހާރު ލިބެން ހުރި ވަޒީފާގެ ފުރުސަތުތައް އަންގައި ދިނުމަށްޓަކައި ޖޮބް ފެއާއެއް މާދަމާ ބާއްވާ ގޮތަށް އެ ކުންފުނިން ނިންމައިފި އެވެ.\n"ޖޮއިން ޓީމް އެމްޓީސީސީ" ގެ ނަމުގައި މާދަމާ ހަވީރު ހަތަރެއް ޖަހާއިރު ޒުވާނުންގެ މަރުކަޒުގައި ފަށާ ޖޮބް ފެއާ މާދަމާ ރޭގެ 10 ޖަހަންދެން އޮންނާނެ ކަމަށް އެ ކުންފުނިން ބުންޏެވެ. ފެއާ ހުޅުވިފައި ހުންނާނީ ހަވީރު 4-6 އަށް އަދި 8-10 ޖަހަންދެންނެވެ.\nއެމްޓީސީސީގައި ހުރި ވަޒީފާގެ ފުރުސަތުތަކުގެ އިތުރުން އެ ކުންފުނިން މިހާރު ހިންގަމުން އަންނަ މަސައްކަތްތައް ވެސް ފެއާގައި ފޯރުކޮށްދޭނެ އެވެ.\nއެމްޓީސީސީގެ ހިއުމަން ރިސޯސަސް އެންޑް އެޑްމިނިސްޓްރޭޓިވް ޑިޕާޓްމަންޓުގެ އެގްޒެކެޓިވް އަބްދުﷲ ފާއިދު ވިދާޅުވީ، މުވައްޒަފުން ތަމްރީން ކުރުމުގެ ސިޔާސަތުގެ ދަށުން އެ ކުންފުނިން މި އަހަރު 33 ސްކޮލަޝިޕްގެ ފުރުސަތު ހުޅުވާލާނެ ކަމަށެވެ. އޭގެ ތެރޭގައި މާސްޓާސް، ބެޗެލާ ޑިގްރީ އަދި ޕްރޮފެޝަނަލް ސެޓްފިކެޓް ލެވެލްގެ ސްކޮލަޝިޕްތައް ހިމެނޭނެ ކަމަށް އޭނާ ވިދާޅުވި އެވެ.\n"އަދި އިތުރަށް ފާހަގަކޮށްލަންޖެހޭ ކަމަކީ މި ފުރުސަތުތަކަށް، ކުންފުނީގެ ތެރެއިން އެކަށީގެންވާ ފަރާތްތައް ހޯދަން ދަތިވާނަމަ، މި ސްކޮލަޝިޕް ތަކަށް ކުރިމަތިލުމުގެ ފުރުސަތު އާންމުކޮށް ހުޅުވާލެވިގެން ދާނެކަން،" ފާއިދު ވިދާޅުވި އެވެ.\nއެމްޓީސީސީން ބުނިގޮތުގައި މޯލްޑިވްސް ޕޮލިޓެކްނިކާ ގުޅިގެން، މެރިން މެކޭނިކް، ހައިޑްރޯނިކް މެކޭނިކް އަދި އޮޓޯމޯބައިލް މެކޭނިކްގެ ދާއިރާ އިން މީހުން ތަމްރީން ކުރުމުގެ ޕްރޮގްރާމެއް ފެށުމަށް ވެސް މިހާރު އަންނަނީ މަސައްކަތް ކުރަމުންނެވެ.\nމި ޕްރޮގްރާމް ޑިޒައިން ކޮށްފައި ވަނީ އެމްޓީސީސީގެ ތިލަފުށީ ސައިޓްގައި އެ ދާއިރާތަކުން އަމަލީ ތަޖުރިބާ ހޯދަމުން އަދި ކިޔެވުން ވެސް ކުރިއަށް ގެންދެވޭ ގޮތަށް ކަމަށް އެ ކުންފުނިން ބުންޏެވެ. އަދި އެ ޕްރޮގްރާމްގެ ދަށުން، އެމްޓީސީސީގައި ވަޒީފާ އަށް ހޮވޭ މުވައްޒަފުންނަށް ހާއްސަ އެލަވަންސަކާއި އެކޮމަޑޭޝަން ވެސް ހަމަޖައްސައިދޭނެ ކަމަށް ބުންޏެވެ.\nއިތުރު ލިޔުންތައް އެމްޓީސީސީ ރެކްރޫޓްމެންޓް ފެއާ ވަޒީފާ


"Covid Ge Thahugeegu Ga America Ah Haahsa Samaal Kameh Dheyn Jehe" - Vaguthu\nވޫހާން އިންސްޓިޓިއުޓް އޮފް ވައިރޮލޮޖީ\nކޮވިޑް-19 ފެތުރުނު ގޮތް ބެލުމަށް ކުރާ ތަހުގީގައި އެމެރިކާ އަށް ހާއްސަ ސަމާލު ކަމެއް ދޭން ޖެހޭނެ ޗައިނާގެ ތަޖުރިބާކާރަކު ބުނެފިއެވެ.\nޗައިނާގެ ބަލިތަކާ ބެހޭ އިސް ތަޖުރިބާކާރަކު ވިދާޅުވީ ކޮވިޑުގެ އަސްލު ހޯދުމަށް ކުރާ ތަހުގީގުގެ ދެ ވަނަ ފިޔަވަހީގައި އެމެރިކާ އަށް ހާއްސަ ސަމާލުކަމެއް ދީގެން ތަހުގީގު ކުރަން ޖެހޭ ކަމަށެވެ. އޭނާ މިހެން ބުނެފައިވަނީ އެންމެ ފަހުން ހާމަކޮށްފައިވާ ރިޕޯޓުގައި ކޮރޯނާވައިރަހަކީ 2019 ވަނަ އަހަރުގެ ޑިސެމްބަރު މަހުގެ ކުރިން އެހެން ގައުމަކުން ޗައިނާ އަށް ފެތުރިފައިވާ ވައިރަހަކަށް ވުމީ އެކަށީގެންވާ ކަމެއް ކަމުގައި ބުނެފައިވާތީއެވެ.\nމި ހަފްތާގައި އދ. ގެ ނޭޝަނަލް އިންސްޓިޓިއުޓް ފޯ ހެލްތް (އެންއައިއެވް)އިން އާންމުކުރި ރިޕޯޓުގައި ބުނެފައިވަނީ އެމެރިކާއިން ރަސްމީކޮށް މީހަކު ކޮވިޑަށް ފައްސިވިކަން ހާމަކޮށްފައިވުމުގެ ކުރިން 7-5 މީހަކަށް ބަލި ޖެހިފައިވާ ކަމަށެވެ.\nދުނިޔޭގެ ސިއްހަތު ޖަމުއްޔާ، ޑަބްލިއުއެޗްއޯ އާއި ޗައިނާ ގުޅިގެން ދިރާސާކޮށް މާޗް މަހު ހާމަކޮށްފައިވާ މައުލޫމާތުން ދައްކާ ގޮތުން ވައިރަސް އިންސާނުންނަށް ޖެހިފައިވަނީ ޖަނަވާރުގެ ފަރާތުންނެވެ. ނަމަވެސް، ޗައިނާއިން ބުނަމުންދަނީ އެގައުމުގައި ކޮވިޑް ފެތުރެން ފަށާފައިވަނީ އެގައުމަށް އިމްޕޯޓު ކޮށްފައިވާ މަހުގެ ބާވަތެއްގެ ސަބަބުން ކަމަށެވެ.\nޗައިނާގެ ސެންޓަރ ފޯ ޑިޒީސް ކޮންޓްރޯލް އެންޑް ޕްރެވެންޝަންއިން ބުނަނީ ކޮވިޑް ފެެތުރެން ފެށި ދުވަސްތަކުގައި އެމެރިކާއިން ޓެސްޓު ކުރިވަރު ދަށް ކަމަށާއި، އެގައުމަކީ ސައިންސުން ކުރިއަރާ ބިއޮލޮޖިކަލް ލެބޯޓަރީ ތަކުގެ ހަބަކަށް ވާތީ އެގައުމަށް ހާއްސަ ސަމާލުކަމެއް ދީގެން ތަހުގީގް ހިންގަން ޖެހޭ ކަމަށެެވެ.\nކޮވިޑް އާލަމީވަބާއާ ގުޅިގެން ޗައިނާ އާއި އެމެރިކާއަށް ވަނީ ބާރު ބޮޑުވެފައެވެ. ވައިރަހުގެ އަސްލު ހޯދުމަށް އެމެރިކާއިން ކެނޑިނޭޅި މަސައްކަތް ކުރަމުންދާއިރު، ތުހުމަތު ކޮށްފައިވަނީ ޗައިނާގެ ލެބޯޓަރީ އަކުން ލީކްވެފައިވާ ވައިރަހެއް ކަމަށެވެ.


ހިތި ނިމުން 20 – Esfiya\nހިތާމަ އެހެނިހެން ދީނީ ލޯބި2days ago\nހިތި ނިމުން 20\nދަރިފުޅާއެވެ. މިއަދު މަންމަ ދަރިފުޅަށް އެތައް އާދޭހެއް ކުރީމެވެ. އެއީ ދަރިފުޅަށް އުނިވާނެ އެއްވެސް ކަމެއް ނުބާއްވާ..ދަރިފުޅު ބޭނުންވާ ހުރިހާއެއްޗެއް ދަރިފުޅަށް ހޯދައިދެމުން އައި ދަރިފުޅުގެ ބައްޕަ ދަރިފުޅުގެ ލޯ ކުރިމަތީ ތަންމަތީ އޮންނަން ޖެހުނު ދުވަހެވެ. އެބައްޕަ ފެންވަރުވާލަންވެސް މަންމަ ދަރިފުޅަށް ކިހާ އާދޭހެއް ކުރީމުހެއްޔެވެ. މިއަދު ދަރިފުޅުގެ އަތުގެ ފިރުމުންތައް އެބައްޕަ ބޭނުންވާނެވަރު ދަރިފުޅަށް އަންދާޒާކޮށެއްވެސް ނުލެވުނެވެ. މަންމަ މިއަދު މިޖެހުނީ ދުރުހިލޭ މީހުން ގެނެސްގެން ބައްޕަ ބަލާށެވެ.\nދަރިފުޅާއެވެ. ނަމަވެސް މިހުރިހާ ކަމަކަށް މަންމަ ކެއްތެރިވަމުން އައީމެވެ. ދަރިފުޅު މަންމަމެން ދޫކޮށްލައިފައި ފުރައިގެން ދިޔަ ދުވަހު އެކަމާ ދަރިފުޅުގެ ބައްޕަގެ ހިތަކަށް ކެތެއްނުވިއެވެ. ދަރިފުޅު ފުރައިގެން ދިޔަދުވަހު މިމަންމަޔަށް އިތުރު ނިކަމެތިކަމެއް ލިބިގެން ދިޔައެވެ. މަންމަ އެކަނިވެރިވެއްޖެއެވެ. ބައްޕަވެސް މަންމަ ދޫކޮށްލައިފައި ފަސްގަނޑުދަށަށް ގޮސްފިއެވެ.\nދަރިފުޅަށްވެސް އެނގޭނެ ފަދައިން މިއަދު މަންމައަކީ މީހުނަށް މަސައްކަތް ކޮށްދެވޭ ފެންވަރުގެ ގާބިލިއްޔަތު ކަމެއް ލިބިފަ ހުރި މީހެއް ނޫނެވެ. މިމަންމަޔަށް ދަރިފުޅު ނޫނީ އަޅާލާނެ މީހަކުވެސް ނެތެވެ. ނަމަވެސް މަންމަޔަށް ދަރިފުޅުގެ ސިޓީއެއްލިބުމުން ވަރަށް އުފާވިއެވެ. ނަމަވެސް އެއާ އެއްވަރަށް މަންމަ ވަރަށް ދެރަވިއެވެ. އެކަމާ ހިތާމަ ކުރީމެވެ. މަންމަގެ ދެލޮލުގެ ނޫރާ ،މަންމަ އަބަދުގެ އަބަދަށް ދުނިޔޭގައި ހުރެ ވަކިވެގެން ދާންޖެހޭނެ ކަމުގައި އުންމީދު ނުކުރަމެވެ. ނަމަވެސް މިއަދު މިއޮތީ ކެއްތެރިކަމާއެކު މިދުވަހަށްވެސް ކުރިމަތިލާން ޖެހިފައެވެ. މަންމަ މިއުޅެނީ ބަނޑުހައި ހޫނު ކަމުގައެވެ. އަޅާލާނެ ވާލެއްޔާރެއް ނެތި މަގުމަތިވެފައެވެ. ނަމަވެސް މި ޚަބަރު މަންމަ ދަރިފުޅަށް ދޭނީ ކިހިނެއްހެއްޔެވެ. ދަރިފުޅާއެވެ. އަމްނާގެ މައިންބަފައިންވެސް ވަކިވެގެން އެދިޔައީ މަންމަ ދުނިޔޭގައި ހުއްޓައެވެ. އެއްވެސް ދަރިއެއްގެ ފަރާތުން އަޅާ ލުމެއްނުލިބިއެވެ. މަންމަޔަށް ދިމާވި މިކަންތަކަށް އެކަލާނގެއަށް ޝުކުރުވެރިވަމެވެ. އަދިވެސް މީ އެކަލާނގެ މަންމަޔަށް ކުރިމަތި ކުރުވާ އިމްތިހާނެއްކަމުގައި ދެކެމެވެ.\nއެއްދުވަހުން އަނެއްދުވަހަށް މިހާލުގަ މަންމަގެ ގައިބާރު ދޫވަމުން ދިޔައެވެ. ދަރިފުޅާއެވެ. މަންމަ ކޮންމެ ދުވަހަކުވެސް ދަރިފުޅު އެނބުރި އަންނާނެކަމަށް އުންމީދުކޮށް ދަރިފުޅުގެ ކޮޓަރިވެސް ސާފުކުރަމެވެ. ނަމަވެސް ކޮންމެ ދުވަހެއްގެ އިރު އޮއްސި އަނެއް ދުވަހަށް އިރުއަރަނީވެސް މަންމަ މި އެކަނިވެރިކަމާ ހިތްދަތިކަމުގައެވެ. މިކަމުގެ ސަބަބުން މަންމަގެ ތި ދަރިފުޅަށް މާތް ރަސްކަލާނގެ ދެރަގޮތެއް މިންވަރު ނުކުރެއްވުމަށް އެދި އެތައްފަހަރަކު މި މިމަންމަ ދުޢާކުރަމެވެ.\nދަރިފުޅާއެވެ. މަންމަ މިހާލުގައި އުޅެނިކޮށް އެއްދުވަހު ކާއެއްޗެއް ނުލިބިގެން ސަލާންޖަހަނިކޮށް ދިމާވީ ދަރިފުޅުގެ އެކުވެރިޔަކާއެވެ. މަންމަ އެދުވަހު ދަރިފުޅު އެމީހުނާ ދޭތެރޭވެސް ކަންތައް ކޮށްފައިވާ ގޮތުން ލަދުވެސް ގަތެވެ. ނަމަވެސް އުމައިރު މަންމައަށް ވަރަށް ހެވެއެވެ. އޭރު އުމައިރުގެ ބައްޕަވެސް ވަނީ މިދުނިޔެ ދޫކޮށްފައެވެ. އުމައިރު ވަރަށް އާދޭސް ކޮށްގެން މަންމަ މިހާރު އުޅެމުން މިދަނީ އުމައިރު މެން ގޭގައެވެ. ދަރިފުޅުގެ ފަރާތުން ނުލިބުނު ލޯތްބާ އަޅާލުން އުމައިރުއާ އޭނާގެ އަންހެނުން ޒީނާގެ ފަރާތުން ދެވޭތޯ އެދެމީހުން ވަރަށް މަސައްކަތް ކުރެއެވެ. ނަމަވެސް ދަރިފުޅު ނެތްތަން ކޮޅު އެމީހުންނަށް ފޫ ބައްދައިދެވޭނެހެއްޔެވެ. ދުވަސްތައް ފާއިތުވަމުންގޮސް މަންމަގެ ބަލިހާލަތު ބޮޑުވުމުން މަންމަ މިއުޅެނީ އުމައިރުއާއެކު ދަރިފުޅު ހުރި ރަށަށް ދާށެވެ. ދަރިފުޅު ފެނުމަށްވެސް މަންމަ އުންމީދުކުރަމެވެ. ނަމަވެސް އެއީ ދަރިފުޅަށް އުނދަގުލެއް ކުރާކަށް ނޫނެވެ. ނަމަވެސް ދަރިފުޅަށް މަންމަ ނުފެނި ކެތްވިޔަސް މަންމައަށް ދަރިފުޅު ނުފެނި ކެތްނުވާތީއެވެ.\nމަންމަ ލަންކާއަށް ދިޔައިރުވެސް ރަގަޅަކަށް ނުހިނގެއެވެ. މަންމަ އިށީދެއިންނަން ޖެހެނީ ފުރޮޅުލީ ގޮޑިއެއްގައެވެ. މަންމައަށް މީހަކު އެހީތެރިނުވެ ދަރިފުޅު ފެންނަ ހިސާބަކަށްވެސް ނުދެވޭނެއެވެ. މަންމަ އުމައިރުއަށް ވަރަށް އާދޭސްކޮށްގެން އުމައިރު ދަރިފުޅު ހުންނަ ހިސާބަކަށް މަންމަ ގެންދަން އެއްބަސްވިއެވެ. މަންމަގެ އެދުމަކަށް އުމައިރު އަބަދުވެސް ދަރިފުޅުގެ ޙާލު މަންމައަށް ބަލައިދެއެވެ. ދަރިފުޅާއެވެ. މަންމައަށް މާފްކުރާށެވެ. މަންމައަށް އަނެއްކާވެސް ދަރިފުޅަށް އުނދަގުލެއް ކުރެވިއްޖެއެވެ. އެކަމަކު އެއީ ގަސްތުގައެއްނޫނެވެ. މަންމައަށް މާފް ކުރާށެވެ. މަންމަ ދަރިފުޅާ ހަމައަށް ގެންދަން އުމައިރު ވަރަށް ދެކޮޅު ހަދައެވެ. ނަމަވެސް މި މަންމަގެ ހިތައް ތަސައްލީއެއް ދިނުމަށްޓަކައި އުމައިރު މަންމަ ގޮވައިގެން ދަރިފުޅު ހުންނަ ގެއަށް ދިޔައެވެ. އެދުވަހު މަންމައަށް އެތަން ނުދެއްކެވިނަމަ ހެޔޮތާއޭ އެތައް ފަހަރަކު ހިތައް އެރިއެވެ. ދަރިފުޅާއެވެ. މަންމަގެ ނަސީބުގައި ދަރިފުޅު ފެންނަން ނެތީއެވެ. މަންމައާ ގެއިން ދިމާވީ އަމްނާއާއި އޭނަ ގެންގުޅޭ މީހުންތަކެވެ. މަންމަ ފެނުމުން އަމްނާ ދަންނަ މީހަކަށް ވެސް ފުރަތަމަ ނަހަދައެވެ. ނަމަވެސް ފަހުން އުމައިރު ވާހަކަ ދެއްކުމުން މަންމައަކީ ދަރިފުޅު ހޯދަންދާންޖެހޭ ފެންވަރުގެ މީހެއް ނޫންކަމުގައި ބުންޏެވެ. މުސްކުޅިވެ ގައިބާރު ދޫވީމަ މުސްކުޅިން ބަލައިދޭނެ ތަންތަން ތިބޭނެ ކަމުގައި ބުންޏެވެ. އަދި ބަލާނެ މީހެއް ނެތް މީހެއް ވިއްޔާ ގޮވައިގެން އެތަނަށް ދިޔުމަށް ބުންޏެވެ. މަންމަޔަށް އެގެއިން މަރުޙަބާކީ އަމްނާގެ އަތުގައި ހުރި ރާތަށިއެވެ. އަމްނާ މަންމަގެ ގަޔަށް އެތަށި ޖެހުމަށް ފަހު އެތަނުން ދިޔުމަށް ބުންޏެވެ.\nއަމްނާ މަންމައާ ދޭތެރޭ މިފަދައިން ކަންތައް ކުރި ވާހަކަ މަންމަ ދައްކާކަށްވެސް ބޭނުމެއް ނުވެއެވެ. ނަމަވެސް މަންމަގެ ހިތައް ކެތްނުވީއެވެ. މަންމަގެ އެންމެ ފަހުގެ ބޭނުންވެސް މަންމައަށް ނުފުދި ތިގެއިން ދާން ޖެހުނީއެވެ. ދަރިފުޅާއެވެ. އެދުވަހު އަމްނާގެ އުފަލަށް މަންމައަށް ހުރަސްއެޅުނީތީ މަންމައަށް މާފްކުރާށެވެ. މަންމައަށް ދަރިފުޅާ ބައްދަލު ނުވި ކަމުގައިވިޔަސް ދަރިފުޅަށް މާތްރަސްކަލާނގެ ދެރަގޮތެއް މިންވަރު ނުކުރެއްވުމަށް އެދި ދުޢާ ކުރެވެއެވެ. ދަރިފުޅާއެވެ. މި މަންމަޔަށް ދަރިފުޅާމެދު އެއްވެސް ކަމެއް ގޯސްކޮށް ވެފައިވާނަމަ މަންމައަށް މާފްކޮށްދޭށެވެ. ދަރިފުޅުގެ ފަހުނޭވާ ހޮޅިއަށް އެޅުމުގެ ކުރިން މާތްރަސްކަލާނގެ ދަރިފުޅަށް ހިދާޔަތް ދައްކަވާތޯ އެދި އެކަލާނގެ ޙަޟްރަތުގައި މަންމަ ދުޢާ ކުރަމެވެ. ދަރިފުޅާއެވެ. މީ މަންމަގެ ފަހުބަސްކަމުގައި އަޑުއަހައި ޤަބޫލުކުރާށެވެ. ދުނިޔެއަކީ ވަގުތީ ތަނެކެވެ. އެމީހަކު ބޭނުން ގޮތަކަށް މިތާ އުޅެވިދާނެއެވެ. ނަމަވެސް އާޚިރަތުގައި ލިބެން އޮތީ މިތަނުން ހޯދައިގަތް އެއްޗެކެވެ. ދަރިފުޅާއެވެ. ކުރެވުނު ކުއްތަކަށް ތައުބާވާށެވެ. މި މަންމަގެ ހިތައް ކިތަންމެ ތަދުވެފައި ހުރި ނަމަވެސް މިމަންމަ ދަރިފުޅަށް ހިތްހެވެއެވެ. އަދި ދަރިފުޅު މާފަށް އެދި އަންނަ ދުވަހަކުން އުފަލުން މާފުވެސް ކޮށްދޭނަމެވެ. ”\nއަހަރެންނަށް އަދިވެސް ރޮވެނީއެވެ. އިށީދެފައި ހުރުމުގެ ސަބަބުން އަހަރެންގެ ދެފައިވެސް ވާޅުވާން ވެއްޖެއެވެ. ނަމަވެސް ކޮޅަށް ތެދުވޭނެހާވެސް ހިތްވަރެއް އަހަރެންނަކަށް ނުލިބުނެވެ. އަހަރެން ފޮށި ކައިރީ އެހެން އިށީދެފައި ހުއްޓާ އުމައިރުއައިސް ވަނެވެ. އަދި އަހަރެން ކައިރީ ކަކޫ ޖައްސައިގެން އިށީނެވެ. އުމައިރު އަންގަޔަކުން ނުބުނެއެވެ. އަހަރެން އެއްޗެކޭ ބުނަން ދެން އިންތިޒާރު ކުރީކަންނޭގެއެވެ. ” ކީއްވެ އަހަރެން ކައިރީ ނުބުނީ…” އަހަރެންނަށް ޝަކުވާ ކޮށްލެވުނެވެ. ” ތީ ސަމީރުގެ މަންމަ އަބަދުވެސް ގެންގުޅޭ ފޮތެއް.. ދުވަހަކުވެސް ކުރިއަކުން ނުބަލަން..މަންމަ އެފޮތް ގެންގުޅެނީ ކޮންކަމަކުތޯ…އަހަރެން ހީކުރީ އެއީ މަންމަ ކިޔަން ގެންގުޅޭ ފޮތެއްކަމަށް… އަހަރެން ކިހިނެއް ސަމީރު ކައިރީ ބުނާނީ… އެކޮޅަށް ގޮސްގެންވެސް ސަމީރުކައިރީ ބުނެވޭތޯ ވަރަށް މަސައްކަތް ކުރިން… ދެދުވަހަކު ސަމީރު ގޭގައި ހުއްޓާ ދިޔައިން… އެކަމަކު ދޮރޯށި ހުޅުވަނީ އަމްނާ… ދެން ސަމީރުއަށް އެނގޭނެ ނުބުންޏަސް ކަންތައް ވާނެގޮތް…އެކަމަކު މަންމަ އާދޭސް ކުރާވަރުން އެންމެ ފަހުން މަންމަ ގޮވައިގެން ދިޔައީ…އުންމީދު ކުރިން އެދުވަހު ދިމާވާނެ ކަމަށް…އެކަމަކު އެދުވަސްވެސް ވީ ސަމީރު ގޭގައި ނޫޅޭ ދުވަހަކަށް… އެތަނުން މަންމަ ނިކުމެގެން އަންނަން ޖެހުނީ އެތައް ހިތްދަތިކަމެއްގައި..އަހަރެންގެ ހިތައް ފަހުން އެތައް ފަހަރަކު އެރި މަންމަ ގޮވައިގެން ނުދެވުނު ނަމައޭ… އެދުވަހު ގެއަށް އައިސް މަންމަ ބުނެގެން އަހަރެން މަންމަ ވެއްދީ މަންމަ އުޅޭ ކޮޓަރިއަށް… އަހަރެން ހީކުރީ މަންމަ އެކަނިވެލަން ބޭނުންވީކަމަށް… އެހެންވެ މަންމަ ބަހައްޓައިފަ ޒީނާ ކައިރީ ވީގޮތް ކިޔައިދީފަ…މަންމައަށް ބެލުމަށް ބުނެފަ..އަހަރެން ދިޔައީ މިސްކިތައް… އެދުވަހު ރޭގަނޑު މަންމަ އަހަރެންގެ އަތައް މިފޮތް ދިނީ… ދީފަ ބުނި.. މި ފޮތުގެ ބޭނުން ކޮންމެވެސް ދުވަހަކުން ސަމީރުއަށް ކޮށްފާނޭ… ދެން ރަށަށް ދާފަހަރަކުން މިފޮތް ގެންގޮސް މަންމަ އުޅޭ ކޮޓަރީގެ މޭޒުމަތީ ބާއްވާލަދޭށޭ… އަހަރެން މަންމަގެ އެއެދުން ފުއްދައިލަދިނިން… އެފޮތް އަހަރެންގެ އަތައް ދިންތާ.. ތިންވަނައަށް ވި ދުވަހު މަންމަ ވަރަށް ގަދަޔަށް ހޮޑުލައި ..ހޮޑާއެއްކޮށް ލޭވެސް ލައިފައި އެންމެ ފަހު ނޭވާ މިދުނިޔެއަށް ދޫކުރީ… ޑޮކްޓަރ މަންމަ ބަލައިފަ ބުނި… ހިތްފަޅައިގެން މަރުވީ ކަމަށް… މަންމަ އަހަރެމެންނާ ވަކިވި ދުވަހުވެސް ވަޅުލުމުގެ ކުރިން އެޚަބަރު ހިފައިގެން ދިޔައިން…އެދުވަހު އަހަރެންނަށް ސަމީރުއާ ދިމާވި…އެކަމަކު އަހަރެން ބުނި އެއްވެސް އެއްޗެއް ސަމީރުއަކަށް ނޭނގުނު…ސަމީރު ހުރީ މަސްތުގެ ޙާލަތުގަ…ސަމީރު އަހަރެންނާއި ދިމާލަށް އެދުވަހު ބުނިން… މަރުވެފައި މީހަކު އޮތްނަމަ ވަޅުލާށޭ ނޫންނަމަ އަންދާލާށޭ…ތިމަންނަޔަކާ ކޮންކަމެއްހޭ… އަހަރެން ބޭކާރު ވަގުއްތަކެއް ހޭދަ ކޮށްލަން އެތާކު މަޑެއް ނުކުރަން…އެމަންމައަށް ވެސް ރަގަޅުވާނީ އަވަހަށް ވަޅުލުން ކަމަށްވާތީ…” އުމައިރު އެފަހުން ކަންތައްވި ގޮތް ކިޔައިދިނެވެ.\nއަހަރެން މިދުނިޔޭގައި އިތުރަށް އުޅުނު ނަމަވެސް އަހަރެންނަށް ލިބޭނީ ކޯއްޗެއް ހެއްޔެވެ. އެއީ އަހަރެން ބަނޑު އަޅާ ވިހޭ މައިމީހާއެވެ. އަހަރެން ދަމާފައި ނަމަވެސް ނަރަކައިން ސަލާމަތްކޮށްދޭން މަސައްކަތް ކޮށްދެމުން އައި މައިމީހާއެވެ. އެދެމީހުންނާ މެދުވެސް އަހަރެން ކަންތައް ކުރީ ހާދަ ނުބައި ކޮށެވެ. ހާދަ އިހާނެތިކޮށެވެ. އަހަރެން ދެން ކަންތައް ކުރާނެ ގޮތެއްވެސް ނުވިސްނެއެވެ. ” އުމައިރު އަހަރެން ދެން ހަދަންވީ ކިހިނެއްތަ؟… އަހަރެންނަށް މުޅި މިދުނިޔެވެސް ލައުނަތް ދޭނެ… އަހަރެންގެ ފާފަތައް ކަނޑުގެ ފޮނުތަކަށްވުރެންވެސް ގިނަ… އަހަރެން ދެން ދުނިޔޭގައި ކިތަންމެ ދުވަހަކު އުޅުނަސް އަހަރެންނަށް ބާއްޖަވެރި ކަމެއް ނުލިބޭނެ…އަހަރެންގެ ފާފަތައް އެކަލާނގެ ފުއްސަވައިދޭނީވެސް ކިހިނެއް؟.. އަހަރެންގެ ސުވަރުގެ ވަނީ އެމަންމަގެ ފައިތިލަ ދަށުގަ…އަހަރެން ކިތަންމެ ވަރަކަށް ދުނިޔޭގައި ހުރެ ހެޔޮކަންތައް ކުރިޔަސް…އަހަރެންނަށް ލިބޭނީ ކޯއްޗެއް؟..” އަހަރެން އަޑުން އަޑުނަގައި ރޮމުން ބުނަމުން ދިޔައީމެވެ. ” އަހަރެން އަމިއްލައަށް މަރުވާން ވީތަ؟.. އަހަރެން ކިހިނެއް މިދުނިޔެއާ ކުރިމަތި ލާނީ… އަމްނާ އަހަރެންގެ މުޅި ދުނިޔެ ނަރަކައަށް ހަދާލައިފައި ހިނގައްޖެ…އަދިވެސް އޭނަގެ ކަންތަކުން އަހަރެންނަކަށް ސަލާމަތެއް ނުވެވޭ…” އަހަރެން ރޮމުން ބުނަމުން ދިޔައީމެވެ.\nmasha allah kudhu mi baives varah reethi\nހަޤީޤީ ހިތާމަ ލޯބި August 27, 2018\nދީނީ ލޯބި December 18, 2019


Covid-19: France In Ithuru 509 Meehun Maruvejje - Vaguthu\nކޮވިޑް-19: ފްރާންސުން އިތުރު 509 މީހުން މަރުވެއްޖެ\nފްރާންސުން ކޮވިޑް-19 ޖެހިގެން މިއަދު ވެސް އިތުރު 509 މީހަކު މަރުވެއްޖެއެވެ.\nފްރާންސް ސަރުކާރުން ދެންމެ އާއްމު ކުރި ތަފާސް ހިސާބުތަކަށް ބަލާއިރު ފްރާންސުން ކޮވިޑް-19 ޖެހިގެން މަރުވާ މީހުންގެ އަދަދު ދުވަހުން ދުވަހަށް އަންނަނީ އިތުރު ވަމުންނެވެ. މިއަދަކީ މިހާތަނަށް ފްރާންސުން އެއްދުވަސް ތެރޭގައި އެންމެ ގިނަ މީހުން މަރުވި ދުވަހެވެ. އިއްޔެ ފްރާންސުން މަރުވީ 499 މީހުންނެވެ. ހޯމަ ދުވަހު މަރުވީ 418 މީހުންނެވެ. މިހާތަނަށް ފްރާންސުން މަރުވި މީހުންގެ ޖުމްލަ 4032 އަށް ވަނީ އަރާފައެވެ.\nމިއަދު އިތުރު 4861 މީހަކު ވަނީ ފްރާންސުން ފައްސި (ޕޮޒިޓިވް) ވެފައެވެ. އިއްޔެ ފްރާންސުން ފައްސިވި މީހުންގެ އަދަދަށް ވުރެ މިއަދު ފައްސިވި މީހުންގެ އަދަދު މަދެވެ. އިއްޔެ 7578 މީހުން ފައްސިވިއެވެ. މިހާތަނަށް ފްރާންސުން 56989 މީހުން ވަނީ ފައްސިވެފައެވެ. މިހާރު ފްރާންސުން ފަރުވާ ދެމުން ގެންދާ މީހުންގެ ތެރެއިން 5565 މީހުންގެ ހާލު ސީރިއަސްއެވެ. މިހާތަނަށް ފްރާންސުން ބަލި ޖެހުނު މީހުންގެ ތެރެއިން 15473 މީހުން ވަނީ ބަލިން ރަނގަޅު ވެފައެވެ.\nފްރާންސުން ކޮވިޑް-19 ޖެހިގެން މަރުވާ މީހުންގެ އަދަދު ހާމަކުރާއިރު އުމުރުން ދުވަސްވީ މީހުން ބަލަހައްޓާ ތަންތަނުގައި ތިބެ މަރުވާ މީހުންގެ މައުލޫމާތު ހާމައެއް ނުކުރެއެވެ. އެހެންކަމުން ފްރާންސުން މަރުވާ މީހުންގެ އަދަދު މިހާރު ސަރުކާރުން އާއްމު ކުރާ ރަސްމީ އަދަދަށްވުރެ މާބޮޑަށް ވެސް އިތުރުވާނެ ކަމަށް ފްރާންސްގެ މީޑިއާތަކުން ބުނެއެވެ.\nފްރާންސް ވެސް އޮތީ ކޮވިޑް-19 އިން ރައްކާތެރިވުމަށް ފުރަބަންދު (ލޮކްޑައުން) ކޮށްފައެވެ. ފްރާންސްގައި މަގުމަތީގައި އުޅުނު ތިންލައްކަ އަށް ވުރެ ގިނަ މީހުން މިހާރު ވަނީ ޖޫރިމަނާ ވެސް ކޮށްފައެވެ.\nއޭޕްރީލް 2, 2020 00:25\nމޫނު ބުރުގާ މަނާކުރީމަ ވާގޮތް. ފިރިހެން ކުޅިން އިތުރުވީމަ ވާގޮތް. ޒިނޭ އާއްމުވީމަ ވާގޮތް


Update: Launchakaai dingy eh jehi, meehaku gelligen hoadhanee | Mihaaru\nއެކްސިޑެންޓުގައި ގެއްލިގެން ހޯދާ ބ. އޭދަފުށީ މުސްތަރީގޭ ނަސްރުﷲ.\nލޯންޗަކާއި ޑިންގީއެއް ޖެހި، މީހަކު ގެއްލިގެން ހޯދަނީ\n02 ޖެނުއަރީ 2020 - 19:52 18 comments\nގެއްލިފައި ވަނީ އޭދަފުށީ، މުސްތަރީގޭ އުމުރުން 41 އަހަރުގެ ނަސްރުﷲ އަބްދުﷲ އެވެ. ޑިންގީގައި ދެން ތިބީ އުމުރުން 42 އަހަރުގެ ފިރިހެނަކާއި 38 އަހަރުގެ ފިރިހެނެކެވެ. އެ ދެ މީހުންނަށް މި އެކްސިޑެންޓުގައި ލިބިފައިވާ އަނިޔާތަކަށް، ދަރަވަންދޫ ސިއްހީ މަރުކަޒުގައި އަންނަނީ ފަރުވާ ދެމުންނެވެ. އޭގެ ތެރެއިން އެކެއްގެ ބޯ ފަޅައިގެން ގޮސް އަތާއި ފައި ވަނީ ޒަހަމްވެފަ އެވެ.\nދަރަވަންދޫ މީހަކާ އިނދެގެން އުޅޭ ނަސްރުﷲ ރަށަށް ގޮސް އުޅެނީ ޗުއްޓީއެއްގައި ކަމަށް އޭނާގެ ގާތް މީހުން ބުނެ އެވެ. އޭނާ ވަޒީފާ އަދާކުރަނީ މާލޭގައި ބްރައިޓް ބްރަދާސްގަ އެވެ.\nނަސްރުﷲ އޭނާގެ އަންހެނުންގެ ދެ ބޭބެއާ އެކު ޑިންގީ ގައި ނުކުތީ މަސްވެރިކަން ކުރަން ކަމަށް ވެ އެވެ.\nއެމްއެންޑީއެފުން ބުނީ ލޯންޗަކާއި ޑިންގީއެއް ޖެހި ހިނގި އެކްސިޑެންޓްގައި ގެއްލުމު މީހާ ހޯދުމުގެ މަސައްކަތް ކުރަމުން އަންނަ ކަމަށެވެ. ހާދިސާގެ މައުލޫމާތު އެމްއެންޑީއެފަށާއި ފުލުހުންނަށް ލިބިފައި ވަނީ މިރޭ 7:00 ޖަހާކަންހާއިރު ކަމަށް އެ ދެ މުއެއްސަސާ އިން ވެސް ބުންޏެވެ.\nބ. ދޮންފަނު ކައިރިން އެކްސިޑެންޓްވި ސަރަހައްދު.\nއެކްސިޑެންޓްވީ ބ. ދަރަވަންދޫން ފުރައިގެން ދިޔަ ޑިންގީއަކާއި ބ. އޭދަފުށިން ދިޔަ ލޯންޗެއް ޖެހިގެންނެވެ. ގެއްލިފައި ވަނީ ޑިންގީގައި ތިބި ތިން މީހުންގެ ތެރޭން އެކެކެވެ. އަނެއް ދެ މީހުން ވަނީ ލޯންޗަށް ނަގައިފަ އެވެ. އެކްސިޑެންޓުގައި ޑިންގީ ވަނީ އަޑިއަށް ގޮސްފަ އެވެ.\nފުލުހުން ބުނީ ގެއްލުނު މީހާ ހޯދަން ފުލުހުންގެ ލޯންޗަކާއި އާއްމުންގެ ދޯންޏެއްގައި ވެސް މަސައްކަތް ކުރަމުން އަންނަ ކަމަށެވެ. އެމްއެންޑީއެފުން ބުނީ ގެއްލުނު މީހާ ހޯދަން ނޯދަން އޭރިއާ ކޯސްޓް ގާޑް ސްކޮޑްރަން އިން ވެސް ހަރަކާތްތެރިވަމުންދާ ކަމަށެވެ. މީގެ އިތުރުން ޑުސިޓް ތާނީ ރިސޯޓުގެ ޑައިވިން ޓީމަކާއި ދަރަވަންދޫގެ ޑައިވިން ޓީމަކުން ވެސް ދަނީ އެ ސަރަހައްދުގައި ހަރަކާތްތެރިވަމުންނެވެ. އެމްއެންޑީއެފުން ބުނީ ޑައިވަރުން ދަނީ ނައިޓް ވިޝަން ކެމެރާ ބޭނުން ކުރަމުން ކަމަށެވެ.\nއެކްސިޑެންޓްވި ކަމަށް ލަފާ ކުރެވެނީ ފަރު ކައިރިން ކަމަށް އެމްއެންޑީއެފް އިން ވަނީ ބުނެފަ އެވެ. މަސްބާނާ ކަންވާރުތަކެއް ފެނުމާ ގުޅިގެން، އެ ސަރަހައްދު މިހާރު ދަނީ އިތުރަށް ބަލަމުންނެވެ.\nއިތުރު ލިޔުންތައް ބ. އަތޮޅު އެކްސިޑެންޓް އެމްއެންޑީއެފް ގެއްލިގެން ހޯދާ މީހުން ކަނޑުދަތުރުފަތުރު ފުލުހުން ކަނޑުމަތީގެ ހާދިސާ ބ. އޭދަފުށި ބ. ދަރަވަންދޫ\nލޯންޗު ޖެހުނީ ނަސްރުﷲ އިން ޑިންގީގެ ފަހަތުގައި\nނަސްރުﷲ އިން ޑިންގީގެ ބައެއް، ކަނޑު އަޑިން ފެނިއްޖެ\nގެއްލުނު މީހާ ވެސް، ޑިންގީ ވެސް އަދި ނުފެނޭ


Bollywood Fannaanunge Kaiveni Ge List Ah Ithuru Fannaaneh - Vaguthu\n1 ހަފްތާ ކުރިން ( އޮކްޓޯބަރ 7, 2020 )\nއިންޑިޔާގެ ފިލްމް އިންޑަސްޓްރީގެ ގިނަ ފަންނާނުންތަކެއް ވަނީ މި އަހަރު ވެސް ކައިވެނި ކޮށްފައެވެ. އަދި މި އަހަރު ކައިވެނި ކުރުމަށް އެތައް ފަންނާނުންނެއް ދަނީ ތައްޔާރު ވަމުންނެވެ. މި ލިސްޓަށް ދަނީ އިތުރު ތަރިން ގިނަވަމުންނެވެ.\nސައުތު އިންޑިއަން ފިލުމުތަކާއި ބޮލީވުޑުގެ ފިލުމުތަކުން ފެނިގެން ދިޔަ އެކްޓްރެސް ކާޖޮލް އަގަރުވާލު މި މަހުގެ 30 ވަނަ ދުވަހު އިންޑިއާގެ ވިޔަފާރިވެރިއެއް ކަމަށްވާ ގޯތަމް ކިޗްލޫއާއި ކައިވެނި ކުރަން އުޅޭކަން އޭނާ ވަނީ ކަށަވަރު ކޮށްދީފައެވެ.\nކާޖޮލް މިކަން ކަށަވަރު ކޮށްދީފައިވަނީ މީސް މީޑިޔާއަށް ހިއްސާކުރި ޕޯސްޓެއްގައެވެ. އެ ޕޯސްޓުގައި އޭނާ ބުނެފައިވަނީ މި އަހަރުގެ އޮކްޓޫބަރު މަހުގެ 30 ވަނަ ދުވަހު ގޯތަން ކިޗްލޫއާއި ކައިވެނި ކުރާ ވާހަކަ ހިއްސާ ކުރަނީ ވަރަށް އުފަލުން ކަމަށާއި ކައިވެނީގެ ހަފްލާ އޮންނާނީ ދެ އާއިލާގެ މެދުގައި ވަރަށް ކުޑަކޮށް ކަމަށާޢި މި ފުރަބަންދުގެ ސަބަބުން ވަރަށް އެންމެންނަށް ވެސް ދަތިތަކާއި ކުރިމަތިވެފައިވާކަމަށެވެ. މި ދަތިތަކާއިއެކު ވެސް އޭނާ އުފާވެރި ދިރިއުޅުމެއް އުޅެން ފަށަން ނިންމި ކަމަށް ޕޯޓްގައި ބުނެފައި ވެއެވެ. ކައިވެނި ކުރި ނަމަވެސް އޭނާގެ ފިލްމީ ކެރިއަރ ކުރިއަށް ގެންދާނެ ކަމަށް ވެސް ކާޖޮލް ފާހަގަ ކޮށްފައިވެއެވެ.\nކާޖޮލް ކައިވެނި ކުރާ ގޯތަމް އަކީ އިންޑިޔާގައި އިންޓީރިއަރ ޑިޒައިން އަދި ހޯމް ޑެކަރގެ ވިޔަފާރިވެރިއެކެވެ.\nކާޖޮލްގެ ފާހަގަ ކޮށްލެވޭ ބައެއް ފިލުމުތަކަކީ ''ސިންގަމް'' އަދި ''ސްޕެޝިއަލް 26'' ފަދަ ފިލުމުތަކެވެ. ކާޖޮލް ދެން އެންމެ އަވަހަށް ފެނިގެން ދާނީ ''އިންޑިއަން 2'' އިންނެވެ.\nމެންބަރު ސައްލެ ކައިވެނި ކުރައްވައިފި\nއޮކްޓޯބަރ 7, 2020 13:05\nކާޖޮލްއާ ކައިވެނި ކުރަން ވަރަށް ބޭނުން.\nއޮކްޓޯބަރ 8, 2020 22:34\nކައިވެނި ކުރަން ތި ނިންމި ނިންމުމަށް ވަރަށް ބޮޑަށް މަރުހަބާ ކިޔަން!!! ބާއްޖަވެރި އަދި އުފާވެރި ޒަވާޖަކަށް އެދޭ ވާހަކަ ބުނެލަން!!!


މާލެ ސަރަހައްދުގައި ޖަމާއަތުގައި ނަމާދު ކުރަން ފެށުން ފަސްކޮށްފި އެވެ. އެގޮތުން މިހާރު ފަސްކޮށްފައިވަނީ އެޕްރިލް މަހުގެ4ވަނަ ދުވަހާއި ހަމައަށެވެ. ވީމާ އަންނަ ހުކުރު ދުވަހުގެ ހުކުރު ނަމާދެއްވެސް މާލެ، ހުޅުމާލެ އަދި ވިލިމާލެއަކު ނުކުރާނެއެވެ!\nހުކުރު ނަމާދު ނުކުރެވި3ހުކުރު ދިއުމަކީ ވަރަށް ގިނަ ބއަކު ކަންބޮޑުވާނެ ކަމެކެވެ. ނަމަވެސް ކުރިމަތިވެފައިވާ ޞިއްޙީ ނުރައްކަލުގެ ބޮޑުކަމުން އެނޫން ގޮތެއް މިވގުތު ނެތުމުން މުސްލިމް ގިނަ ޤައުމުތަކެއްގައި މިހާރު ވަނީ ޖަމާޢަތުގައި ނަމާދުކުރުން ހުއްޓާލައިފައެވެ.\nދުނިޔޭގެ ހުރިހާ ބޮޑެތި ޢިލްމުވެރިންހެން އިލްތިމާސްކުރައްވަމުން ގެންދަވަނީ މިވަގުތު ޖަމާއަތުގައި ނަމާދު ނުކުރުމަށާއި ގޭގައި ނަމާދުކުރުމަށެވެ. ނަމަވެސް މާލެ ސިޓީގައި ދިރިއުޅުމުގެ ޙާލަތު ހުރި ގޮތުން ގޭގައި ނަމާދުކުރުން ވަނީ ވަރަށް ދަތިކަމަކަށްވެފައެވެ. ގިނަ ބައަކަށް މިސްކިތަސް ދާން ޖެހެނީ އެސަބަބަށްޓަކައި ކަމަށް ބުނެއެވެ.\nމިސްކިތަށް ދިއަ ނަމަވެސް6ފޫޓު ދުރުގައި ތިބުމަކީ މިވަގުތު ވަރަށް މުހިންމު ކަމެކެވެ. އެކަނި ހުރެ ކުރާ ނަމާދުގައި ކުރީ ސަފުން ޖާގަ ހޯދުން މުހިންމު ކަމެއް ނޫން ނަމަވެސް އަދިވެސް ބައެއް މީހުން ކުރީ ސަފުން ޖާގަ ހޯދަ ހޯދަން ބޭނުންވެގެން ކައިރިކައިރީގައި ތިބޭކަން ފާހަގަކުރެވެއެވެ.


އައްޑޫގައި ވަޒީފާއެއް ނެތް، ވަޒީފާ ލިބޭނެ މަގެއް ވެސް ނެތް! - Dhivehi Post\nއާޓިކަލް ޕޯސްޓްކުރީ ދިވެހި ޕޯސްޓް5މަސް ކުރިން شتنبر 8, 2019 0742\n“އެންމެ ބޮޑު މައްސަލައަކީ އައްޑޫ މީހުންނަށް ވަޒީފާ ނުލިބުމުގެ މައްސަލަ. އާމްދަނީ ހޯދޭނެ މަގެއް ނެތް. އަހަރެންވެސް މިހުރީ ވަޒީފާ އަށް ބޭނުންވެފައި،” ރަށުގައި ހުރި ގޮންޖެހުންތައް ކިޔައިދެމުން އައްޑޫ ރައްޔިތަކު ސީއެންއެމް އަށް ބުންޏެވެ.\n“ވަޒީފާގެ ފުރުސަތެއް އައްޑޫގައި ފަހިވެފައެއް ނެތް. ރައްޔިތުންނަށް ވަޒީފާ އެއް ލިބޭނެ އެއްވެސް ކަމެއް މިވަގުތަކު ނެތް،” އައްޑޫ ސިޓީ ކައުންސިލް މީދޫ ދާއިރާގެ މެމްބަރު ހުސެއިން އިޔާޒް ވިދާޅުވި އެވެ.\n“އަސްލު ހަގީގަތުގައި ވަޒީފާ ނުލިބޭ އެންމެ ބޮޑު މައްސަލައަކީ ދެ ރިސޯޓު އޮންނަ އިރުވެސް ގިނައިން ބޭރު މީހުންނަށް ފުރުސަތު ފަހިވެފައި އޮންނަނީ މަސައްކަތް ކުރަން. ގިނައިން މަސައްކަތް ކުރަނީ ބޭރު މީހުން،” އައްޑޫ ސިޓީ ކައުންސިލްގެ ފޭދޫ ދާއިރާގެ މެމްބަރު ފަހްމީ އަހުމަދު ސީއެންއެމް އަށް ވިދާޅުވި އެވެ.\n“އަޅުގަނޑު ތަކުރާރުކޮށް މިދަންނަވަނީ ފަސް އަހަރު ދުވަހުގެ ތެރޭގައި މި ސިޓީގެ އުފެއްދުންތެރިކަން އަޅުގަނޑުމެން ދެގުނަ ކުރާނެ. މިތަނުގައި ވަޒީފާ ނެތް އެންމެ މީހަކު ވެސް އިރާދަކުރެއްވިއްޔާ ނުހުންނާނެ،” ނަޝީދު ވިދާޅުވި އެވެ.\n“އައްޑޫގެ ތަރައްގީ އަށް އެންމެ ވަރުގަދަ އަށް މަސައްކަތް ކުރާނެ މީހަކީ އަޅުގަނޑު،” ކުރީގެ ރައީސް އަބްދުﷲ ޔާމީން ވިދާޅުވެފައި ވެއެވެ.\n“ވަޒީފާވެސް ދޭން ބުނީ. އެކަމަކު ނުއެއް ދޭ. ކޮންމެ ސަރުކާރަކުން ވެސް ބުނަނީ ވަޒީފާ ދޭނަމޭ. ބޯތަށި މި ބަދަލުވަނީ. އެކަމަކު ރިހައަކަށް މި ހުންނަނީ އެއް ރިހައެއް،” ސަރުކާރުތަކުން ކުރި ވައިދުތަކުގެ ވާހަކަތައް ދައްކަމުން އައްޑޫ ރައްޔިތަކު ބުންޏެވެ.\nއަޑޫ ރައްޔިތުން ނުކުމެ ކުރަންވީ ކަމަކީ ނާގާބިލް ކައުންސިލްގަ ތިބި މީހުންނާއި ވޯޓްދީފަ ހޮވާފަ ތިބި މެމްބަރުން ސައިޒްކުރުނ އެހެން ނޫނީ އަތްޖަހާލަ ޖހާލާ ތިއްބަވާ؟\nބުއްދީގެ ހަމަ ތަކުން ވިސްނަބަ އިންޑިއާ ސަރުކާރަށް އައް ޑޫއިން 950 ހާސް އަަފޫޓްގެ ބިން ދޭން ޖެހޭ ސަބަބަކީ ކޮބައިތޯ ކެނެރީގޭ ނަޝީދުއަށް ބިންދޭން ޖެހޭ ސަބަބަކީ ކޮބައިތޯ؟\nމިއިން ކޮންމެ ކަމަކަށް ތި ނާގާބިލް ކައުންސިލްގަ ތިބި މީހުނާއި އެމްޑީޕީއިން ބުޅަލެއް ދެއްކިޔަސް ވޯޓްދޭނަމޭ ބުނެ ހޮވާފައި ތިބި މަޖިލިސް މެމްބަރުންގެ ޖީބަށް އެތަށް މިލިއަން ޑޮލަރު އެޅޭކަން އިނގޭޢތޯ؟\nދެން އަތްޖަހާލަ ޖަހާލާ ތިބޭ ލޯކަލް ކައުންސިލް ގެ އިންިޙާބު ކާބިޔާބުކުރަން ކެނެރީގޭ ނަޝީދު ދަނީ ތިބޭފުޅުންގެ ބޮލަށް ލޯޑުކުރަންޖެހޭ ޗިޕް ޕްރޮގްރާމްކޮއް ޓެސްޓް ކުރަމުންނެވެ. ވަރަށް އަވަހަށް ނަޝީދު އައްޑޫއަށް ގޮސް ކައުންސިލްއާއި މި ޗިޕް ހަވާލު ކުރާނެއެވެ. ދެން އަތްޖަހާލަ ޖަހާލާ ތިއްބަވާ ކޮންް ވަޒީފާެއކޭ މަގެކޭތޯ ތިކިޔަނީ؟\nޕްރޮޖެކްޓެެއް އަވަސް ކުރުމަށް މިނިސްޓަރު އަސްލަމަށް އެއްލައްކަ ޑޮލަރު ހުޅަހެޅި\nބޮޑެތި އިޖްތިމާޢީ މައްސަލަތަކުގެ އަސްލަކީ ގެދޮރުގެ ދަތިކަން: ރައީސް\nދިވެހި ޕޯސްޓް 1 އަހަރު ކުރިން دجنبر 27, 2018\nމަޖިލީހުގެ ރައީސް ކަމުގެ މަގާމާ މެދު އެމްޑީޕީން ބަހުސްކުރާކަށް ނުޖެހޭ، އެއީ ޖޭޕީއަށް އޮތް ފުރުސަތެއް: ޖޭޕީ\nދިވެހި ޕޯސްޓް 10 މަސް ކުރިން أبريل 18, 2019


COVID-19: Fageeru haalaai thojjehun bodu South Asia ah nuthanavaskan - vNews.mv\nކޮވިޑް-19: ފަގީރުހާލައި ތޮއްޖެހުންބޮޑު ދެކުނު އޭޝިޔާއަށް ނުތަނަވަސްކަން\nސައިފް އަޒްހަރު 16 March 2020, 17:55\nހޯމަދުވަހަށް އެޅިއިރު، ދެކުނު އޭޝިޔާގެ ގައުމުތަކުން ކޮވިޑް-19 ނުވަތަ ކޮރޯނާވައިރަސްއަށް ޕޮޒިޓިވްވި މީހުންގެ އަދަދު އިތުރުވެފައިވާކަން، ގައުމުތަކުގެ ސިއްހަތާބެހޭ އޮފިޝަލުން ހާމަކުރެއްވި އަދަދުތަކުންވަނީ އެނގިގެން ގޮސްފައެވެ.\nމުޅި ދުނިޔޭގެ އާބާދީގެ ހަތަރުބައިކުޅަ އެއްބައި ހިއްސާކުރަނީ ދެކުނު އޭޝިޔާ ކަމަށްވެފައި، ދެކުނު އޭޝިޔާގެ ބައެއް ހިސާބުތަކުގައި ސިއްހީ ޚިދުމަތުގެ ފެންވަރު ދަށްވުމާއި، ފެންވަރު ރަނގަޅު ތަންތަން މަދުވުމުން، ކޮރޯނާވައިރަސް މި ސަރަހައްދުގައި ވަރަށް ބާރަށް ފެތުރިގެން ހިނގައިދާނެކަމުގެ ނުތަނަވަސްކަން، ސިއްހީ މާހިރުންގެ މެދުގައިވަނީ އުފެދިފައެވެ.\nދެކުނު އޭޝިޔާއާ އަވަށްޓެރި ޗައިނާއާއި، ދެކުނު ކޮރެއާގައި ވައިރަސް ފެތުރުނުގޮތަށް އަދި ހުޅަނގުފަޅިން މެދުއިރުމަތީގެ އީރާނާއި އަދި ޔޫރަޕް ސަރައްދުގައި ވައިރަސް ފެތުރެމުންދާ މިންވަރާ އަޅާ ބަލާއިރު، ދެކުނު އޭޝިޔާގައި ވައިރަސް ފެތުރުން އެހާބޮޑަށް އަދި ފުޅާވެފައެއް ނުވެއެވެ.\nއެހެން ނަމަވެސް، ވައިރަސް ފެތުރުން ހުއްޓުވަން ޗައިނާއާއި ދެކުނު ކޮރެއާފަދަ ގައުމުތަކުން އެޅިފަދަ ފިޔަވަޅުތައް އަޅައިގެން ދެކުނު އޭޝިޔާގައި މި ވައިރަސް ފެތުރުން އެގޮތަށް ހުއްޓުވިދާނެ ކަމާމެދު ސުވާލު އުފެދިފައި ވެއެވެ. ނުވަތަ އެގޮތަށް އަޅާ ފިޔަވަޅުތަކުން އަސަރުކޮށްފާނެ މިންވަރާމެދު ސުވާލު އުފެދިފައި ވެއެވެ. ސަބަބަކީ، ދެކުނު އޭޝިޔާގެ ގިނަ ގައުމުތަކުގެ ފަގީރުހާލުގެ ސަބަބުންނާއި، ބައިބޯވުމާއި، ގިނަމީހުން ތޮއްޖެހިގެން ދިރިއުޅޭން ޖެހިފައިވުމާއި، ސިއްހީ ޚިދުމަތުގެ ފެންވަރެވެ.\nކޮރޯނާވައިރަހަކީ ގައިންގަޔަށް އަރާ ބައްޔެއް ކަމަށްވާތީ، އެކަކުގެ ގައިން އަނެކަކުގެ ގަޔަށް ބަލިފެތުރުން ކުޑަކުރަން ނުވަތަ ހުއްޓުވަން އެމެރިކާ، ޗައިނާފަދަ ތަރައްގީވެފައިވާ ގައުމުތަކުން އަޅާފަދަ ފިޔަވަޅުތަކެއް (ސޯޝަލް ޑިސްޓެންސިންގ) ދެކުނު އޭޝިޔާގެ ގައުމުތަކުން އެޅުމަކީ އުނދަގޫ ކަމަކަށްވާނެއެވެ. ސަބަބަކީ، ދެކުނު އޭޝިޔާގެ ބައެއް ގައުމުތަކުގައި ފަގީރު ހާލުގެ ސަބަބުން މީހުން ތޮއްޖެހިގެން އުޅޭންޖެހުމާއި، ޖިފުޓި އަވަށްތަކުގައި ދިރިއުޅޭ މީހުންވެސް ގިނަކަމުންނެވެ.\nމިހާރަށްވެސް އެއްތާކު ގިނަބަޔަކު ތޮއްޖެހިގެން ދިރިއުޅެމުންދާއިރު، އެކަކު އަނެއްކަކާ ދުރުގައި ދިރިއުޅެން އެންގިޔަސް އެކަން އެމަގަށް ހިނގާނެކަމާމެދު ސުވާލު އުފެދެއެވެ. ހުޅަނގުގެ ގައުމުތަކާއި، ތަރައްގީވެފައިވާ ގައުމުތަކާ ޚިލާފަށް ދެކުނު އޭޝިޔާގެ ގިނަ ގައުމުތަކަކީ އެކަކު އަނެކެއްގެ، އެއްބަޔަކު އަނެއްބައެއްގެ އެހީތެރިކަމުގައި، އެކުގައި ދިރިއުޅޭ ބައެކެވެ. ގިނަމީހުން އެއްތާކަށް ޖަމާވުމާއި، އެކަހެރިވުމާއި، އައިސޮލެޝަންގައި ތިބުމަށް ކަމާބެހޭ ފަރާތްތަކުންދޭ އިރުޝާދުތަކަށްވެސް އަމަލުކުރުން އެފަދަ މީހުންނަށްވަނީ އުނދަގޫ ކަމަކަށްވެފައެވެ.\nޕާކިސްތާނަށް ބަލާއިރު، އެގައުމުން ކޮރޯނާވައިރަސްއަށް ޕޮޒިޓިވްވި މީހުންގެ އަދަދު 40 ގައި އޮތުމަށްފަހު މިއަދުވަނީ އެ އަދަދު ކުއްލިއަކަށް 94 އަކަށް އަރާފައެވެ. ޕާކިސްތާނުން ގިނަމީހުން ޕޮޒިޓިވްވެފައިވަނީ ދެކުނުގެ ސިންދު ޕްރޮވިންސުންނެވެ. ޕޮޒިޓިވްވެފައިވާ ގިނަމީހުންނަކީ އީރާނަށް ދަތުރުކޮށްފައިވާ މީހުންނެވެ. އީރާނަކީ، ވައިރަސްގެ ހާލަތު އެންމެ ގޯސް އެއް ގައުމެވެ.\nއަފްޣާނިސްތާނުން ވައިރަސްއަށް ޕޮޒިޓިވްވި މީހުންގެ އަދަދު މިއަދު 21 އަށް އަރާފައިވާއިރު، އެގައުމުން ވައިރަސްއަށް ގިނަމީހުން ޕޮޒިޓިވްވެފައިވަނީ އީރާނާ އިންވެގެން އޮންނަ ހީރަތުންނެވެ. ހީރަތު-އީރާން ސަރަހައްދީ އިމަކީ އަފްޣާނިސްތާނުގެ އެތައް ރައްޔިތުން ކޮންމެދުވަހަކު އެއްފަރާތުން އަނެއްފަރާތަށް ހުރަސްކުރާ އިމެކެވެ.\nއެތައް އަހަރެއްވީ ހަނގުރާމައާއި، އެކަށީގެންވާ ފަންޑު ނުލިބުމުގެ ސަބަބުން އަފްޣާނިސްތާނުގެ ސިއްހީ ޚިދުމަތް ދިނުމުގެ މުޅި ނިޒާމުއޮތީ މުޅިން ހަލާކުވެ ވީރާނާވެފައެވެ. ސިއްހީ ޚިދުމަތްދޭނޭ އެކަށީގެންވާ ތަންތަނެއްވެސް ނެތެވެ. ވައިރަސްއާ ދެކޮޅަށް ގުޅިގެން އެކަށީގެންވާ ހަރުދަނާ ފިޔަވަޅެއް އެޅޭ ވަރަށްވުރެ އަފްޣާނިސްތާނުގެ ހާލަތު ގޯހެވެ.\nސްރީލަންކާއިން ވައިރަސްއަށް ޕޮޒިޓިވްވި މީހުންގެ އަދަދު 10 ގައި އޮތުމަށްފަހު ކުއްލިއަކަށް މިއަދުވަނީ އެ އަދަދު 18 އަށް އަރާފައެވެ.\nއިންޑިއާއިން ޕޮޒިޓިވްވި މީހުންގެ އަދަދު 112 އަށް އަރާފައިވާއިރު،2މީހުން ވަނީ މަރުވެފައެވެ. ދިވެހިރާއްޖެއިން 13 މީހުން އަދި ބަނގްލަދޭޝްއިން5މީހުންވަނީ ޕޮޒިޓިވްވެފައެވެ.\nކޮރޯނާވައިރަސްއާ ދެކޮޅަށް ސަރަހައްދު ގުޅިގެން މަސައްކަތްތަކެއް ކުރުމަށް، އިއްޔެ ބޭއްވި ވީޑިއޯ ކޮންފަރެންސްގައި އިންޑިއާގެ ބޮޑުވަޒީރު ނަރެންދުރަ މޯދީ ގޮވާލެއްވިއެވެ. މިކަމަށް މަސައްކަތް ކުރުމުގެގޮތުން އެކައަޅާ ސަރަހައްދީ ފަންޑަށް 10 މިލިއަން އެމެރިކާ ޑޮލަރު މޯދީ ހުށަހެޅުއްވިއެވެ. މީގެއިތުރުން، ވައިރަސްއާ ދެކޮޅަށް މަސައްކަތް ކުރުމުގައި ސަރަހައްދުގެ ގައުމުތަކަށް އެހީތެރިވުމަށްޓަކައި ޓީމުތަކާއި، ސާމާނު ފޮނުއްވަން އިންޑިއާ ތައްޔާރަށް އޮތް ކަމަށްވެސް މޯދީ ވިދާޅުވިއެވެ.\nކޮރޯނާވައިރަސް ސިއްހަތު ރިޕޯޓް ދުނިޔެ


Argentina aai Chile quarter final ah\nއާޖެންޓީނާ އާއި ޗިލީ ކޮޕަ އެމެރިކާ 2021 ގައި ބައްދަލުކުރި މެޗު\nއާޖެންޓީނާ އާއި ޗިލީ ކޮޕާ އެމެރިކާ 2021 ގެ ކުއާޓާ ފައިނަލުން ޖާގަ ހޯދައިފި އެވެ.\nހަތް ޕޮއިންޓާއެކު އާޖެންޓީނާ އޮތީ ގްރޫޕް އޭގެ އެއް ވަނައިގަ އެވެ. ޗިލީ ކުއާޓާ ފައިނަލަށް ދަތުރު ކުރީ ދެ މެޗުން އެއް ވަރުވެ، އެއް މެޗުން މޮޅުވެގެން ފަސް ޕޮއިންޓާއެކު ގްރޫޕްގެ ދެ ވަނައިގަ އެވެ.\nބްރެޒިލްގެ އެސްޓަޑިއޯ ނަސިއޮނާލްގައި ރޭ އާގެންޓީނާ އާއި ޕެރެގުއޭ ބައްދަލު ކުރި މެޗު އާޖެންޓީނާ އިން ކާމިޔާބު ކުރީ 1-0 ގެ ނަތީޖާ އަކުންނެވެ. މެޗުގެ 10 ވަނަ މިނެޓުގައި މި ލަނޑު އާޖެންޓީނާ އަށް ކާމިޔާބު ކޮށްދިނީ އެޓީމުގެ ފޯވާޑް އަންދްރޭ ގޮމެޒް (ޕާޕޫ ގޮމެޒް) އެވެ. ޕާޕޫގެ މި ލަނޑަކީ ޑިމާރިއާ ދިން ޕާހެއް އޭރިއާ ތެރޭގައި ހުރެފައި މަޑުމަޑުން ކީޕަރުގެ ބޯމަތިން އޮއްސާލައިގެން ވައްދާލި ގޯލެކެވެ.\nއޭގެ ފަހުން ވެސް އާޖެންޓީނާއަށް ވަނީ ގޯލު ޖަހަން ރަނގަޅު ފުރުސަތުތަކެއް ލިބިފަ އެވެ. އޭރިއާ ރޮނގު ކައިރިން ބާސެލޯނާގެ ތަރި ލިއޮނެލް މެސީ ފޮނުވާލި ހިލޭޖެހުން ގޯލާއި އަމާޒު ވެފައެއް ނުވެ އެވެ. އާޖެންޓީނާ އިން އިތުރު ގޯލެއް ޖެހި ނަމަވެސް މެސީ ހުރީ އޮފްސައިޑުގައި ކަމަށް ނިންމާ ރެފްރީ ވަނީ ގޯލު ކެންސަލް ކޮށްފަ އެވެ.\nދެވަނަ ހާފުގައި ޕެރަގުއޭ އިން ވަނީ ކުޅުން ރަނގަޅުކޮށް ގިނަ ހަމަލާތަކެއް އާޖެންޓީނާގެ ގޯލަށް ފޮނުވާލާފަ އެވެ. ނަމަވެސް އާޖެެންޓީނާގެ ކީޕަރު އެމިލިއާނޯ މާޓީނޭޒް މާ ހުށިޔާރެވެ. އާޖެންޓީނާގެ ގޯލު ފޫއަޅުވާލިއަ ނުދީ އޭނާ ވަނީ ގިނަ ބޯޅާތަކެއް ސަލާމަތް ކޮށްފަ އެވެ. ދެވަނަ ހާފުގައި އާޖެންޓީނާއަށް މާ ރަނގަޅު ކުޅުމެއް ނުދެއްކުނެވެ.\nރޭގެ މި މެޗަކީ އާޖެންޓީނާގެ ތަރި މެސީއަށް ވަރަށް ހާއްސަ ރެއެކެވެ. ރޭގެ މެޗާއެކު މެސީ ވަނީ 147 މެޗު ކުޅެ ގައުމީ ޓީމަށް އެންމެ ގިނަ މެޗުގައި ކެޕްޓަންކަން ކޮށްދިން ރިކޯޑު ހަދާފަ އެވެ. މި އަދަދަކީ ރިޓަޔަޑް ހާވިއާ މަޝެރާނޯ އާޖެންޓީނާގެ ކެޕްޓަންކަން ކުރި އަދަދާއި އެއްވަރު އަދަދެކެވެ.\nމި ގްރޫޕުގެ ޗިލީ އާއި އުރުގުއޭ މިއަދު ފަތިހު ވަނީ ބައްދަލު ކޮށްފަ އެވެ. އެރީނާ ޕެންޓަނަލް ގައި ކުޅުނި މި މެޗު ވަނީ 1-1 ގެ ނަތީޖާއަކުން އެއްވަރު ވެފަ އެވެ. މެޗުގެ 26 ވަނަ މިނެޓުގައި ޗިލީގެ އެޑުއާޑޯ ވާގަސް ޗިލީއަށް ލީޑު ނަގައިދިނެވެ. އޭނާ މި ގޯލު ކާމިޔާބު ކޮށްދިނީ އޭރިއާގެ ކަނާތުފަޅިން ވަދެ ބާރު ބޯޅައެއް ދުރު ކަނަށް ފޮނުވާލައިގެންނެވެ. އުރުގުއޭގެ ގޯލަކީ ޗިލީގެ އާތޫރޯ ވިޑާލްގެ ފައިގައި ޖެހިފައި ބައިކޮޅަށް ވަތް ލަނޑެކެވެ.\nކޮންމެ ގްރޫޕެއްގައި ފަސް ޓީމު ވާދަ ކުރާއިރު ގަދަ ހަތަރު ޓީމު ކުއާޓާ ފައިނަލަށް ދަތުރު ކުރާނެ އެވެ. ތިން މެޗު ކުޅެ ޗިލީ އާއި އާޖެންޓީނާ މިހާރު ވަނީ ދެވަނަ ބުރު ޔަގީން ކޮށްފަ އެވެ. އެއް ވަނައިގައި އާޖެންޓީނާ އޮތީ ހަތް ޕޮއިންޓާއި އެކު އެވެ. ޗިލީއަށް ދެވަނަ ލިބެނީ ދެ މެޗުން އެއްވަރުވެ އެއް މެޗުން މޮޅުވެގެން ފަސް ޕޮއިންޓާއި އެކު އެވެ. ތިން ޕޮއިންޓާއި އެކު ތިން ވަނައިގަިއ އޮތީ ޕެރެގުއޭ އެވެ. އުރުގުއޭ ހަތަރު ވަނައިގައި އޮތީ އެންމެ ޕޮއިންޓެއް ލިބިގެންނެވެ. ހުރިހާ މެޗަކުން ބަލިވެ ބޮލީވިއާ އޮތީ ގްރޫޕްގެ ފުލުގަ އެވެ.\nއުރުގުއާއި އާޖެންޓީނާ ޗިލީ + ކޯޕާ އެމެރިކާ\nރޮޑްރިގެޒްގެ ލަނޑާއެކު އާޖެންޓީނާއަށް އެއްވަނައަށް\nނަސީބަކުން އާޖެންޓީނާ ފައިނަލަށް


SunOnline: Flying school hingaane kunfuni ufadhan MNU aai IAS in ebbasvun hadhaifi\ndate_range ބުރާސްފަތި 20 ޖެނުއަރީ 2022\nޝަމްހާ މުޙައްމަދު 14 Oct 2021, 12:44\nއައިލޭންޑް އޭވިއޭޝަން އަދި އެމްއެންޔޫ އިން ފްލައިޓް ޓްރެއިނިން ސްކޫލްގެ އެއްބަސްވުމުގައި ސޮއިކުރުމުގެ ތެރެއިން --- ފޮޓޯ/މޯލްޑިވިއަން\nއައްޑޫ ސިޓީގައި ފްލައިން ސްކޫލް ހިންގާނެ ކުންފުނި އުފައްދަން ގައުމީ ޔުނިވާސިޓީ އާއި އައިލެންޑް އޭވިއޭޝަން (އައިއޭއެސް)އިން މިއަދު އެއްބަސްވުމެއްގައި ސޮއިކޮށްފިއެވެ.\nގައުމީ ޔުނިވާސިޓީގައި މިއަދު ބޭއްވި ރަސްމިއްޔާތެއްގައި އެ އެއްބަސްވުމުގައި އައިލެންޑް އޭވިއޭޝަންގެ ފަރާތުން ސޮއިކުރެއްވީ އެ ކުންފުނީގެ މެނޭޖިން ޑިރެކްޓަރު މުހައްމަދު މިހާދު އެވެ. އަދި ގައުމީ ޔުނިވާސިޓީގެ ފަރާތުން އެއްބަސްވުމުގައި ސޮއިކުރެއްވީ ޔުނިވާސިޓީގެ ޑެޕިއުޓީ ވައިސް ޗާންސެލަރު ހުސައިން ހަލީމެވެ.\nއެ ރަސްމިއްޔާތުގައި އައިލެންޑް އޭވިއޭޝަންގެ މެނޭޖިން ޑިރެކްޓަރު މުހައްމަދު މިހާދު ވިދާޅުވީ އާ ފްލައިން ސްކޫލަކީ ޕައިލެޓުންގެ އިތުރުން އޭވިއޭޝަންގެ އެހެން ދާއިރާތަކުން ކުދިން ތަމްރީނުކޮށް މަސައްކަތުގެ މާހައުލަށް ނެރޭނެ ސްކޫލެއް ކަމަށެވެ.\nމީގެ އިތުރުން އެމްއެންޔޫގެ ޑެޕިއުޓީ ވައިސް ޗާންސެލަރު ހުސައިން ހަލީމް ވިދާޅުވީ މި އަހަރުގެ ނިޔަލަށް އެ ސްކޫލުގެ ކިޔެވުން ފެށޭނެ ކަމަށާއި އެ ސްކޫލުގައި ކިޔަވާ ފުރަތަމަ ބެޗުގައި ބައިވެރި ކުރާނީ 30 ކުދިން ކަމަށެވެ.\nހަމައެއާއެކު އެ ސްކޫލްގައި އެންރޯލްވުމަށް ކޮންމެ އަހަރަކު 80 ކުދިންނަށް ފުރުސަތު ދޭނެ ކަމަށާއި ސްކޫލަށް ކުދިން ނަގާއިރު މިހާރު ފްލައިޓް ޓްރެއިނިން ހަދަމުންދާ ކުދިންގެ ތެރެއިން ޓްރެއިނިން ނުނިމޭ ކުދިންނަށް އިސްކަން ދޭނެކަން ހަލީމް ފާހަގަ ކުރެއްވިއެވެ.\nހަމައެހެންމެ، ސްކޫލްގައި ކިޔަވާ ކުދިން އިތުރުވާ ވަރަކަށް އައިލެންޑް އޭވިއޭޝަންގެ އިތުރު އެއަޕޯޓުތަކަށް އެ ސްކޫލްގެ ހިދުމަތް ފުޅާ ކުރާނެ ކަމަށްވެސް ހަލީމް ވިދާޅުވިއެވެ.\nސްރީ ލަންކާގެ ކުންފުންޏެއް ކަމަށްވާ އޭޝިއަން އެކަޑަމީ އޮފް އެރޮނޮޓިކްސް (އޭއޭއޭ)އިން 2009ގައި ހަވާލުވި އައްޑޫ ފްލައިން ސްކޫލްގެ ހިންގުން ދޯދިޔާވެ، ކުދިންނަށް ކޯސް ފުރިހަމަ ނުކުރެވޭ ގޮތް ވަނީ ވެފައެވެ. އަދި ސަރުކާރުން ވަނީ އޭއޭއޭގެ ޓްރެއިންގް ހެޑް ސުރަންޖަން ޑި ސިލްވާ އަށް ދޫކޮށްފައިވާ ހުއްދަ ބާތިލުކޮށްފައެވެ.\nއޭގެ ފަހުން ރައީސުލްޖުމްހޫރިއްޔާ އިބްރާހިމް މުހައްމަދު ސޯލިހު ވަނީ ފްލައިން ސްކޫލުގެ ކިޔެވުން ޑިސެމްބަރު މަހު އަލުން ފަށާނެކަމަށް ވިދާޅުވެފައެވެ. އަދި އެ ސްކޫލުގައި ކިޔަވަމުން އަންނަ ދަރިވަރުންނަށް މާލީ ގޮތުން އެހީތެރިކަން ފޯރުކޮށްދިނުމުގެ ގޮތުން ޓޮޕްއަޕް ލޯންތަކެއް ދޭން ނިންމާފައިވާކަމަށް ވެސް ރައީސް ވިދާޅުވިއެވެ.\nއައިލެންޑް އޭވިއޭޝަނުން ވަނީ ފްލައިން ސްކޫލް ދެން މެނޭޖު ކުރާނީ ޗެކް ރިޕަބްލިކްގެ ފްލައިން އެކަޑަމީއަކުން ކަމަށް ބުނެފައެވެ.\nއެމްއެންޔޫގެ ދެ ކެމްޕަހަށް މެނޭޖަރުން އައްޔަންކޮށްފި


Mi kujjaaealhaali thin burakee skateboarding gai ajaibeh, antharees vejje | Mihaaru\nއުމުރުން އެންމެ 11 އަހަރު ގުއީ ކޫރީ: ވައިގެ ތެރޭގައި ތިން ބުރު އަޅާލުމަކީ އާދަޔާ ހިލާފު ކަމެއް\nމި ކުއްޖާ އެ އަޅާލި ތިން ބުރަކީ ސްކޭޓްބޯޑިންގައި އަޖައިބެއް، އަންތަރީސް ވެއްޖެ\n23 މެއި 2020 - 11:312comments\nޒުވާން ސްކޭޓާސްގެ ތެރޭގައި އަބަދުވެސް އޮންނަނީ ކޮންމެވެސް މޮޅު ކަމެއް ކޮށްލުމުގެ ހުވަފެންތަކެވެ. އެކަމަކު ސްކޭޓްބޯޑިންގައި، ބުރުއެޅުމާއި ތަންތަނުގެ މައްޗަށް އެރުން ފަދަ ކަންކަމުގައި ވެސް ހައްދުތަކެއް އޮވެ އެވެ. އެއީ ވެސް ފިޒިކްސްއާ ގުޅިފައި ހުންނަ ކަންކަމެވެ. އެހެންކަމުން އާންމު އުސޫލުން ބޭރުން ކުރެވޭ ކަންކަން، ދެން ހިމެނެނީ އަޖައިބެއްގެ ގޮތުގަ އެވެ. އުމުރުން އެންމެ 11 އަހަރުގެ ގުއީ ކޫރީ، ސްކޭޓްބޯޑިންގެ ދުނިޔެ އަންތަރީސްކޮށްލީ އާދައިގެ ކަމަކުން ނޫނެވެ.\nއޭނާ ސްކޭޓްބޯޑް ދުއްވާފައި ގޮސް، މައްޗަށް ފުންމައިގެން އަރައި، ތިރީގައި ފައި ޖެހުމުގެ ކުރިން ފުރިހަމަކޮށްލި ތިން ބުރަކީ، ހާފްޕައިޕެއް (ހޮޅިއެއް ދެ ފަޅިކޮށްލުމުން އޮންނަ ސިފައަށް ހަދާފައި ހުންނަ ރޭމްޕް)ގައި މިހާތަނަށް ރެކޯޑެކެވެ. ވައިގެ ތެރޭގައި ތިން ބުރު ހަމަކުރަން ކިޔަނީ 1،080 އެވެ. އެހެން ގޮތަކަށް ބުނާ ނަމަ އެއީ 1،080 ޑިގްރީ އެވެ. ބުރެއް ފުރިހަމަ ވަނީ 360 ޑިގްރީއަށް ކަމުން، ތިން ބުރު ހަމަވުމަކީ 1،080 އެވެ.\nހާފްޕައިޕަށް ވުރެ ބޮޑެތި ރޭމްޕްތަކުގައި، ވަރަށް މަދުން 1،080 ހަދާފައި އެބަ ހުއްޓެވެ. އެކަމަކު ރޭމްޕް ބޮޑުވުމަކީ، ސްކޭޓްބޯޑު ދުއްވާނެ ޖާގަ ވެސް އިތުރުވެ، ދެ ކޮޅުން މައްޗަށް އަރާ ބައި އުސް ވެސް ވުމެވެ.\n"އަހަންނަށް އެނގޭ އެކަން ކުރެވޭނެކަން، އަހަރެން ހަމަ މަސައްކަތްކުރީ،" ގުއީ ބުންޏެވެ.\nއޭނާ ވިހޭ އިރު ވެސް ބައްޕަ ރިކާޑޯގެ ފަރާތުން އޮތީ ސްކޭޓްބޯޑެއް ލިބިފަ އެވެ. އުމުރުން އެންމެ ހަތަރު އަހަރުގައި ސްކޭޓްބޯޑިންގެ ފިލާވަޅުތައް، ކެލިފޯނިއާގެ ޓައުނެއްގައި، ދުނިޔޭގެ މަޝްހޫރު މީހުންނާ އެކު، ނަގަން ފެށި އެވެ. އޭގެ އެއް އަހަރު ފަހުން، ރޭމްޕްގެ މަތިން ތިރިއަށް ދާން ދަސްކުރި އެވެ.\n"ކުޑަޔަސް ވަރަށް ކެރޭ ކުއްޖެއް އެއީ،" ބައްޕަ ރިކާޑޯ ބުންޏެވެ.\n"އެގޮތަށް އެކަން ފެށުނީ އެހެންވެ. ބޮޑެތި ރޭމްޕްތަކުގައި ވެސް މަތީގައި ހުރެ ސްކޭޑްބޯޑުގައި ތިރިއަށް ދުއްވާލާ."\nއޭނާ ބުނި ގޮތުގައި ކެލިފޯނިއާގެ ދެކުނު ސަރަހައްދުގައި އާއިލީ ގެ ހުންނަ ހިސާބުގެ ވަށައިގެން ސްކޭޓް ޕާކްތައް ހިންގަ އެވެ. އެތަންތަނަށް ގެންދަން ފެށުމުން ދަރިފުޅުގެ ހުނަރާއި ގާބިލްކަން އެނގެން މާ ގިނަ ދުވަހެއް ނުވި އެވެ.\nމިހާރު އާއިލާ ދިރިއުޅެނީ ބްރެޒިލްގަ އެވެ. ދިރިއުޅުން ބަދަލުކުރުމަށް ފަހު ރިކާޑޯ ވަނީ، ގުއީއަށްޓަކައި އަމިއްލައަށް ރޭމްޕެއް ހަދައިފަ އެވެ. އެތަނުގައި ފަރިތަކުރަން ފެށި ފަހުން ގުއީ ވަނީ ފުރަތަމަ ފަހަރަށް މެކްޓްވިސްޓެއް ފުރިހަމަކޮށްފަ އެވެ. އެއީ ވައިގެ ތެރޭގައި ފަހަތަށް 540 ޑިގްރީއަށް އެނބުރި ގަތުމެވެ.\n"އޭރު އޭނާގެ އުމުރަކީ އެންމެ ހަތް އަހަރު. އެއީ ސްކޭޓްބޯޑު ދުއްވާ މީހަކަށް، ވަރަށް، ވަރަށް އުނދަގޫ ކަމެއް. އޭގެ ތިން މަސް ފަހުން 720 [ވައިގެ ތެރޭގައި ދެ ބުރު އެޅުން] ހެދި ދުނިޔޭގެ އެންމެ ހަގު ކުއްޖާއަށް އޭނާ ވި،" ރިކާޑޯ ބުންޏެވެ.\nއުމުރުން 11 އަހަރުގެ ގުއީ ކޫރީ ޕްރެކްޓިހުގައި: އޭނާ މިހާރު އުއްމީދުކުރަނީ ވައިގެ ތެރޭގައި ތިން ބުރައި ބައި ފުރިހަމަކުރެވޭނެ ދުވަހަކަށް\nސްކޭޑްބޯޑިންގެ ދުނިޔެ ހައިރާންކޮށްލި 1،080 ހެދި ދުވަހު އެކަން އޭނާއަށް ކުރެވުނީ ދިހަ ފަހަރަށް މަސައްކަތްކޮށްގެންނެވެ. ކޮންމެ ފަހަރަކު ވެސް ތިން ބުރު އަޅާފައި ތިރިވެ، ސްކޭޑްބޯޑު ދުއްވާލުމުގެ ކުރިން، ހަށިގަނޑު ކޮންޓްރޯލް ނުކުރެވި ވެއްޓެނީ އެވެ.\nސްކޭޓްބޯޑިންގައި ގުއީއަށް ވަނީ އާދަޔާ ހިލާފު އެހެން ހުނަރެއް ލިބިފަ އެވެ. އެއީ މަތިން ތިރިއަށް އައިސް ޖެހިގަންނަ ވަގުތު ވެއްޓެން ދިޔަ ނަމަވެސް ހަށިގަނޑު ހަމަޔަކަށް އެޅުވުމުގެ ގާބިލްކަމެވެ. އެއީ ވަރަށް މަދު މީހަކަށް ނޫނީ ލިބިފައި ނެތް ހުނަރެއް ކަމަށް، ތަޖުރިބާކާރުން ބުނެ އެވެ. އޭނާ 1،080 ފުރިހަމަކުރި ފަހަރު ވެސް ތިރީގައި ޖެހުމާ އެކު އުޅުނީ ވެއްޓޭށެވެ. އެކަމަކު ހަށިގަނޑު ހަމަޖެހިލައި، ސްކޭޑްބޯޑް ދުއްވާލި އެވެ.\nގުއީގެ އުއްމީދަކީ ކޮވިޑް-19 ގެ ބަލިމަޑުކަމަށް ފަހު އަލުން މުބާރާތްތައް ފެށުމުން އޭނާގެ ހުނަރު ދައްކާލުމެވެ. އަބަދުވެސް އާ ޓްރިކްތައް ހަދަން ސަމާލުކަން ދޭތީ އޭނާ މިހާރު ވިސްނައިގެން ހުރީ 1،260 އެއް ހަދާށެވެ. އެއީ ވައިގެ ތެރޭގައި ތިން ބުރައި ބައި ފުރިހަމަކުރުމެވެ.\nއިތުރު ލިޔުންތައް ބްރެޒިލް


Ilham Ah Adeeb 30 Million Dhin Vaahaka Eh, Ilham Ekan Dhogu Kurey! - Vaguthu\nއިލްހާމް އަހްމަދު – ވަގުތު އިމޭޖެސް: އިބްރާހިމް ޝާބިލް\nސުޕްރީމް ކޯޓުގެ ފަނޑިޔާރުންގެ ބެންޗު ފަހަކަށް ދަށް ކުރަން ނެގި ވޯޓާ ގުޅިގެން ކުރީގެ ނައިބު ރައީސް އަހުމަދު އަދީބުގެ ފަރާތުން ރައްޔިތުންގެ މަޖިލިހުގެ ދަނގެތި ދާއިރާގެ ކުރީގެ މެމްބަރު އިލްހާމް އަހުމަދަށް 30 މިލިއަން ރުފިޔާ ދެއްވި ކަމަށް ބުނާ ވާހަކަ އޭނާ ދޮގުކޮށްފިއެވެ.\nއަދީބު، ދައުލަތާ އެކު ގާއިމު ކުރި ސިއްރު ބަޔާނެއް ލީކްވެފައިވާ އިރު، އެ ބަޔާނުގައި އަދީބު ވިދާޅުވީ ދެ ފަނޑިޔާރަކު ވަކިވާ ގޮތަށް ފަނޑިޔާރުންގެ ގާނޫނަށް އިސްލާހު ގެނައުމަށް ރައްޔިތުންގެ މަޖިލިހުގެ މާމިގިލީ ދާއިރާގެ މެމްބަރު އަދި ޖުމްހޫރީ ޕާޓީގެ ލީޑަރު ގާސިމް އިބްރާހިމްއާ އެކު، އަދީބު މަޝްވަރާ ކުރެއްވި ނަމަވެސް ގާސިމް ހުންނެވީ ފަނޑިޔާރުންގެ އަދަދު ފަހަކަށް ދަށް ކުރާ ވިސްނުމެއްގައި ނޫން ކަމަށެވެ.\nގާސިމް އެގޮތަށް ވިސްނުން ހުރުމުން، އަދީބު ދެން ބައްދަލު ކުރެއްވީ ޖުމްހޫރީ ޕާޓީގެ މެމްބަރެއްގެ ގޮތުގައި ހުންނެވި އިލްހާމްއާއެވެ. އަދީބު ވިދާޅުވި ގޮތުން ފަނޑިޔާރުން ވަކި ކުރެއްވުމަށް ޖޭޕީން ވިޕެއް ނެރުމަށް އިލްހާމަށް ފުރަތަމަ ހުށަހެޅުއްވީ 50 މިލިއަން ރުފިޔާއެވެ. ނަމަވެސް ކުރީގެ ރައީސް އަބްދުﷲ ޔާމީން އަބްދުލްގައްޔޫމް އެކަމަށް އެއްބަސްވެވަޑައިނުގެންނެވި އަދީބު ވިދާޅުވިއެވެ.\nއަދީބު ފަހުން، ވަނީ އެ އަދަދު 30 މިލިއަން ރުފިޔާ އަށް ދަށްކޮށްފައެވެ. އެ ފައިސާ ހަމަ ކުރީ އަދީބު ވިދާޅުވި ގޮތުން މަޝްހޫރު ވިޔަފާރިވެރިޔާ އަދި ރައްޔިތުންގެ މަޖިލިހުގެ އޭދަފުށީ ދާއިރާގެ މެމްބަރު އަހުމަދު ސަލީމް (ރެޑްވޭވް ސަލީމް) އާއި "ރޫޓް ރާއްޕެ" އަތުންނެވެ. އެގޮތުން ސަލީމް އަތުން 20 މިލިއަން ރުފިޔާ އަދި ރާއްޕެ އަތުން 10 މިލިއަން ރުފިޔާ ނެންގެވި ކަމަށް އަދީބު ވިދާޅުވިއެވެ.\nއެފައިސާ ހަމަ ކުރީ އަދީބު ވިދާޅުވިގޮތުން ރެޑްވޭވް އަހުމަދު ސަލީމް[އޭދަފުށީ ދާއިރާގެ މެމްބަރު] އާއި 'ރޫޓް ރާއްޕެ' އަތުންނެވެ. އެއީ ސަލީމް އަތުން 20 މިލިއަން ރުފިޔާ އަދި ރާއްޕެ އަތުން 10 މިލިއަން ރުފިޔާ އެވެ.\nވޯޓު ނެގުމުގެ ކުރިން 10 މިލިއަން ރުފިޔާ އިލްހާމާއި ހަވާލު ކުރެއްވި ކަމަށް ވެސް އަދީބު ވިދާޅުވި އެވެ. އަދީބު ވިދާޅުވީ ވޯޓުގެ ފަހުން ވެސް އިތުރު 20 މިލިއަން ރުފިޔާ އޭނާ ވާނީ އިލްހާމާއި އެކި ފަހަރު މަތިން ހަވާލު ކުރައްވާފައި ކަމަށެވެ.\nނަމަވެސް އިލްހާމް އެކަން ދޮގު ކުރައްވައި ވިދާޅުވީ އަދީބުގެ ފަރާތުން އެއްވެސް ފައިސާއެއް ލިބިފައި ނުވާ ކަމަށެވެ.އަދި ކޮރަޕްޝަންގެ ތުހުމަތުކޮށް އެއްވެސް މުއައްސަސާއަކުން ސުވާލުކޮށްފައި ނުވާ ކަމަށް އޭނާ ވިދާޅުވިއެވެ.\nމީގެ ފަސް އަހަރު ކުރިން 2015 ގައި އޭރުގެ އުއްތަމަ ފަނޑިޔާރަކަށް ހުންނެވި އަހުމަދު ފާއިޒު ހުސައިނާއި ފަނޑިޔާރު އަހުމަދު މުއުތަސިމް އަދުނާނު ފަނޑިޔާރުކަމުން ވަނީ ވަކިކޮށްފައެވެ. އެގޮތަށް ފާސް ކުރުމަށް ޖޭޕީ އާއި އެމްޑީޕީ އާއި ޕީޕީއެމް މެމްބަރުން ވެސް ވޯޓު ދެއްވިއެވެ.\nޑިސެމްބަރު 3, 2020 09:46\nހެލޯ ރިޔަލިޓީ...... ، ރިޔަލިޓީ އަކީ މީނަ ސަރުކާރަކާ ގުޅޭނީ މުޅި އާއިލާ އަށް ވަޒީފާ ދޭގޮތަށް އޯކޭ އެއްވެސް ފެންވަރެއް ނެތަސް މީ ރިޔަލިޓީ އަކީ..... އެހެން ވީމަ ޤަބޫލް ކުރެވޭ އަދީބް ތިބުނި ގޮތް ވެދާނެކަމަށް. މެއިބީ އިޓްސް އަ ރިއަލިޓީ ދެއްތޯ؟\nޑިސެމްބަރު 3, 2020 13:36\nފެންވަރު ހުންނަނީ ކޮންކަމަކަށްކަން އެބަފެނެއެއްނު. ވަގުންގެ ދިފާއުގައި އެ ވަގުންގެ ކިބައިން ފައިދާލިބޭ ވަގުން ތީ\nޑިސެމްބަރު 4, 2020 00:32\nފުރަތަމަ އިލްހާމްގެ ހުރީ ކޮން ފެންވަރެއްތޯ ބަލާލަބަލަ. ވަރަށް ސާފްކޮށް މިބުނަނީ އޯލެވެލެގަ ޔޫ ސެޓެއް ލިބުން މީހެއް އިލްހާމަކީ\nޑިސެމްބަރު 3, 2020 10:21\nކާކު އެއްބަސްވާނީ! މީހުން އަދި ޝަރީޢަތުން ވެސް ކަމުގެ ހަޤީޤަތް ނިންމަނީ އިއުތިރާފަކަށް ނޫން. ވަށައިގެންވާ ކަންކަމާއި ފެންނަ ހުރި ހެކިތަކަށް ބުރަވެ.\nއަންނިގެ ހަގު އަނބި\nޑިސެމްބަރު 3, 2020 10:28\nއަދީބުގެ ސިއްރު ބަޔާންތަކަށް މަދުވަނީ ކަސްބީ އަންހެންކުދިންތަކެއް، ސިޔާސީ ވެރިން ގުނބޯ ހައްދަން... ރައްޔިތުން ބައްދަން....\nހެހެ ކާކު އެެއްބަސްވާނީ!! އެކަކުވެސް އެއްބަހެއްނުވާނެ!! ޙަގީގަތަކީ އެމްއެމްޕީއާރުއެސްގެ ޚިޔާނާތުގެ ފައިސާގެ ބޭނުން އޭރުގެ ސަރުކާރުގެތެރެއިން އަދީބު ބޭނުންކުރީ ހުރިހާކަމެއްކުރަން!! އެއީ އޭރު ބޭނުންވާ ގޮތަށް ބިލްތައް ފާސްކުރުމުގަޔާއި އެކިއެކި ސިޔާސީ ޑިލްތައް ހެދުމަށް!! މިކަން ކުރުމުގައި ރާއްޖޭގެ ސިޔާސީ ޕާޓީތަކުގެ ހުރިހާ ވެރިންނާ އެޕާޓީތަކަށް އޭރު ނިސްބަތްވި ގިނަ މަޖްލިސް މެމްބަރުންނަށާ މިހާރު އެއުޅޭ ބައެއް މެމްބަރުންނަށް ލިބުނު!! އެއީ ޙަގީގަތަކީ!! ދެން އަދީބާ ޒިޔަތާއެކު މިހާރުގެ ސަރުކާރުން އެއްބަސްވުންތައް އެކުލަވާލާ ޑީލްތައް ހަދާ ލުއިދީގެން އެއުޅެނީ މިދެމީހުންގެ އަނގަ ބަންދުކޮށް މިސަރުކާރުން ބޭނުންވާގޮތަށް އެމީހުންގެ ބަޔާންތަކާ ވާހަކަތައް ބައްޓަންކުރުވުމުގެ ބޭނުމުގައި!! އަދި އޭރު ބުރޯ ބޭނުންވިގޮތަށް ޑީލްތައް ހަދަން ނަޝީދު އެެއްބަސްވީ އޭނަގެ ޖަލު ޙުކުމުން ސަލާމަތްވުމުގެ ޑީލްއާއެކު!! އެވެސަ ބްރޯއަތުން ގިނަ ޢަދަދެއްގެ ފައިސާ ހޯދައިގެން!! އެމްއެމްޕީއާރުއެސްގެ ޚިޔާނާތުގެ ފައިސާގެ ބޮޑުބައެއް އޭރު އިދިކޮޅު ޕާޓީގައި ތިބި ނަޝީދަށާ އިބޫއަށް ލިބުނުކަމީ މިހާރު ބަޔަކު ޝައްކުކުރާ ކަމެއްނޫން!! މިކަންތައްވެސް ބަޔާންތަކަށް ތިލަވިޔަނުދޭން އަދީބާއެކު ހަދާފައިވާ ޑީލް ކުރިން މިދެންނެވީ!! މިޑީލްތެރެއިން މިމީހުންގެ ވާދަވެރިޔާ އަދި އަދީބުގެ ދުޝްމަން ޔާމީން ގިއްގަޅުވަމުން އެގެންދަނީ!!\nޑިސެމްބަރު 3, 2020 11:05\nބުނާތީ އަޑުއެހިން ރިޔާސީ އިންތިހާބުގަ މީނަގެ އާއިލާވެސް އެމްޑީޕީއަށް ވާގިވެރިވީ މީނަ ބަންދުކޮށްފަ އޮތީމަ ސަލާމަތްކުރާށޭ.އެކަންވީމަ އެތިބީ އަޅަނުލާ... ނެތް ވަޒީފާތައް އުފައްދައިގެން އާއިލާގެ މީހުންނަށް ވަޒީފާ ދީފަ އެބަތިބި.މީނަ މިނިވަން ވީމަ އެކަން ކޮށްދިން މީހުންގެ ބޮލުގަ ކޮޅުފައިޖަހާފަ. އެހެންވީމަ ކިހިނެތް އެނގެނީ ތި ލާރިއެއްގަ ވެސް ނުހިފާނެކަމެއް.\nޑިސެމްބަރު 3, 2020 12:00\nއެފައިސާ އިން އިލްހާމް މާލޭގައި ފުޅާވިޔަފާރިއެއް ފެއްޓިކަން އެންމެނަށް އެގޭ\nސާބިތު ނުވިޔަސް އަދަބު ދީފާނެ އަލީ ރަޝީދުއާ ހަވާލު ކުރަނިކޮށް.\nޑިސެމްބަރު 3, 2020 12:27\nދައުލަތާއި އެކު ހެދޭ ސިއްރުބަޔާންތައް ލީކުވާނަމަ އޭގެ މާނައަކީ ދައުލަތުގަ އެއްވެސް ހަމައެއް ލަމައެއް ހަރުދަނާ ކަމެއް ނެތޭ...ފޫނެއް ފައެކޭވެސް ބުނެވިދާނެ...މިކަހަލަ ދައުލަތަކުން ރައްޔިތުންނަށް ކޮށްދެވޭނެ ކަމެއް އޮވެދާނެ ކަމަށް އުންމީދު ކުރާނީވެސް ސިނކުޑީގެ ބޭނުން ރަނގަޅަށް ނުކުރާބަޔަކު..\nޑިސެމްބަރު 3, 2020 13:02\nމިހާރުއެއްބަސްވާކަށްނުޖެހޭ އަދީބުއާ ޒިއަތު ހެކިބަސްދިނީމާ ހުކުމްކުރުމުގެ ގާބިލްކަންނެތް ފަނޑިޔާރެއްވިއްޔާ ޖެހޭނީގޭގަހުންނައް ވަރަށްސާފު\nޑިސެމްބަރު 3, 2020 13:27\nޔާމީނަށް އިންތިޚާބް ގެއްލުމުގެ އަދި ރާއްޖެއަށް މިފަހުގައި ދިމާވި އެންމެހައި ދަތިޙާލެއް ޖެއްސުމުގައި އިސްކޮށް ޙަރަކާތްތެރިވީ މީހެއް މީނާއަކީ! މަޖިލީހުގެ ސްޕީކަރު ސިސްޓަމް ގެ ވާގަނޑު ބުރިކޮށްލީ މީހަކު ތިކަހަލަ ކަމެއް ކޮށްފާނެކަމަށް ވަރަށް ހީވޭ! އަދި ކޮންމެ ސަރުކާރެއްގައި މީނާގެ އައުލާދުންނަށް ވަޒީފާ ހޯދައިދޭ! މިފަހުން ހައިކޯޓުގެ ރަޖިސްޓްރާ އެއްތޯ އެއްޗެއް، އޭގެ ކުރިން ވަޒީފާއާބެހޭ ޓްރައިބިނުއަލް ގެ ފަނޑިޔާރުކަން.. މީހުސް މީނާ ކޮއްކޮ މެންނަށް ހޯދައިދޭ ކަންކަން.. މިމީހުން ވަރުބަޔަކު ނެތިގެން ދިވެހިން ހޭކެނޑޭނެ ވިއްޔާ!\nޑިސެމްބަރު 3, 2020 19:24\nޚިޔާނާތުގެ ފައިސާ އެންމެ ގިނައިން ބޭނުން ކުރީ މޑޕ ގެ ރަތްލާ ޖެހި އިސްމީހުންނެވެ އެއީކޮން ބައެއްކަން އެންމެހާ ރައްޔިތުންނަށް ވަރަށް ސާ ފެވެ ހުދު ފޮތްޗަށް ވާން ކިތަންމެ\nމަސައަކަތެއް ކުރިއަސް އެކަމެއް ނުވާނެއެވެ އަދި އެދައުވާ\nތައްކުރެވި ބަދަލުވެސް ހޯދޭނެއެވެ އެކަން އެއޮތީ ނުހަނު\nރީތިކޮށް ނިމި ފައި ކަމަށް ހީ ނުކުރާށެވެ.\nޑިސެމްބަރު 4, 2020 00:28\nދޮގެއް ކުރާނެ ކަމެއް ނެތް. އަދީބު ދޮގެއް ނަހަދާނެނު. ކަލޭމެންގެ ވައްކަމުގެ ވާހަކަ ދެއްކީމަތަ ދޮގަށް ވަނީ؟ ތިތިބަގެން އަމިއްލައަށް އޮރިޔާން ވަނީ. ސޭޓުވެސް ޖަނގިޔާ ބޭލޭނެ އަދި. ތާލިޔާ ތާލިތާ.


Bulhalun bulhalah covid araa kamah test thakun dhahkaifi\nބުޅަލުން ބުޅަލަށް ކޮވިޑް އަރާ ކަމަށް ޓެސްޓުން ދައްކައިފި\nބަލި ޖެހިފައިވާ ކަމުގެ އެއްވެސް އަލާމާތެއް ނެތި ވެސް އެއް ބުޅަލުން އަނެއް ބުޅަލަށް ކޮރޯނާވައިރަސް އަރާ ކަމަށް ލެބޯޓްރީ ތަހުލީލަކުން ދައްކައިފި އެވެ.\nމި ތަހުލީލުކުރި ސައިންސްވެރިން ބުދަ ދުވަހު ވިދާޅުވެފައި ވަނީ އިންސާނުންގެ ގައިން ބުޅަލަށް އަދި ބުޅަލުން އިންސާނުންގެ ގަޔަށް މި ބަލި އަރާތޯ ބަލަން އިތުރު ތަހުލީލުތައް ކުރުން ވަރަށް މުހިއްމު ކަމަށެވެ. ސިއްހީ ތަޖުރިބާކާރުން މިވަގުތު އަދި ބުނަނީ އިންސާނުންގެ ގައިން ބުޅަލަށް އަދި ބުޅަލުން އިންސާނުންގެ ގަޔަށް ބަލި އެރުމުގެ ފުރުސަތު ނެތް ކަމަށެވެ.\nއެމެރިކަން ވެޓެރިނަރީ މެޑިކަލް އެސޯސިއޭޝަނުން އަލަށް ނެރުނު ބަޔާނެއްގައި ބުނެފައިވަނީ ލެބޯޓްރީގައި ގަދަކަމުން ޖަނަވާރަކަށް ބަލި ޖެއްސިޔަސް މިއީ އާއްމު ހާލަތެއްގައި އެހާ ފަސޭހައިން ވައިރަސް ޖަނަވާރުންގެ ގަޔަށް އަރާފާނެ ކަމެއް ކަން ސާބިތުކޮށް ނުދެވޭނެ ކަމަށެވެ. ވައިރަސް އެކްސްޕާޓް ޕީޓާ ހާފްމަން ވިދާޅުވީ މިފަދަ ނުރައްކަލެއް އޮވެދާނެތީ ކަންބޮޑުވާ މީހުން ހަމަ ބުއްދީގެ ބޭނުން ކުރުން ރަނގަޅު ކަމަށެވެ.\nއެގޮތުން ބުޅަލަށް ދޮން ދީ ނުހެދުމަށާއި އަދި ބުޅާ އުޅޭ ތަންތަން ސާފުކޮށް ބެލެހެއްޓުމުން ބުޅަލާއި އެނޫންވެސް ޖަނަވާރުގެ ގައިގައި ހުންނަ ވައިރަސް ފެތުރުމުގެ ފުރުސަތު ކުޑަ ވެގެން ދާނެ ކަމަށް އޭނާ ވިދާޅުވި އެވެ.\nޕީޓާ އާއި އޭނާ އާއެކު މަސައްކަތްކުރާ ތަޖުރިބާކާރުން އެކުވެގެން ލެބޯޓްރީގައި ކުރި މި ތަހުލީލުގެ ނަތީޖާ ވަނީ ނިއު އިންގްލެންޑް ޖާނަލް އޮފް މެޑިސިންގައި ޝާއިއުކޮށްފަ އެވެ.\nމި ތަހުލީލުކުރުމަށް ސައިންސްވެރިން ވަނީ ކޮރޯނާވައިރަސް ހުރި އިންސާނެއްގެ ހަށިގަނޑުން ވައިރަސް ނަގައި ތިން ބުޅަކަށް އިންފެކްޝަން ޖެއްސި އެވެ. ދެން މީގެން ކޮންމެ ބުޅަލެއް ބަލި ނެތް ބުޅަކާއެކު އެއް ތަނެއްގައި ބޭތިއްބި އެވެ.\nފަސް ދުވަސް ފަހުން ޓެސްޓް ކުރިއިރު ބަލި ނުޖެހި ތިބި ތިން ބުޅަލަށް ވެސް ވަނީ ބަލި ޖެހިފަ އެވެ. ނަމަވެސް މީގެން އެއްވެސް ބުޅަލެއްގެ ފަރާތުން ބަލީގެ އެއްވެސް އަލާމާތެއް ނުފެނެ އެވެ.\n"އެ ސޮރުމެން ކެއްސާ، ކިނބިހި އަޅައެއް ނުހަދާ. އަދި ހުން އައުމާއި ބަރުދަން ލުއި ވުން ފަދަ ކަމެއް ވެސް މެދުވެރިއެއް ނުވޭ،" ހަފްމަން ވިދާޅުވި އެވެ. އޭނާ އިތުރަށް ވިދާޅުވީ ބުޅާ ގެންގުޅޭ މީހާ އަށް ވެސް އެ ސޮރަށް ބަލި ޖެހިފައި ހުއްޓަސް އެކަން ފާހަގައެއް ނުކުރެވޭނެ އެވެ.\nމިދިޔަ ހަފުތާގައި ނިއު ޔޯކް ސްޓޭޓްގެ ވަކި ދެ ހިސާބެއްގައި ދިރިއުޅޭ ދެ ބުޅަލެއް ކޮރޯނާވައިރަހަށް ޕޮޒިޓިވް ވެފައި ވެއެވެ. މި ސޮރުމެންގެ ފަރާތުން ނޭވާލުމުގެ ނިޒާމުގެ މައްސަލަތައް ކުޑަކޮށް ފެނިފައިވެއެވެ. މި ސޮރުމެންނަށް ބަލި އެރީ އެ ސޮރުމެން ދިރިއުޅޭ ގޭގެއިން ނުވަތަ އެ ގެއާ އިން ވެގެން ހުރި އަވަށްޓެރި ގޭގެއިން ކަމަށް ވަނީ ބެލެވިފަ އެވެ.\nބުޅަލުގެ އިތުރުން ބްރޮންކްސް ޒޫގައި ތިބި ބައެއް މިނިކާވަގާއި ސިންގާ ވެސް ކޮރޯނާވައިރަހަށް ޕޮޒިޓިވް ވެފައި ވެއެވެ. އެހެންވެ އިންސާނުންގެ ފަރާތުން ޖަނަވާރަށް އަދި ޖަނަވާރުންގެ ފަރާތުން އިންސާނުންނަށ ބަލި ޖެހިދާނެތޯ ތަހުލީލުކުރުން ވަރަށް މުހިއްމުކަމަށް ހުރިހާ ސައިންސްވެރިން ވެސް އެއްބަސް ވެއެވެ.\nއެމެރިކާ އާއި އެނޫންވެސް ބައެއް ގައުމުތަކުގައި ނެރެފައިވާ ގައިޑްލައިންތަކަށް ބަލާއިރު ޖަނަވާރުންގެ ކިބައިން އިންސާނުންނަށް އަދި އިންސާނުންގެ ކިބައިން ޖަނަވާރުންނަށް ބަލި ޖެހިދާނެ ކަމުގެ ހެކި ލިބިފައިވާލެއް އެފަދަ ކަމެއް ދިމާވުމުގެ ފުރުސަތު ކުޑަކަމަށް ކަނޑައަޅާފައި ވެއެވެ.\nޖަނަވާރުންގެ ހިމާޔަތުގައި މަސައްކަތްކުރާ އެކި ޖަމާއަތްތަކުން ބުނެފައިވަނީ އޮޅުކޮށްގެން ގެންގުޅޭ ޖަނަވާރާއި އެނޫންވެސް ޖަނަވާރުތަކުން އިންސާނުންނަށް ކޮރޯނާވައިރަސް އަރާފާނެކަމުގެ އެއްވެސް ކޮވިޑް-19 ފެތުރިދާނެކަމުގެ އެކަށީގެންވާ ހެއްކެއް ނެތް ކަމަށެވެ. އަދި މި ސޮރުމެންގެ ފަރާތުން ބަލި އިތުރަށް ފެތުރިދާނެކަމުގެ ހެއްކެއް ވެސް ނެތެވެ. ހަމައެކަނި މި ބަލި މިހާރު ފެތުރެނީ އިންސާނުންގެ ފަރާތުން އިންސާނުންނަށް ކަމަށް ވެސް ޖަނަވާރުންގެ ހިމާޔަތުގައި މަސައްކަތް ކުރާ މީހުން ވަނީ ބުނެފަ އެވެ.\nނަމަވެސް މި ގްރޫޕުން ބުނަނީ ކޮރޯނާވައިރަސް ނޫނަސް ވަރަށް ގިނަ ވައްތަރުގެ ވައިރަސްތައް ޖަނަވާރުންގެ ގައިން އިންސާނުންގެ ގަޔަށް އެރުމުގެ ފުރުސަތު އޮންނާތީ ވީހާވެސް ސާފުތާހިރުކަން އިތުރުކުރުމަށް ސަމާލުކަން ދޭން ޖެހޭ ކަމަށެވެ. އޮޅުކޮށްގެން ގެންގުޅޭ ޖަނަވާރުންގެ ގައިގައި ވެސް އަތްލުމަށްފަހު ރީއްޗަށް އަތް ދޮވުމަށާއި، ޖަނަވާރަށް ކާން ދޭން ގެންގުޅޭ ތަށި ފަދަ ތަކެތި ސާފުކޮށް ބެލެހެއްޓޫމަށް ވެސް މި ގްރޫޕުން އިލްތިމާސް ކުރި އެވެ.\nހަފްމަން އަކީ ވެސް ދެ ބުޅާ އޮޅުކޮށްގެން ގެންގުޅޭ މީހެކެވެ. އޭނާ ބުނީ މިގޮތަށް ގޭގައި ވަކިން ގެންގުޅޭ ބުލަލަށް ވުރެ ނުރައްކާ ބޮޑީ އެކި ޝެލްޓާތަކުގައި ބޮނޑިއަކަށް ތިބޭ ބުޅާ ތަކަށެވެ.


03 ޖުލައި 2019 - 10:01 12 comments\n"މީ ކާކު ކާކަށް ހަދާފަހުރި އެއްޗެކޯ؟" މަންމަ ސުވާލުކުރިއެވެ.\nއެންމެ މުހިންމު ސުވާލުގެ ޖަވާބުދޭން ބައްޕަ އުޅެނިކޮށް އަހަރެން ފަހަތުގައި ހުރިތަން ފެނުނެވެ. އެ ހިސާބުން އެ ވާހަކަ މެދުކެނޑުނެވެ. ދެން ދެއްކީ އަހަރެންގެ ވާހަކައެވެ.\n"ދަރިފުޅު ކޮންއިރަކު އައީ؟" މަންމަ ބުންޏެވެ. "ހިނގާ ދެން އެހެން ބޭހެއްއަޅަމާ! މަންމައަށް ހީވަނީ ދެން ކޮންމެ ބޭހެއް އެޅިޔަސް ރަނގަޅުވާނެހެން."\nމައިންބަފައިންގެ ނަޒަރުގައި ދަރިންނަށް އެނގެންޖެހޭ އެއްޗެއްސާއި އެނގެންނުޖެހޭ އެއްޗެހި ހުރެއެވެ. ވީމާ، ކޮންމެކޮންމެ ވާހަކައެއް ދަރިންނަށް އިވޭ ހިސާބަކު ނުދައްކައެވެ. އަހަރެންގެ ފައިގައި ދެން އެޅީ ވަރަށް އާދައިގެ ދިވެހި ބޭސްގަނޑެކެވެ. އެ ބޭސް ހެދީ ކާފޫރުފެނުގައި ފާރޮށި ފޯކޮށްގެންނެވެ. އެއަށްފަހު ފޮތިގަނޑަކަށް ފާރޮށި އަޅައި، ވަރަށް ރަނގަޅަށް ފެލައިފައި ފާރޮށިތައް ފައިގައި އެޅިއެވެ. ދެ ގަޑިއެއްހާއިރު ފަހުން ބައްޕަ އައީ ހިންދޫރަ ފުޅިއެއް ހިފައިގެންނެވެ. ހިންދޫރައަކީ ރަތްރީނދޫ ކުލައެއްގައި ހުންނަ ކުނޑިބޭހެކެވެ. ބައްޕަގެ އަތަށް ހިންދޫރަ އެޅުމަށް ފަހު، ކާފޫރު ފެންފޮދެއް އަޅައިގެން ހިންދޫރަ ގަށައިފައި ފައިގައި އެޅިއެވެ. ފައި ރަނގަޅުވާން ފެށީ އެ ފަހަރު އެޅި ބޭސްގަނޑުންނެވެ. ބޭސްގަނޑުއެޅިތާ ދެތިން ގަޑިއިރު ތެރޭގައި ފަޔަށް ލުއިވާން ފެށިއެވެ. ގޯތިތެރެއިން ނެގި ސިހުރާ ބެހޭގޮތުން ބައްޕަ މީހަކާ މަޝްވަރާކުރި އަޑުއެހީމެވެ. އެ ސިހުރު ހަދައިފައިހުރީ ކާކަށްކަމެއް ބައްޕައަކަށް ވެސް ނޭނގެއެވެ. ފާލުބެލިމީހާ ބުނި ގޮތުގައި އެންމެ ފުރަތަމަ އެ ސިހުރަށް އެރުނީ އަހަންނަށެވެ. ސިހުރުހެދީ ގެއަށް ވަދެއުޅޭ މީހެކެވެ.\nމަސްދުވަހުގެ ތެރޭގައި ފައި އެއްކޮށް ރަނގަޅުވިއެވެ. ލަކުނު ވަރަށް ބޮޑެވެ. މުޅި ޖުމުލަ ގާތްގަނޑަކަށް ހަތް މަސް ވަންދެން އެ ކަމެއްގައި އަހަރެން އުޅެންޖެހުނެވެ. ގައިން ލޭ މަދުވުމާއި، ބޮލުގައިރިހުމުގެ ކުޅިގަނޑު ފެށުނީ އޭގެ ފަހުންނެވެ. އެއީ ސިހުރުގެ އަސަރުކަމެއް ނުވަތަ ނޫންކަމެއް އަހަންނަކަށް ނޭނގެއެވެ. އެ ހާދިސާގެ ފަހުން ގޭގައި ފިރިހެނުން ބޭތިއްބުމަކީ ބައްޕަ މާ ގަޔާވާކަމަކަށް ނުވެއެވެ. ގޭގައި އުޅުނު ނުވަ މީހުންގެ ތެރެއިން ހަ މީހުނަށް ނުކުންނަން އެންގިއެވެ. އެކަކު ވެސް ގަދަކަމަކުން ފޮނުވައެއްނުލައެވެ. އިތުރު މީހަކު ގެއަށް އައި ވެސް މެއެވެ. އެ މީހަކީ އަހްސަންއެވެ.\nއަހްސަން ގޭގައި އުޅެން ފެށުމާއެކު ދެން ތިބި ކުދިންނަށް އަމުރުކޮށް ގޮތްކިޔަން ފެށިއެވެ. ބައެއް ކުދިން ރޮއްވައިލައެވެ. އެ ކަމާ އަހަރެން ވަރަށް ހިތްހަމަނުޖެހުނެވެ. ބޭރުން ގެއަށް އައި މީހަކަށް، ގޭގައި އުޅޭ އެހެން ކުއްޖަކާ ދިމާއަށް އެއްޗެއް ބުނެވިގެން ނުވާނެއެވެ. ބައްޕަޔާ ހަމައަށް އެ މައްސަލަ ގެންދިޔުމުން އަހްސަން ތަންކޮޅެއް މައިތިރިވިއެވެ. އެކަމަކު އޭގެ ފަހުން އަހަންނާ ދޭތެރޭ އަހްސަންގެ ހިތުގައި ޒާތީކަމެއް އޮންނަހެން އަހަންނަށް ހީވިއެވެ. އަހަރެން ތަނެއްގައި އެކަނި ހުއްޓައި ފެނިއްޖެއްޔާ ގާތަށް އައިސް ވާހަކައެއް ފަށަން އަހްސަން މަސައްކަތްކުރެއެވެ. އަހަރެން ކޮންމެވެސް ބަހަނާއެއް ދައްކައިފައި އެ ތަނަކުން ދަނީއެވެ.\nގޭގައި ހުރި ފޭރުގަހުގައި ފޭރެއް ރިއްސެޔޮލަމުންއައި ދުވަސްވަރެކެވެ. އެ ގަހުގައި އަޅާ ފޭރުގެ ވަސް ގަދަވެފައި، ރަހަމީރެވެ. ފޭރުގަހުގެ ގޮފިތައް ހުންނަގޮތުން އެ ގަހަށް އަރަން އަހަރެން ވަރަށް ޖެހިލުންވެއެވެ. ފައި ރަނގަޅުވި ފަހުން ވެސް އަހަންނަށް ހީވަނީ ފަޔަށް ތަދެއްއަރައިފާނެހެންނެވެ. އޭރު ގޭގައި ތިން ފިރިހެންކުދިން އުޅުނެވެ. އެ ކުދިންގެ އުމުރު ހަގުވެފައި، ތިބޭލެއް ބަލިކައްޓެވެ. އަހްސަން ހުންނަނީ ސަމައްތަރު ހެޔޮކޮށެވެ. އެހެންވީމައި، ދެ ހިޔާލުގައި ހުރެފައިމެ އަހްސަންގެ އެހީއަށް އެދުނީމެވެ. ފޭރުގައި ނާށިލައިދިނުމަށް އެދުނީމެވެ. ވަގުތުން އަހްސަން އެއްބަސްވިއެވެ. ހީވަނީ އެ ފަދަ ދަނޑިވަޅަކަށް އަހްސަން ބޭނުންވެފައިހުރިހެންނެވެ.\nއަހްސަން ފޭރުގަހަށް އަރައިއުޅުމުގެ ތެރޭގައި ކަކުލުން ތަންކޮޅެއް މަށައިގެންދިޔައެވެ. އަހަންނަށް ކަމެއްކޮށްދޭން އުޅެނިކޮށް އަހްސަނަށް އަނިޔާއެއްވުމަކީ އަހަރެންގެ ހަމްދަރުދީ އަހްސަނަށް ދޭން އަހަރެންގެ ނަފުސު އަހަންނަށް މަޖުބޫރުކުރި ކަމެކެވެ. އެ ކަމެއް ހިނގުމަށް ފަހު، އަހަރެން ފެނިއްޖެއްޔާ އަހްސަން ހިނިތުންވެއެވެ. ތެދަށް ބުނާ ނަމަ އެ ހިނިތުންވުން ރައްދުކުރާކަށް އަހަރެން ބޭނުމެއް ނުވެއެވެ. އެ ވަރުގެ ކަމެއް އަހްސަން ނުކޮށްދެއެވެ. އެކަމަކު ކިބުރުވެރިޔެއްގެ ލަގަބު ލިބޭކަށް އަހަރެން ބޭނުމެއް ނުވެއެވެ. ނުދަންނަ ފިރިހެނުންގެ ސަލާމާއި ހަދިޔާ ގަބޫލުކުރީ ވެސް އެހެންވެއެވެ.\nއެއްދުވަހަކު ގޯތިތެރޭގައި ފަސްއޮށްކުޅެން އަހަރެން އިންދައި އަހްސަން ގޮވައިލިއެވެ. އަހަރެން ދިޔައީމެވެ. އަހްސަން އުޅޭ ކޮޓަރީގެ ދޮރުމައްޗަށް ހުއްޓުނީމެވެ. މެހުމާންސަރާގެ އެއްވެސް ކޮޓަރިއަކަށް އަހަރެން ނުވަންނަމެވެ.\n"ކިހިނެއްވީ؟" އަހަރެން އެހީމެވެ.\nއަހްސަން އިނީ އެނދުގައި އިށީނދެލައިގެންނެވެ. މުންޑެއްއަނދެގެން ހުސްގަޔާއެވެ. ކޮނޑުގައި ތުވާއްޔެއް އޮތެވެ.\n"ކުޑަ ކަމަކު. ވަދެބަލަ އެތެރެއަށް!" އަހްސަން އެދުނެވެ.\nއަހަރެން ފަސްޖެހުނީމެވެ. އެތެރެއަށް ނުވަނަކަސް އަހްސަން ދައްކަންއުޅޭ ވާހަކައެއް ދެއްކޭނެއެވެ.\n"ތިހާ ބޮޑާވާކަށް ނުވާނެ!" އަހްސަން ބުންޏެވެ.\nއަހަރެން ވަނީމެވެ. އަހްސަންގެ އެނދު ކައިރިއަށް ހުއްޓުނީމެވެ. އަހްސަން ކުރަން އުޅެނީ ކީއްކަމެއް އަހަންނަކަށް ކުޑަކޮށް ވެސް ނޭނގެއެވެ.\n"އަތާއަތާ ޖަހާބަލަ!" އަތްދިއްކޮށްލައިފައި އަހްސަން އެދުނެވެ.\nއަތާއަތާޖެހުމަކީ، އެކެއްގެ އަތްތިލަ ދިއްކުރުމުން އެ އަތުގައި އަނެކެއްގެ އަތްތިލައިން ޖަހައިލުމެވެ. ބޭނުމަކީ އެ މީހަކު ބުނި ބަސް ކަށަވަރުކޮށްދިނުމެވެ. އާންމުކޮށް އަތާއަތާޖަހާނީ ބުނާ އެއްޗެއް ބުނެފައި ފަހުންނެވެ. އަތާއަތާޖަހައިފި ނަމަ އެ ބުނީ ވަރަށް ބޮޑު ތެދެއްކަން ސާބިތުކޮށްދެވުނީއެވެ. އަނެއްބައި ފަހަރު އަތާއަތާޖަހާނީ އެއްޗެއް ބުނުމުގެ ކުރިންނެވެ. އެ ފަދަ ހާލަތުގައި އަތާއަތާޖަހައިފި ނަމަ، ފަހުން ބުނާ ކަމެއް ކުރުން މަޖުބޫރުވާނެއެވެ. އަހަންނަކަށް އެ ބަޔެއް ނޭނގެއެވެ.\n"ކީއްކުރަން އަތާއަތާޖަހަނީ؟" އަހަރެން އެހީމެވެ.\n"ޖަހާބަލަ! ޖެހީމައެއްނު އެނގޭނީ." އަހްސަން ބޭނުންވީ ކުރީބައިގައި ޔަގީންކަން ހޯދާށެވެ.\nދެވަނަ ފަހަރު އަހްސަން އެހެން ބުނުމުން އަހަރެން އަތާއަތާޖެހީމެވެ. އޭނަ ދިއްކޮށްގެން ހުރި އަތްތިލައިގައި އަހަރެން އަތުން ޖަހައިލީމެވެ.\n"ތި އަތާއަތާޖެހުނީ އަހަންނާ އިންނަންކަމަށް،" އަހްސަން ބުންޏެވެ. "ދެން ޖެހޭނީ އިންނަން."\nއަހަންނަށް ލިބުނީ ވަރުގަދަ ސިހުމެކެވެ. އެ ފަދަ އެއްޗެއް އަހްސަން ބުނެފާނެކަމަކަށް އަހަރެން ހިޔެއްނުކުރަމެވެ. އަހްސަނަކީ ދުވަހަކު ވެސް އެ ކަހަލަ ވާހަކައެއް ދެއްކި މީހެއް ނޫނެވެ.\n"ދައްކާ ވާހަކަ!" ހިތްހަމަނުޖެހިފައި އަހަރެން ބުނީމެވެ.\nއަހަރެން ކޮޓަރިން ނުކުތީއެވެ. އެ ކަން ހަނދާންނައްތައިލީމެވެ. އަހްސަން ވެސް އަލުން އެ ވާހަކައެއް ނުދައްކައެވެ. ފޭރު ދޮންވިއެވެ. ފޭރު ބިނީ ވެސް އަހްސަނެވެ. އަހްސަންގެ ކޮޓަރި ހުރަސްކުރިއިރު ފޭރު ވަސްދުވައިގެން އަހަންނަށް ހުއްޓެވުނެވެ. ކޮޓަރިތެރެ ބަލައިލިއިރު ފޭރު އޮތީ އެނދުމަތީގައެވެ. މުޅި ކޮޓަރިން ދުވަނީ ފޭރު ވަހެވެ. އަހްސަން ފެންނާކަށް ނެތެވެ. ވީމާ، ފޭރު ނަގާކަށް ނުކެރުނެވެ.\n"ފޭރު ނަގާބަލަ!" އަހްސަން އެދުނެވެ.\nއަހަރެން ދިޔައީ ސިއްސައިގެންނެވެ. އަހްސަން ހުރީ އަހަރެންގެ ފަހަތުގައެވެ.\n"ވަދެބަލަ!" އަހްސަން އެދުނެވެ. "އަހަންނަށް ހީވަނީ އެ ފޭރު ވަރަށް މީރުވާނެހެން."\nފޭރުގެ އަވައިގައިޖެހިގެން އަހަރެން ވަނީމެވެ. ފަހަތުން އަހްސަން ވެސް ވަނެވެ. ފޭރު ނަގައިގެން އަހަރެން ހިނގައިގަތީމެވެ.\n"އިހަށް މަޑުކޮށްލަބަލަ!" އަހްސަން އެދުނެވެ.\nއަހަރެން ހުއްޓުނީމެވެ. އަހްސަން އަލަމާރި ހުޅުވައިލައިފައި ސިޓީއުރައެއް ނެގިއެވެ. އަހަންނަށް ދިއްކޮށްލިއެވެ.\n"މި ގެންގޮސް ބައްޕަ އަތަށް ދީބަލަ!" އަހްސަން ބުންޏެވެ.\nސިޓީއުރައިގެ ބޭރަކު އެއްވެސް ލިޔުމެއް ނެތެވެ. ފޭރާއި ސިޓީއުރަ ހިފައިގެން އަހަރެން ނުކުތީމެވެ. އެ ސިޓީއަކީ އަހަރެންގެ ހަޔާތުގައި ވަރުގަދަ ސިއްކައެއްޖެހިގެންދާނެ ސިޓީއެއްކަމެއް ކުޑަކޮށް ވެސް ނުދެނަހުރީމެވެ. އެނގުނު ނަމަ ސިޓީ ވީދާލައިފައި، އެ ކުނޑިކަރުދާސްތައް އަންދައިލީމުހެވެ.\n"ޝުކުރިއްޔާ!" ދަމުންދަމުން އަހަރެން ބުނީމެވެ.\nސިޓީއުރަ ހިފައިގެން ބައްޕަ ކޮޓަރިއަށް އަހަރެން ވަންއިރު ބައްޕަ އިނީ ޤުރުއާންކިޔަވާށެވެ. އަހަރެން ފެނުމުން ބައްޕަ ނިތްއެއްލިއެވެ. ކިހިނެއްވީހޭ އަހާ ކަހަލަ ގޮތަކަށެވެ. އަހަރެން ސިޓީއުރަ ދައްކައިލައިފައި އެނދުމަތީގައި ބޭއްވީމެވެ. އެއްވެސް ފިކުރެއް ހިޔާލެއް ނެތިއެވެ. އެއްވެސް އެއްޗެއް ބުނުމަކާ ނުލައެވެ. ސިޓީއުރައިގެ ބޭރު ހުސްކޮށްއޮތުމުން އަހަރެންގެ ހިތުގައި ސުވާލު ނުއުފެދުނީ ކީއްވެގެން ހެއްޔެވެ؟ އަހަރެން ލައްވައި އެ ސިޓީ ބައްޕައާ ހަވާލުކުރުމުގެ މަގްސަދާ ދޭތެރޭގައި އަހަންނަށް ވިސްނައިނުލެވުނީ ކީއްވެގެން ހެއްޔެވެ؟ އަހަރެން ހަގީއެވެ. ސިކުނޑި ޅައީއެވެ. އިންސާނުންގެ ކެހިވެރިކަން އަހަންނަށް ތަޖުރިބާކުރެވިފައި ނެތީއެވެ. އަހަރެން ބެލީ ފޭރު ކެވޭތޯއެވެ. ބަދިގެއަށް ވަދެ ފޭރު ކާންއިންދައި، ގޭތެރޭގައި މާ ވަސްގަދަވެގެން މަންމަ އައުމުން މަންމައަށް ވެސް ފޭރު ފޮއްޗެއް ދިނީމެވެ. އެއްކޮޅުން ފޭރުގެ މީރު ރަހައިން އަހަރެންގެ ހިތަށް ހަމަޖެހުން ގެނެސްދިންއިރު، އަނެއްކޮޅުން އަހަރެންގެ ނަސީބުގެ ގަލަމުގެ ދޯރި ނެގި، ހަޔާތުގެ ކަޅު ސުރުހީއެއް ދިޔައީ ލިޔެވެމުން، ފެވެމުންނެވެ.\nގަޑިން ރޭގަނޑު ނުވައެއް ޖަހަނީއެވެ. ރޭޑިޔޯއިން އިވެމުންދިޔައީ ދިވެހި ރިކުއެސްޓު ޕުރޮގުރާމެވެ. ލަވަޔަށް އެދިފައިވާ މީހުންގެ ދިގު ލިސްޓު ކިޔައި ނިމުނުއިރު، ޕުރޮގުރާމު ހުށައަޅައިދިން މީހާ ހުރީ ވަރުބަލިވެފައެވެ. ފެށީ "މި ދެ ހިތް އަލަކުން ނުގުޅޭނޭ، ތިޔަ ކުރި އަނިޔާ ނުފިލާނޭ" އެވެ. އެއީ އަހަންނަށް ވަރަށް ރީތި ލަވައެކެވެ. އެކަމަކު ލަވައިގެ ފުރަތަމަ ކަޑި ފެށިތަނާ ވަގުތު ހަމަވެގެން ލަވަ ނިންމައިލިއެވެ. ނިދަންދާން އަހަރެން ތެދުވީމެވެ. އެ ވަގުތު ބައްޕަ ކޮޓަރިން ނުކުތެވެ. ބައްޕަ އަތުގައި ކަރުދާސްގަނޑެއް އޮތެވެ. އަހަރެން ފެނުމާއެކު ބައްޕައަށް ވީގޮތް ދުވަހަކު ވެސް އަހަރެން ހަނދާނެއް ނުނެތޭނެއެވެ. ހުރި ފިޔަވަޅުމައްޗަށް ބައްޕަ ހުއްޓުނެވެ. އަހަރެންގެ މޫނަށް ބަލަހައްޓައިގެން ބައްޕަ ހުރިއިރު ބައްޕަގެ މޫނުމައްޗަކު އެއްވެސް އިހުސާސެއް ނެތް ކަހަލައެވެ. ބައްޕައަށް ފެންނަންހުރީ އަހަރެންކަން ބައްޕައަށް ޔަގީންނުވާ ކަހަލައެވެ.\n"ބައްޕާ!" އަހަރެން ގޮވައިލީން ވެސް މެއެވެ.\nކޮންމެވެސް އެއްޗެއް ބުނަން ބައްޕަ މަސައްކަތްކުރިއެވެ. ކުރިޔަށް ފިޔަވަޅެއްއަޅަން ބައްޕަ އުޅުނުހެން ވެސް ހީވިއެވެ. އެހެންނަމަވެސް ބައްޕަގެ ފައި ހަރާކަތެއް ނުކުރިއެވެ. ބައްޕަގެ ދުލަކަށް ލަފުޒެއް ނައެވެ. ބޭރުކޮށްލީ ފުން ނޭވާއެކެވެ. އެއަށް ފަހު، އިސްޖަހައިލައިގެން އެނބުރި ކޮޓަރިއަށް ވަނީއެވެ. އަހަރެން ވަރަށް ހައިރާންވިއެވެ. އެ ފަދަ މަންޒަރެއް ދުވަހަކު ވެސް ފެނިފައިނުވާތީއެވެ. ހިލެމުންދިޔަ މެޓާގަނޑުގެ އެއްވެސް ވަހެއް އޭރަކު އަހަންނަކަށް ނުދުވައެވެ.\nއިތުރު ލިޔުންތައް ދިގު ވާހަކަ ދެކޭހިތްވޭ ނިކަން ބިންމާ އިބްރާހީމް ވަހީދު


Polytechnic Gai Anna Aharu Fashaa Course Thakah Kurimathilaan Hulhuvaalaifi - Vaguthu\nޕޮލިޓެކްނިކްގައި އަންނަ އަހަރު ފަށާާ ކޯސްތަކަށް ކުރިމަތިލާން ހުޅުވާލައިފި\nމޯލްޑިވްސް ޕޮލިޓެކްނިކުން އަންނަ އަހަރު ފެށުމަށް ހަމަޖެހިފައިވާ ކޯސްތަކަށް ކުރިމަތިލާން ހުޅުވާލައިފިއެވެ.\nޕޮލިޓެކްނިކް އިން މިއަދު ކުރި އިއުލާނެއްގައި ބުނެފައި ވަނީ، އަންނަ އަހަރުގެ ޖެނުއަރީ މަހު އެ ކޮލެޖުން ފަށަން ހަމަޖެހިފައިވާ ކުރުމުއްދަތާއި އަދި ދިގުމުއްދަތުގެ ކޯސްތަކަށް ކުރިމަތިލާން ހުޅުވާލާ ކަމަށެވެ.\nއަދި މޯލްޑިވްސް ޕޮލިޓެކްނިކްގެ ކޯސްތައް އަންނަ އަހަރުގެ ޖެނުއަރީ މަހުގެ 13 ވަނަ ދުވަހު ފެށުމަށް ހަމަޖެހިފައިވާކަމަށް އެ އިއުލާނުގައި ވެއެވެ.\nޕޮލިޓިކެްނިކް އިން މާލޭގައި 24 ކޯހެއް ފެށުމަށް ވަނީ ހަމަޖެހިފައެެވެ. އަދި ދ. ރިނބުދޫގައި ގާއިމްކޮށްފައިވާ އައުޓް ރީޗް ސެންޓަރުގައި އެއް ކޯސް ފެށުމަށް ވަނީ ހަމަޖެހިފައެވެ. އަދި ސ، ހިތަދޫ ކެމްޕަހުގައި ތިން ކޯސް، ގއ. ވިލިގިނލި އަދި ރ. އަލިފުށި ކެމްޕަހުގައި ދެ ކޯސް، ކ. ތުލުސްދޫ ކެމްޕަހުގައި އެއް ކޯސް ފެށުމަށް ވަނީ ހަމަޖެހިފައެވެ.\nމިކޯސްތަކުގައި ބައިވެރިވާން ޝައުގުވެރިވާ ފަރާތްތަކުން އެޕްލިކޭޝަން ފޯމް މޯލްޑިވްސް ޕޮލިޓެކްނިކްއިން އަދި ކެމްޕަސްތަކުން ފޯމް ނަންގަވާ ނުވަތަ މިތަނުގެ ވެބްސައިޓުން ލިބޭނެއެވެ.\nއަދި ކޯހަށް އެދި ހުށަހެޅުމުގެ އެންމެ ފަހު މުއްދަތީ 29 ނޮވެމްބަރ 2018 ވާ ބުރާސްފަތި ދުވަހުގެ 14.00 ގެ ކުރިންނެވެ. ޕޮލިޓެކްނިކް އިން ފެށުމަށް ހަމަޖެހިފައިވާ ކޯސްތަކުގެ އިތުރު މައުލޫމާތު "މި ލިންކް" މެދުވެރިކޮށް ލިބޭނެއެވެ.


Marakee sunpaakan bodu veyndhevini echcheh - khuthba | Fainu Online\nމަރަކީ ސުންޕާކަން ބޮޑު ވޭންދެނިވި އެއްޗެއް - ޚުޠުބާ\nއަޙްމަދު ޝަރީފް 1 ޖެނުއަރީ 2021, ހުކުރު, 16:13\nމާާތް ﷲ އިންސާނުން ހެއްދެވި މަޤްޞަދު ބަޔާންކުރައްވަމުން މިދުނިޔޭއާއި ކާއިނާތު ފަނާވެދާނެކަމާއި ދިރިދެމި ވޮޑިގެންވަނީ ހަމައެކަނި ﷲކަން ބުނެދެވުން ކޮންމެ ނަފްސަކީ މަރުގެ ރަޙަ ލިބިގަންނާނެ އެއްޗެއްކަން މިއަދުގެ ޚުޠުބާއިން ހަނދާންކޮށްދީފިއެވެ. ކީރިތި ޤްރްއާނުގެ މޫރިތި އާޔަތްތަކާއި ސުންނަތުގެ އަލީ ވަނީ މަރަކީ ވޭންދެވިނި އެއްޗެއްކަމާއި މަރާ ބައްދަލު ނުކުރާނެ ހަމަ އެއްވެސް އިންސާނެއް ނުވާނެކަމުގައި ވަނީ ބުނެދީފައެވެ.\nމިގޮތުން ކިތައްމެ މާތް މަޚްލޫޤަކަށްވެސް މިމަރުން ސަލާމަތްނުވޭނެ ކަމާއި އެކަމަކީ ވަރަށްވެސް ވޭންދެނިވި އެއްޗެއްކަމުގައި ކީރިތިމާތް ނަބިއްޔާގެ ބަސްފުޅުތަކުން އެނގޭކަމާއި އިންސާނާ މަރަށް ޙާޟިރުކުރެވޭ ވަޤުތު ކަން ހިނގާނެގޮތްވެސްވަނީ ބަޔާންކޮށްދެއްވާފައެވެ. އެވަގުތު އެމީހެއްގެ ޙާލު ބަޔާންކުރައްވަމުން ޚުޠުބާގައި ވިދާޅުވެފައިވަނީ "އިންސާނާ މަރަށް ޚާޟިރުވުމުން ވަރަށް ގިނަ ކަންތައްތައް ހަނދާންވާނެއެވެ. އޭނާގެ ވަށައިގެންވާ މީހުން ފެނުމުން އެމީހުންނާއި ވާހަކަދައްކަން ބޭނުންވާނެއެވެ. ކުރިމަތިން ފެންނާނީ މަލާއިކަތް ބޭކަލުންގެ ޖަމާޢަތާއިއެކު މަލަކުލްމައުތު އެ އިންސާނާގެ ފުރާނަ ހިއްޕަވަން ވަޑައިގަންނަވާ ތަނެވެ".\nމަރަކީ ވޭންދެނިވި އަދި އެހާމެ ސުންޕާކަން ބޮޑު އެއްޗެއް ބަޔާންކުރައްވަމުން ޚުޠުބާގައި ފާހަގަކުރައްވާފައިވަނީ މިދުނިޔެއަކީ މުސީބާތާއި އިމްތިޙާނުން ފުރިގެންވާ ގޮވައްޗެއް ކަމުން ﷲވަނީ މަރުވުމާއި ދިރުއްވުން ލައްވާފަކަމުގައެވެ. އަދި ހަމަ އެއާއިއެކު ޣާފިލުކަމުގެ ނިދިން ހޭލާ ފާފަތަކުން ދުރުހެލިވެ ތަވުބާވުމަށްވެސްވަނީ ހަނދާންކޮށްދީފައެވެ.\nއިންސާނާގެ ބަދުނަސީބުކަމާއި ހިތާމައިގެ ކޮޅެއްނެތްކަން ދެނެގަތުމަށްޓަކައި އަމިއްލަ ނަފްސަށް ސުވާލުތަކެއް ކުރުމަށްވެސްވަނީ ބުނެދެއްވާފައެވެ. އެގޮތުން ފަރްޟް ފަސްނަމާދު އަދާކުރެވޭތޯ އާއި، ޤުރްއާނުން އެއްވެސް މިންވަރެއް ކިޔެވޭތޯއާއި، ﷲގެ ހެއްދެވި ހެއްދެވުމާއި ކުޅަދުންވަންތަކަމާއިމެދު ވިސްނާލިންތޯއާއި، ކުށްފާފަތަކުން ދުރުވެ ހެޔޮކަންކަމަށް އަވަސްވެ ގަނެވޭތޯ ސުވާލުކުރުމަށްވެސްވަނީ އިރްޝާދު ދެއްވާފައެވެ.\nލޮބުވެތި ކިޔުންތެރިން! އަހަރެމެންގެ މާތް ނަބިއްޔާގެ ޙާލާއިމެދު ވިސްނާ ފިކުރުކޮށްލުމުން އަހަރަމެންގެ މަރުގެ ޙާލަކީ ކޮބައިކަމާއިމެދު ވިސްނާލަމާ ހިނގާށެވެ. އެކަލޭގެފާނަށް މަރުގެ ސަކަރާތް އެހާބޮޑުއިރު އަހަރެމެންގެ ޢަމަލުތަކާއިމެދު ވިސްނާލަމާ ހިނގާށެވެ. ކޮންމެ އިންސާނަކީވެސް ކުށް ކުރެވޭނެ މީހެކެވެ. ނަމަވެސް ބުއްދިވެރިއަކީ ކުރެވޭ ކުށަށް މަޢާފަށް އެދި ތަވުބާވާ މީހުންނެވެ. އަދި މަރުވާނެކަމާއި މަރަށް ތައްޔާރުވާންޖެހޭނެކަން އަބަދާއި އަބަދުވެސް ހަނދާންކުރާށެވެ. މަރު ބައްދަލުކުރާނެ ތަނަކާއި ވަގުތެއް، ޢުމުރަކާއި ދުވަހެއް އަދި ދުވަސްވަރެއް އެކަކަށްވެސް ނޭނގޭނެއެވެ. ވީއިރު، އަބަދުވެސް މަރު ހަނދާންކުރަމާ ހިނގާށެވެ. އެއީ ފާފަތަކުން ދުރުހެލިވޭނެ މަގެއް ކަމުގައިވެސް ދަންނާށެވެ. ދާއިމީ ޙަޔާތުގެ ފެށުމަކީ މަރުކަމާއި މަރުމަތި އަމާން ނުވެއްޖެނަމަ އެޙަޔާތާއިމެދު ހިތާމަކުރަންޖެހޭނެއެވެ. އެހެންކަމުން މަރުމަތި އަމާންކޮށްދެއްވާ، ފާފަތައް ފުއްސަވާ ދެއްވާ ސުވާރުގެ މިންވަރު ކޮށްދެއްވުމަށާއި، ހެޔޮވެގެންވާ މަރަކުން ޝަހާދަތުގެ ދެކަލިމަ މަތީ މަރުގެންނެވުމަށް އަބަދާއި އަބަދު ދުޢާކުރަމާ ހިނގާށެވެ. މިއީ ކުޑަކަމެއްކަމުގައި ނުދެކޭށެވެ. މަރު އަހަރެމެންނާއި ބައްދަލުކުރާނީ ކުރިމަތިންނެވެ. އަދި އަހަރަމެން ދަތުރުކުރަމުންމިދަނީވެސް މަރާއި ކައިރިއަށްކަން ދަނެ ޢަމަލުތައް އިޞްލާޙްކުރަމާ ހިނގާށެވެ.\nރިޝްވަތު ކައިގެން ހަށިގަނޑުގައި ޖަހާ މަހަށް އެންމެ އެކަށީގެންވަނީ ނަރަކަ